text:
4/9/16 陰
揀陰天去戶外好似有點兒浪費,不過香港啲天永遠都係咁差,同埋我地都想出外散下心,所以千里迢迢去石澳.
第一次自己搭巴士入石澳,真係好多年無來過,對上同屋企人黎果次,我應該都仲係小朋友.至於最近一次,應該係中三秋季旅行.
石澳交通接駁比較少,都係得筲箕灣,於地鐵站外巴士總站登上9號巴士,不足半小時就到石澳,其實都算方便.
太耐無黎,都唔係好記得呢度係點既樣.周圍都係茶座,中式泰式餐廳,亦有酒吧.
行下行,行入去裡頭既民居,回想起響首爾穿梭住宅區小道的景貌.
再走落沙灘,今日陰天天色麻麻,不過就多啲涼風,都幾舒服.
同埋比想像中多人,以為一般啲人都會揀陽光普照先黎海灘,但原來陰天一樣咁多人玩.
我地無諗住玩水,純粹黎行下,於是搵張木凳坐,hea下,乜都唔諗,簡簡單單就好嘆.
(不過其實果陣係緊貼住立法會選舉選情lol)
坐小巴返番去筲箕灣,十年難得一次來筲箕灣,點都要行下著名的東大街,睇下呢度係咪真係咁多野食.
都真係幾多平民地道野食,咩種類形式都有,大部分店鋪都係自家經營.可惜未到食飯時間,所以只能夠轉去下個目的地.
既然過到黎東區,順便去行埋太古城新開既誠品書店,以及全新面貌示人既AEON吉之島康怡總店.
Sue話想食呢度既魚生飯,所以走去排隊攞位試.
我自己唔係幾好魚生飯,但呢間啲份量係可以既,赤海蝦幾好食,再好大隻啲,三文魚再厚啲,就更好喇~
2016年9月16日 星期五
石澳及東區遊
4/9/16 陰


c: text/html

text:
2011年7月12日下午3:32公開累積瀏覽 343
响酒店房間休息一陣我地又出發啦, 先由酒店坐shuttle bus去碼頭, 再响碼頭坐shuttle bus去新濠天地. 响新濠天地行咗一round, 都無咩野睇, 距離睇showroom 仲有成個鐘, 去威尼斯人來回又唔夠時間, 行吓行吓又好似有的餓, 不如又去high tea啦(kakakaka, 又係食)
見到呢間cafe門口有的葡撻麵包蛋糕, 入面又唔多人, 一於入去tea一tea啦.
入門口時唔記得影相, 坐低先坐响到影返張, 我行到好攰唔願郁啦(又唔記得叫兩個俊男幫我出去影).
哈哈, 唔覺唔覺, 我地都叫咗好多野呀!
大公子叫嘅Ice Mocha加煙肉蛋撻
兩個姪女叫嘅Mix cherry沙冰加丹麥條
二公子叫嘅朱古力奶昔加葡撻&檸檬撻. 我都未來得及影相, 佢已經食咗件檸檬撻. 傻仔嚟架! 食葡撻都唔响呢道食啦. 可過佢鍾意食咩就咩啦.
而我就叫咗一杯蘆薈荔枝沙冰加一個煙肉蛋撻. 而型爸就叫咗一個雪糕咖啡. 但係我唔記得影相呀!
呢道的野都唔平, 平均一杯飲品都要三十幾蚊. 不過有個好處, 我地用港幣, 會折算返葡幣.
頭先張單都未包括呢個焦糖椰絲麵包呀.
咪見我地叫咗咁多, 但係都係每人食少少, 我將我個煙肉蛋撻切開六份比佢地每人試的. 連呢個焦糖椰絲包都切開六份大家試吓. 姪女又將佢地嘅丹麥條比我地試吓....
真係要讚吓呢道的飲品同食品, 每樣飲品都ok喎, 而撻同麵包都唔差..
我地食得好開心呀!
仲有15分鐘就開場, 我地要去睇show啦!

robotstxt: allowed

filter: keep


text:
早前喺 Facebook 度見到老表 Tony 去越南旅行嘅相,其中有幅相係影咗越南春卷,心諗,佢喺越南食嘅春卷,應該夠哂正宗,夠哂地道啦,所以我就即刻問吓佢啲餡係咩料,有機會就可以跟住做.查實我好早之前已經買定包越南米紙,諗住有時間又 "興到" 的話就試吓整.
講開越南米紙,原來都唔易買到,搵咗好多地方都無得賣,連屋企附近商場間「營多東南亞超市」都無得賣,好彩最後卒之俾我喺奧海城間「Taste」度搵到.咁啱最近老豆又喺農場度拎咗啲唐生菜返嚟,所以就 "的" 起心肝去整呢個越南春卷喇!
材料:
越南米紙
免治豬肉
唐生菜
紅蘿蔔
木耳絲
粉絲
金不換
醃料:
鹽
糖
魚露
粟粉
油
調味料:
魚露
紹酒
糖
- 豬肉用醃料醃好;生菜洗乾淨後摘去菜梗;粉絲用清水浸軟後洗乾淨.
- 紅蘿蔔刨皮後切絲;木耳絲用清水浸發後洗淨;金不換洗淨備用.
- 煲滾水,放紅蘿蔔絲及木耳絲入內汆水,之後盛起瀝乾水份.
- 燒熱油,放豬肉入鑊炒至半熟,灒酒,加入紅蘿蔔絲及木耳絲兜炒.
- 加入粉絲及調味料,兜炒至粉絲熟透後就將所有材料盛起.
- 米紙放入熱水內浸透,拎出後用抹手紙或毛巾索乾水份.
- 米紙上放上一塊生菜,再喺上面放上一片金不換及適量炒熟餡料.
- 先將米紙底部摺起,跟住左右摺入,之後再向上捲起收口即成.
啲有機生菜又嫩綠,又爽脆,用嚟做呢個春卷非常之夾,
蘸埋個酸辣魚露汁一齊食,學 Motonako.A 話齋,
真係正到無話可說呀!
本來諗住一半就咁食,一半炸嚟食 o架,但係因為放工返到屋企已經好晏,費事再攪咁多喇,如果唔係十點半都未開得飯呀,留番下次先再試吓炸啦!
Notes:
- 浸米紙時唔好浸得太耐,否則會變得太軟身,易爛之餘仲好難包餡.
- 餡料可依個人口味而更改.
- 唔同牌子嘅魚露,鹹味濃度會有所不同,所以調味時記得試味.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
原本星期日三訓得好差﹗星期四都無咩心機,無咩火﹗
點知晏晝有個同事走過黎問我,我而家係咪無野做?????
我自從做左Manager個Assistant之後日日都好多野整﹗
難整??又唔係係好濕碎﹗講真穴係多野做過之前Scsn野好多﹗
不過我唔介意因為我學多左好多野﹗(唔知學既野有無用,不過我開人左﹗)
跟住最嬲就係佢話Dept Head以為我無野做,而佢地又唔俾野我做﹗叫佢地俾d野我scan﹗
聽到真係好唔開心﹗
我自問唔係一個好勤力既人﹗但我收得你人工我係一定會做好份內事﹗
如果唔知我缺緊咩既你可以問,你唔問我都可以問返Manager呀﹗
有一刻我真係好想同Dept Head講﹗我有做野﹗(不過咁做好似好細個咁﹗)
但你明唔明呀﹗我覺得俾人屈呀﹗
我又諗過同Manager講叫佢幫我解釋﹗但我又覺得好似唔關佢事但又煩到佢﹗
咁唔開心係因為我細個既一個Bad Experience.
記得細細個幾歲既時候﹗
有一日我真係好記得,媽咪果時響好近我學校既地方做野﹗
有一個同學既媽咪走黎學校鬧我,話我講佢個仔壞話﹗
我一個細蚊仔對住個大人可以點﹗我係咁喊係咁喊叫住媽咪﹗
咁媽咪黎左學校﹗但果個家長走左﹗
咁老師就同我媽咪講係小事﹗叫媽咪返去﹗
媽咪走左之後,我好記得個老師同我講﹗而家咁就算我做過都唔會認﹗
個問題係我真係無做過,但佢就覺得人地家長都黎得講,一定係真﹗係我唔認﹗
你知唔知果下個心有幾Hurt????
所以我講過你可以打我,可以鬧我但唔可以屈我﹗
又搞到我成晚都諗住呢件事﹗好唔開心﹗
連做Facial都無心機﹗
不過Tracy話我好左好多﹗今次進步好明顯﹗
去左四次就好左咁多﹗都值得開心既﹗
希望之後會越黎越好﹗咁咁貴都抵返﹗
係我太小氣??太執著??定係因為我係小職員而要受咁既委屈﹗


text:
做我呢行,成日都會穿房入舍,除咗會見到大廳同放鋼琴嘅地方之外,可以的話,好多時我都會𥄫吓人家個廚房.
發覺原來好多家庭都會用到碗碟瀝水架,因為我屋企一向都無用呢樣嘢,所以我亦唔知道點解要用,因為我哋習慣洗乾淨哂啲碗碟之後就即刻抹乾,放番入櫃,覺得如果洗淨哂又就咁放番喺個架度就鋪番哂塵,即係一樣唔乾淨!但最近發覺,原來佢對我嚟講都好有用!
依家啲毛巾都唔知做乜鬼,抹得一,兩隻碗碟就已經索滿哂水,一定要扭乾先可以再抹下一隻,以前都成日聽到媽咪投訴呢個情況,但因為當時只係間中幫吓手,唔覺情況咁惡劣,到依家自己一個人落手落腳去做就知道煩,煮一餐會用到幾多廚具碗碟至得㗎,真係扭毛巾都扭到暈,而且我又係要求塊布要好乾好乾先用,所以呢幾年間,不經不覺已經扭到兩隻手起哂繭,所以我就打算買個瀝水架返嚟,等啲碗碟廚具都 "擎" 水 "擎" 到七七八八先抹,睇吓會唔會好少少.
因為係第一次用,求其買個平平哋試吓用住先,睇吓效果好唔好,點知俾我
發現「AEON Living Plaza」有得買喎,我仲等到做九折先買,
只係 $10.8,真係抵玩!
初初見到左手咁樣,仲以為係起水泡,摸落去超硬,先知道原來係繭.
右手都唔好得去邊,依家仲厚到硬皮開始脫落呀!
俾著以前,要抹乾哂呢堆嘢,閒閒哋要扭十幾廿次毛巾先抹得乾哂,淨係抹隻鑊
都要扭幾次啦!依家好好多喇,扭幾次都已經攪掂,如果相對濕度低的話,
好多時擺一陣間都已經乾哂,根本唔使再抹就已經可以放入櫃喇!
希望可以緩和一下對手啦,再係咁扭落去,
份份鐘風濕關節炎㖭呀!


text:
今日係新正頭大年初一,首先喺度同大家拜年:
一向過時過節都唔會太有氣氛,都係平平淡淡渡過,因為親戚甚少,來來去去都係得果兩三家,而且隨住自己年齡嘅增長,身邊親友更逐個離開,可以話係買少見少,呢兩年連媽咪都陪唔到我哋一齊過年,氣氛更遜往年.
好在近排老豆去咗佢個 friend 個農場度幫手,所以今年帶咗啲年花同年桔返嚟,咁都叫做有番少少過年氣氛.
呢盆蝴蝶蘭 (希望我無噏錯個名啦!) 真係好靚,顏色配搭靚之餘,仲
開得好燦爛,朵朵都有番咁上下大 o架!之前 Winnie 過嚟拎個班
蘭蛋糕時,佢見到都讚好靚呀!本來都諗住叫老豆拎盆返嚟
送俾佢嘅,但原來係咁貴,所以都唔敢開口 lu!!
前幾日老豆話俾我聽,喺農場度啲蘭花嘅出貨價係 $150 一枝,咁依
家呢盆有 3 枝,所以都已經值 $450 o架喇!去到花店,人哋打
開門做生意,當然要賺錢啦,咁就會賣更加貴喇,不過老
豆話依然好多人幫佢哋農場訂貨呀!
既然啲花咁靚,咁就俾啲 closeup 照大家睇吓,同大家一齊分享啦!
除咗蘭花,老豆仲拎咗盆龍膽桔返嚟.呢盆四季桔好茂密,啲桔仲好
大粒 o添唔!老豆專登叫個 friend 留番盆最細嘅俾佢,呢個 size
唔大唔細,擺喺屋企啱啱好,過完年仲可以浸鹹柑桔 o添!
祝各位 blog 友有個開心愉快嘅農曆新年,恭喜,恭喜!!


text:
真係諗都諗唔到,自己都會有機會參與 "大製作" 喎!所以上個禮拜一我同 Winnie 就一齊去咗 Louisa 屋企進行實習,睇吓到時整邊樣會方便啲,易做啲.
首先整嘅就係呢個榛子醬 macaron.點解會綠色?因為 Louisa
貪得意加咗幾滴班蘭香油囉!
個杏仁餅糊攤乾之後,個表面都已經瀉得好平滑.
所以焗完出嚟之後都唔會有個 "尖尖",而且仲有裙邊 o添呀!
整好個榛子醬 butter cream 之後就可以將兩片杏仁餅黐埋一齊,
攪掂,好好味呀!
真係好開心,我哋第一次整已經成功喇!對於整 macaron 幾有經驗嘅 Keith 話過俾我聽,好多人都失敗過好多次先成功做到,佢自己都整咗 3 次之後先得呀!
其實除咗整 macaron,仲有整到 Winnie 最拿手嘅玻璃曲奇.不過因為整果陣時間比較趕,所以整得無咁靚,不過經 Louisa 嘅包裝之後,嘩!真係完全睇唔到破綻,望落仲勁 prof o添呀!
同場加影:Winnie 生日蛋糕.
其實都係我上次整果個黃豆粉紅豆雪芳蛋糕嚟嘅.
不過當 Louisa 抆好 cream 之後,再加上餅面裝飾,就完全係
另一回事.係咪靚好多呢?
嘩,Arthur 送咗份大禮物俾 Winnie 呀,連佢媽咪 Louisa 都
妒忌呀!哈哈!!
唱完生日歌,拆完禮物之後,Winnie 就切生日蛋糕喇!
睇吓佢幾開心!
切開個蛋糕俾你哋睇吓啦!
期待緊下次嘅實習呀!


text:
2016年3月26日星期六
2016年3月20日星期日
一料兩食
之前真係勁潮濕,乾嘅衫掛喺度都變到又濕又軟身,牆身似俾人潑完水,地下又好似倒瀉水咁,仲濕到爆燈㖭呀!"爆燈" 唔係純粹加重語氣嘅比喻,而係真係濕到燈膽都爆埋,應該係因為濕氣太重而短路,一撳燈掣就即刻 "pop" 一聲燒咗個膽喇!!
今日又整普羅旺斯燴雜菜 (ratatouille),仲特登留起咗少少雜菜嚟整咗個 open sandwich 㖭!
2016年3月18日星期五
韓國石鍋飯 Dolsot Bibimbap (돌솥 비빔밥)
2016年3月9日星期三
素蘿蔔糕
呢兩年過年 Ernest 媽咪都有送我蘿蔔糕,所以我自己都懶得整.
大年初一去老表家團拜,表姐特別整咗個素蘿蔔糕俾我同大表嫂食,真係食過番噚味,其他食肉人都爭住要食!趁依家都仲買到靚蘿蔔,等我都自己整吓先!
其實都知道唔用臘味整的話,應該要大大多加調味料,但因為我一向食得清淡,而且又怕榨菜會好鹹,所以都唔敢大刀闊斧咁落調味,結果係唔係好夠味囉!不過咁有咁好,反而食得出蘿蔔嘅清甜,係食咗幾廿年蘿蔔糕以來從未有過嘅滋味,始終不時不食係智慧,冬天白蘿蔔當造特別清甜好食!
2016年3月6日星期日
烤焗茄子 Aubergine al Forno
Facebook add 咗 Jamie Oliver 個專頁,原來佢都整好多 vegetarian recipes.呢個 Aubergine al forno 食譜一睇就已經覺得好吸引,而且材料又好簡單,不過有少部份食材我手上無,所以改用其他材料代替.
整呢個烤焗茄子唔單只簡單,又唔使開鑊,最啱好夜先放工返到屋企時整,唔怕炒鑊聲音嘈到隔離上下左右.最正係灑面啲麵包糠料,有香又脆!
2016年2月15日星期一
健脾番茄小米粥
如果頭腦清晰兼無老人癡呆的話,咁你都應該會知道我家有個習慣,就係人日唔知點解會煲粥煎糕食!?雖然唔多明白點解會咁做,但我依舊年年照做,因為想將媽咪所做嘅嘢一路 keep 落去.
呢個粥係之前睇電視嚴浩導演其中一條方,係一個健脾開胃養生粥,當時我只係抄低咗材料,無記低點整,所以我都係純粹用自己個方法去煲咋!導演條方原本係有落到瘦肉,但我就無喇,只係用香菇粉提味,我仲加埋原片燕麥一齊煲㖭.
2016年2月14日星期日
泡菜蘿蔔海帶湯
早幾日煮咗個韓式泡菜湯,因為新正頭買餸唔方便,所以最好就係用啲屋企本身已有儲備嘅食材,加上依家買菜貴都阿媽都唔認得,買白蘿蔔就最啱,又平又合時,正所謂冬食蘿蔔夏食薑,中醫角度天冷食白蘿蔔對健康有益㖭!加幾隻韓國生蠔,夠哂美味喇!!
原本一心係買豆腐整嘅,不過初三嗰日街市好多檔口都未開,而且我教完琴都已經夜,有開檔嘅豆腐檔都已經買哂,咁就唯有改用初一煮南乳齋用剩嗰棵津菜代替啦!
2016年2月12日星期五
物盡其用
整雪芳蛋糕因為要用多額外一隻蛋白,但我又唔想開多隻蛋,所以我習慣係解凍冷宮嘅蛋白加落去,但因為無整得耐,完全無咗呢回事,所以唯有迫住開多隻蛋!
夾硬開多隻蛋,自然就多咗個蛋黃出嚟,所以就連埋班蘭汁撇出嚟嘅水整咗 pancake;用剩嘅椰漿同整烤雞沙律剩低落嚟嘅金不換就用嚟燜南瓜,一啲都唔浪費㗎!
烤雞三角豆沙律伴檸檬芥末醬
往年媽咪喺度時,大年初一就一定食齋,年初二就會食番肉,印象中好似會有雞,海參,間中會有 zaak6 年嘅煎釀鯪魚.但係依家自己煮就好少會煮肉喇,前幾日初二貪得意又食肉開年,不過都係簡單一件雞扒啫!
呢個沙律其實係好耐之前睇 Gordon Ramsay 個節目度學番嚟,不過就自己改咗少少嘢,因為原本某啲食材唔易買得到呀!
老表的新年禮物
訂閱: 文章 (Atom)


text:
今次分享嘅,係一個香港都有嘅遊樂設施.黎到 明日樂園 Tomorrowland 入面嘅 巴斯光年星際歷險 Buzz Lightyear's Astro Blasters.既然黎到一個熟悉嘅遊樂設施,當然就要睇下佢到香港版本有咩分別啦!先講個名,無論英文定係中文譯名,都同 香港迪士尼樂園 嗰個無異.
2012年7月7日
2012年7月5日
遊園必備 - 樂園指南 及 樂園時間表
平時去 香港迪士尼樂園 玩,一入到去,最重要就係拎樂園指南同時間表啦!不過,啲設施都已經熟哂,所以最主要都只係拎黎儲... 但係,黎到一個陌生嘅樂園,一張樂園指南同埋一張樂園時間表就顯得特別重要啦!日文,英文,繁體中文嘅版本我都拎齊哂,咁就萬無一失啦!
來自 東京迪士尼樂園 的文具系列!
標籤: 東京迪士尼之旅2012 [商品]
2012年7月4日
幻想中恐怖的一面... 幽靈公館...
上一篇講到,我認為呢一個遊樂設施,同佢身處嗰區好似有啲不合.因為 幽靈公館 Haunted Mansion 係恐怖野,同 夢幻樂園 Fantasyland 開心嘅主題有啲相違背.其他地方嘅 迪士尼樂園,都係放響 Adventureland.( Fantasyland,香港譯 幻想世界,東京就譯咗做 夢幻樂園.)
踏進東京迪士尼樂園 - 世界市集
終於開始講 東京迪士尼樂園 啦!當日,一踏入樂園,就黎到 世界市集 World Bazaar 呢個主題區.呢個區就好似我地香港嗰個 美國小鎮大街 咁,集多功用於一身.
市集嘅入口,掛上咗好大個 東京迪士尼樂園 嘅招牌.因為 迪士尼奇幻復活節 活動進行緊,所以都有啲復活節色彩,仲有 白兔先生!
2012年7月2日
同場加映: 迷你Duffy旅遊相集
終於都完成咗整個旅程分享啦!呢篇文章將會特別放送 迷你Duffy旅遊相集!因為好多時都唔會拎住 大Duffy 同埋 小Duffy 周圍走,所以只好同 迷你Duffy 影下相,夾夾埋埋就變咗一個相集啦,唔知大家認唔認到呢啲相係響邊一啲我先前分享過嘅景點影嘅呢?
旅程的最後目的地 - 成田機場
標籤: 東京迪士尼之旅2012 [外傳]
在 Tokyo Skytree 下渡過的晴天...
標籤: 東京迪士尼之旅2012 [外傳]
訂閱: 文章 (Atom)


text:
又係係太極台出發!
當然係圓墩郊遊徑入口,向大欖林道向上行!
呢條路行過好幾次!
一開始就不繼上斜路!
可能晏左,好多人開始落山!
見到呢個藍色流動廁所,亦即話好快行完斜路!
終於行完大斜路,係時候飲水同回下氣先!
見到分叉路,向上行去大欖方向,不過唔打算行,繼續直行去田夫仔方向!
行多陣又見到行過幾次山路,係去清快塘,不過又唔打算行!
繼續向上行,反正末行過,向田夫仔方向,不過呢條路一樣可以去清快塘!
不過呢條石屎路都係不停上斜!
行到咁上下,差唔多到清快塘,我地就掉返頭,沿路折返!
因為我地行左個幾鐘,行返出去起點,米好兩粒鐘!
行到差唔多落斜,即係一開始上完斜果段平路,一對夫婦同我講,叫我小心D,下面有一大班野狗,當然我地問清楚,正確位置,佢講得唔係好清楚,等我地以為係入口處,不過都係上定半繩做好預防措施!
話口末完,一開始落斜,突然聽到"習習"聲,成班陀地狗已經衝上黎排好隊,一共七隻!唯有抱起我急急腳快行落山!行咁多次都唔見佢地,唔知佢地幾時開始係到!唔知點解,上次去清快塘,有隻狗俾咬傷得好嚴重,個主人話佢係青龍頭同其他陀地狗打交,直覺話俾我聽,應該就係佢地,如果你地行青龍頭圓墩,真係要小心,保持警惕!
P.S 因為YBLOG病左,到今日先UPLOAD到相!


text:
講番呢場茉莉花革命,到而家為止,突尼西亞同埃及已經變咗天.話就話係人民力量嘅勝利,不過呢個結果係好係壞,都仲要放長雙眼睇清楚.總之軍人掌權都唔會係乜好事,因為班友個個都係屎坑三姑,易請難送.
有一樣好奇怪,就係疫區國家之中,竟然有幾個係美國嘅盟友.眾所周知,美國係民主,自由,人權嘅超級典範.所謂物以類聚,照計佢嘅盟友冇理由會搞到俾人民唾棄格.以美國佬勇於伸張正義嘅作風,如果見到呢國家有違反民主人權嘅情況,亦都冇理由唔出聲啫.而且嗰係盟友,美國一定可以運用到佢嘅影響力.唔通真係老虎瞌眼瞓,一時睇漏眼?但係又講唔通啫,穆巴拉克上台三十年,冇理由咁耐都睇唔到格.而且佢對其他國家嘅民主人權狀況,都不知睇得幾仔細,簡直好似出動埋顯微鏡咁.唯一嘅解釋係,美國佬選擇性咁視而不見,聽而不聞!
嗰所謂盟友,其實只係美國扶植出嚟幫佢做嘅政權,講得難聽就係馬仔.美國要執行佢嘅中東政策,要控制中東石油資源,冇咗呢班馬仔又點得呢?作為龍頭大佬,美國當然唔會阻住馬仔著數啦.總之就你幫我辦事,我替你撐腰.
早幾日就輪到巴林爆大鑊,軍警開槍鎮壓示威,造成平民傷亡.美國佬當然唔可以再扮啞啦,不過都只係好溫和(或溫柔)咁呼籲當局要克制同埋以對話解決問題.欺拉里就曾經讚揚過巴林政府「步向民主改革的承諾」,仲話民主改革「需要時間」. 點解美國佬嘅講法會同姜瑜小姐嘅一貫口吻咁不謀而合嘅?分明係執人口水尾啦,難為佢地竟然唔面紅.又睇番08年西藏騷亂,美國佬選擇性咁睇唔到藏獨份子打砸搶燒嘅行為,朝野一致強烈譴責中國暴力鎮壓.對比番今次事件,係咪覺得美國佬好雙重標準呢?
持雙重標準,係因為出發點唔同.對於中國,美國採取嘅係圍堵政策.至於巴林,美國當然唔想冇咗呢隻馬仔,所以一定唔會迫死佢.而美國佬一向掛喺嘴邊嘅民主,人權,公義,根本就從來都冇考慮過.所謂人不為己,天誅地滅,站喺自己國家嘅立場嚟講,美國並冇做錯.不過如果有人以為美國係主持公道嘅正義朋友,我就只可以話佢地係盲毛!
好不幸,香港嘅盲毛真係多如天上繁星.人地選擇性聾啞盲,係為咗自己嘅利益.班盲毛對明顯嘅事實視而不見,跟住班為求私利不擇手段嘅政棍搞風搞雨,究竟又對自己有冇任何好處呢?
班友而家仲話要聲援國內嘅茉莉花革命,真係唔知佢地個腦生咗喺邊度.首先,就憑幾條盲毛喺香港叫囂,又可以搞得乜出嚟?好,又當革命成功,中國好似巴林咁,成為美國嘅盟友(或馬仔).不過到時都係民主欠奉,最終得益嘅又係邊個呢?講真,我絕對相信呢個所謂革命連開始嘅機會都冇.中國吸取咗六四嘅教訓,自然識得防範於未然.就算喺好唔可能嘅情況下,單搞到一發不可收拾,最終結果只會係六四嘅翻版.喺咁混亂嘅情況,如果有軍方野心家乘機奪權,中國仲可能會再度鎖國添.如果係咁,又有邊個會得益呢?
中國改革開放衍生出嚟嘅社會問題,絕對唔係一朝一夕可以解決.過激嘅對抗行為只會令中國政府產生戒心,收緊控制,結果拖慢改革步伐.事實上,喺大部分國民未有足夠民主同公民意識嘅情況下,所謂革命只會造就新一批嘅貪官.要有真正民主,先要將民主意識滲透入社會每一個階層,包括建制,絕對冇其他捷徑.一夜變天只係個美麗嘅神話,淨係嗰不食人間煙火嘅人先會相信.睇吓菲律賓,人民力量趕咗馬可斯落台,到而家已經廿幾年,咪一樣個個總統都醜聞纏身!
又講番香港,淨係睇吓有咁多盲毛,已經知道推行西式民主會係一場大災難!我都打定輸架喇,不過相信阿爺點都唔會見死不救嘅.我最唔想見到嘅係中國搞到亂晒龍,到時阿爺自顧不暇,香港就真係PK嘞!


text:
鐵甲威龍
《鐵甲威龍》(Robocop)係美國美高梅電影公司(Metro Goldwyn Mayer)及獵戶座電影公司(An Orion Picture)聯合出品嘅英語電影,屬於科幻式嘅警匪片.全個電影系列共有三集,另外亦有推出電視單元劇同埋卡通片,而以下所介紹嘅只係關於電影方面.
電影資料[編輯]
制作[編輯]
出品機構:
- 美高梅電影公司(Metro Goldwyn Mayer)
- 獵戶座電影公司(An Orion Picture)
導演:Pual Verhoevan
編劇:Edward Neumeier,Michael Miner
主演:彼德.韋拿(Peter Weller),南西.愛倫(Nancy Allen)……等.
簡介[編輯]
第一集劇情主要講述鐵甲威龍誕生嘅前後同埋遭遇,而第二集同第三集都係講述鐵甲威龍所遇到嘅事同埋本身人性嘅心路歷程.
呢套戲入面其實隱伏咗好多社會問題,畀觀眾好多討論空間,比如:人死後其實重有冇可能變成機械咁嘅方式而繼續生存呢?經過死亡變成咗另一種存在方式之後,又會唔會重有前身嘅記憶?劇中嘅私營大財團 OCP 一直以接管底特律市為目標而千方百計,導致社區遭到蠶食,現實會唔會發生?又會有咩後果?……等.除此之外,戲裏面重會時不時穿插住一啲似真還假嘅新聞報導同埋廣告,其中嘅訊息好多都關乎我哋週圍發生緊嘅環境,好似臭氧層出現減退,汽車排放廢氣問題,太空戰略計劃嘅問題……等,睇吓睇過嘅人有幾多領會.
第一集劇情大綱[編輯]
梅菲(Murphy)係一位新調任到底特律市(Detroit City)嘅機動警察,之不過喺佢第一次同拍檔露薏絲(Lewis)出勤時就出咗意外,俾一班控制區內罪惡,以卡雲斯(Clarence)為首嘅壞蛋幫殺死咗,至於露薏絲就俾人打暈跌咗落倉底逃過一劫.
喺之前,擁有當地規劃兼有警隊管理權嘅大財團 OCP 公司正研究緊發展機械警察,因為當中總裁迪.鍾斯(Jones)嘅全機械設計ED-209喺示範操作時失控殺死咗其中一個與會主任,財團主席感到非常失望,於是選用咗另一位技術主管波比(Bobby)嘅人類改造鐵甲戰士嘅計劃.因為咁,死咗嘅梅菲即刻被送到手術台,經過工程師嘅一輪改造之後,新一代擁有鐵甲身軀,但仍保有部份人類器官嘅半機械超級警察---鐵甲威龍(ROBOCOP)正式誕生.
鐵甲威龍嘅程式設定裏面,有三個佢一定要遵守嘅主要法則:
- 為公眾服務
- 保護無辜嘅市民
- 維持法紀
但係原來設定其實重隱藏咗第四項嘅保密法則,只有少數 OCP 高層先知道.因為經過洗腦嘅關係,鐵甲威龍嘅記憶庫裏面只有電腦輸入嘅資料,至於所有關於梅菲前身嘅記憶基本上已經冇晒,之但係工程師意料唔到嘅係,威龍居然會發夢,重夢見到梅菲記憶中嘅點滴同埋被殺嘅一刻,加上露薏絲從威龍無意識嘅慣性動作之中認得佢就係梅菲,於是威龍覺得非常困惑.後來喺出勤任務嘅時候,威龍遇返先前殺過梅菲嗰班人嘅其中一個,而呢個叫艾繆(Emil)嘅惡匪因為聽到威龍嘅口頭禪 (Dead or alive, you're coming with me)同之前梅菲同佢講過嘅一樣,衝口而出話認得佢,呢一吓令威龍更加震憾,為求搵出原因,於是威龍返去警察總部翻查電腦檔案,終於搵出殉職警員梅菲嘅資料,後來更從點點湧出嚟嘅記憶之中知道自己就係梅菲.
威龍因為被殺變咗改造人而扯火,於是誓要搵出卡雲斯班人渣出嚟繩之於法.期間,提出改造人計劃嘅波比因為一時得意不知收歛而成為咗鍾斯嘅眼中釘,結果俾鍾斯收買咗嘅卡雲斯殺死;及後當威龍搗破製毒工場時當場捉到卡雲斯,不過卡雲斯為求自保,於是爆咗喺背後操控犯罪嘅其實係鍾斯.威龍捉咗卡雲斯返差館之後就隻身前往 OCP 大樓要拉鍾斯,但係鍾斯已經胸有成竹,佢除咗擁有威龍嘅行動追蹤器知道威龍會嚟之外,重有一樣秘密殺着,就係佢預先加咗喺威龍程式裏面嘅第四項法則;當威龍入到鍾斯嘅辦公室想進行逮捕嘅時候,突然第四法則啟動令到機件癱瘓控制唔到行動,原來呢項法則係用嚟限制威龍唔可以作出對抗 OCP 高層嘅行為.鍾斯一心要毀滅鐵甲威龍,希望財團主席會重用佢嘅全機械警衛計劃,於是派出佢嗰隻全機械警衛ED-209向威龍襲擊,威龍本身已經癱瘓緊,重俾隻機械怪嘅重型炮火猛打,唯有且戰且退咁走到停車場,好彩遇到駕車嚟營救嘅露薏絲,最後逃離咗追捕,去到一個荒廢工場暫避.
OCP 嘅副總裁辦公室入面,鍾斯將個追縱器交咗畀保釋出嚟嘅卡雲斯,重供應咗最新式嘅重型炮畀佢嚟對付威龍,於是卡雲斯拿拿林召集佢嗰幾個手下,一齊去到荒廢工場夾擊威龍,不過威龍亦都早有準備,經過一輪游擊戰之後,呢班匪幫最終都俾威龍消滅晒.
威龍負傷返去 OCP 大樓,直闖入會議室,當時包括鍾斯嘅一眾高層正喺度開緊會,威龍因為受到第四法則限制唔可以對鍾斯作出逮捕行動,於是向財團主席同一眾官員展示鍾斯曾經親口承認派人殺死波比嘅錄影片段,鍾斯知道自己仆咗街,於是掹鎗狹持財團主席要求畀直升機佢走佬,財團主席一嬲之下即時宣佈炒咗鍾斯,而威龍程式第四項法則嘅限制即時解除,就地將鍾斯正法.
財團主席安全脫險,隨口就問正要離開嘅威龍:「靚仔鎗法唔錯吖,你叫咩名?」
威龍回頭一笑:「梅菲.」
第二集劇情大綱[編輯]
底特律市(Detroit City)嘅警察因為唔滿意管理佢哋嘅大財團 OCP 公司削減咗四成嘅警員福利而進行罷工,減薪背後嘅原因其實係之前 OCP 公司自願巨額貸款咗畀底特律市政府,而佢哋睇準市政府係冇可能喺限期內清還欠款,咁就可以引用借貸合約中其中一項「合約期滿後市政府如仍未清還欠債,可接收底特律市管理權及資產」嘅抵償條款;為咗達成將底特律市私有化嚟重新改造賺更多嘅錢,OCP 公司甚至利用警員罷工嚟製造市內治安混亂,等將來有藉口話要清理區內嘅罪惡,可以名正言順咁接收底特律市.
同時間,一種稱為「核靈」(NUKE)嘅毒品已經充斥整個城市,毒品集團直頭無法無天到公然喺記者會刺殺反核靈嘅衛生局長,而被通緝嘅集團首腦兼核靈教派領袖簡恩(Cain)更囂張到喺電視公開發表錄影聲明,話只要邊個想繼續快樂佢一定會滿足大家.
市內有差唔多九成警察罷緊工,所以市內嘅罪案幾乎冇人理,啲道友要搵錢買毒品就趁亂週圍搶嘢搵錢,就連啲賊仔呢頭走去搶人嘢嗰頭可以即刻俾另一個賊仔打劫返;雖然係咁,但仍然有一個好特別嘅警察,佢唔理咩警員福利咩係 OCP,一於盡忠職守繼續打擊罪惡,佢就係半機械身體但擁有人類心腸嘅鐵甲威龍,當然重有佢喺第一集時一齊出勤嘅好拍檔露薏思(Lewis).
威龍喺毒品拆家嘅口中知道咗核靈製造工場嘅位置,於是隻身前去展開拘捕行動.工場裏面除咗好多守衛同埋黑市勞工喺度做緊嘢之外,核靈集團嘅首腦簡恩同埋佢嘅幾個頭號馬仔都喺度,威龍衝入工場鎮壓晒所有抵抗,但就俾簡恩佢哋趁亂走甩咗;當威龍巡視犯罪現場嘅時候,見到一個大約十零歲嘅細路拎住鎗指住佢,呢個叫賀寶(Hob)嘅細路原來亦都係簡恩嘅馬仔之一,佢因為一時走唔甩所以暱咗喺度,不過威龍嘅偵緝程裏面係唔容許佢傷害婦孺同埋細路,賀寶睇穿咗呢點,所以對威龍開咗一鎗之後乘機走埋,威龍當場呆咗喺度,而威龍嘅記憶庫裏面就勾起咗佢前身梅菲對個仔嘅回憶.
因為威龍重有梅菲生前嘅記憶,所以佢間唔中會揸車去到梅菲遺孀嘅住所度遠遠咁偷望梅菲太太同埋個仔,搞到梅菲太太愛倫(Ellen)成日覺得梅菲重在生,重用不人道理由入稟法院控告 OCP 公司改造咗佢老公;受到 OCP 公司嘅壓力,亦為咗要令愛倫死心,威龍忍住心痛咁向梅菲太太否認自己係梅菲,話自己只係一件機器,而呢個身體係用嚟悼念梅菲嘅英勇.
喺一次跟踪嘅行動之中,威龍見到一個叫達菲(Duffy)嘅警員竟然同賀寶仔有接觸,佢除咗收黑錢提供警察嘅行動線報畀核靈集團之外,原來亦俾核靈毒癮控制住,威龍展開拘捕嘅時候向達菲進行迫供,於是爆出咗簡恩嘅大本營係喺一個荒廢工場;威龍隻身去到呢個工場,點知原來簡恩佢哋一早有埋伏,最後俾簡恩同佢班手下肢解拆散,重將威龍嘅散件掉喺警局門口示威.威龍嘅電路受到嚴重破壞,生物系統陷入癱瘓,生命危在旦夕,而 OCP 為咗要令社區嘅壞治安得到持續,達到接收嘅目標,希望救威龍嘅同時,亦令威龍減低打擊罪案嘅效率,於是由 OCP 新嚟嘅女技術支援主任茱莉安費絲(Juliette Faxx)出馬,將好多好多九唔搭八嘅指令硬塞入威龍個命令區入面,例如:講嘢唔准有警官口吻,如果唔係親切嘅說話就唔好講,要有親善形象,遵守交通規則,唔准衝紅燈…等一大堆,企圖令威龍變成一個親善大使.當親善威龍孖住露薏絲出勤去到搶劫案嘅犯罪現場時,明明個賊佬向佢哋開鎗想逃走,威龍重慢慢同人講道理,但係有個人喺禁煙區食煙佢就開鎗嚇人,重俾啲細路喺佢後面噴油整蠱;威龍潛意識都覺得自己好唔妥,於是氣沖沖咁去到警局門口嘅發電站度打開閘門,冒險伸手將幾萬伏特嘅電力傳入自己身體,想將所有指令刪除;喺警局門口罷工遊行嘅警察見到威龍嘅自殺式行為,即刻掉底晒啲標語去幫佢脫離險境,威龍解釋自己係執法者而唔係親善大使,而眼下嘅痛處就係核靈,呢番言論令到班警察非常慚愧,於是由威龍帶領下大舉出動去搗破核靈集團,行動令到簡恩重傷被捕,重喺一架運金車入面搜出咗幾億元嘅毒品錢,之但係賀寶同埋另一個女爪牙安琪(Angie)就趁亂開住另一架運金車走甩咗;本來安琪諗住去劫犯,但賀寶仔竟然用核靈威脅叫佢唔好理簡恩,想自立門戶.
喺之前一段時間,OCP 老總裁對於新升職嘅技術主管莊臣(Johnson)發展新一代半鐵械警察嘅進度好唔滿意,原因係其他殉職嘅警員都唔願意再生成為機械人,搞到一啟動就唔受控制咁自毀,新技術主任費絲為咗搏上位,於是就乘機獻計,老總裁見個舊嘅計劃冇乜進展就畀個機會佢去嘗試;費絲初步計劃係要搵出邊類人會願意同埋適合成為機械人,最後目標喺死囚嘅身上,佢認為班死囚橫掂都係要死,畀個機會佢哋重生成為不死嘅機械人一定唔會抗拒,於是喺上述嗰次嘅搗破核靈行動之後,被捕嘅簡恩就係成為咗費絲嘅理想對象,而且佢知道簡恩毒癮好深,係可以用毒品嚟控制佢聽話.
因為搗破核靈行動之中搜出嘅係犯罪嘅贓款,市政府係冇權動用成為政府資金,底特律市長古錫(Kuzak)為咗搵錢喺限期前要還畀 OCP 公司,無厘頭就搞咗個籌款晚會,目標係還款額三千八百萬美元,之不過市民嘅反應都好冷淡,做咗大半晚都只係籌到四千元左右;突然古錫接到安琪電話,話會捐出一大筆錢足夠市政府還債,重安排古錫同賀寶會面,商討捐款條件.當古錫同助手兩個人去到一個舊貨倉同賀寶傾生意嘅時候,外面忽然來咗架大貨車,重走咗個機械人落嚟,佢扯開貨倉門係咁搜索市長古錫嘅位置,目的係要暗殺古錫唔畀佢得到呢大筆資金;核靈爪牙見勢色唔對就即刻向呢個機械人開鎗,而佢亦以重火力還擊,最後啲爪牙瓜晒老襯,個場亦都炸到亂七八糟,好彩古錫無意中發現個排水窿,於是即刻捐入去沖咗出海灣逃走咗;隻機械人繼續搜嚟搜去始終搵唔到古錫,但就畀佢見到安琪正喺度注射核靈頂癮,安琪開頭嚇一嚇,但個機械人慢慢伸出機械臂,個面部顯示器重模擬出簡恩生前嘅樣貌對住佢笑,原來呢個就係由簡恩改造而成嘅 OCP 新一代機械警察.安琪因為見返簡恩覺得好開心,不過呢個機械簡恩突然反面無情,一出手就將安琪擊殺,而喺一邊偷睇嘅賀寶見到咁就即刻逃走,諗住匿喺架運金車裏面,點知俾機械簡恩發現咗,重亂鎗向住架車狂掃;當威龍接報嚟到鎗擊現場時,發現賀寶喺架運金車裏面俺俺一息,當賀寶話咗畀威龍知係邊個搞成咁之後就死埋.
OCP 老總裁喺新落成嘅 OCP 大廈舉行新市鎮規劃記者招待會,市長古錫逃過大難後嚟到會場,當見到老總裁為大家介紹新一代機械警察時成個人嚇咗一大跳,因為呢個機械人佢已經見過,發現暗殺嘅幕後真兇原來就係 OCP,但因為佢同賀寶嗰單交易其實係唔見得光,所以唯有忍住唔敢出聲.演講時,老總裁拎咗好大支核靈出嚟向記者宣佈要剷除毒害嚟迎接新市鎮,點知Robocain突然有反應想搶支核靈,呢個時候威龍拎住支大炮鎗嚟到會場向機械簡恩挑釁,機械簡恩即刻解除自己嘅武器限制嚟向威龍開火,重射傷在場好多人;不過經過一輪戰鬥之後,威龍再一次贏得勝利.
事後老總裁俾記者圍住問今次嘅死傷事件點負責,但佢一於闊佬懶理上車走人;露薏絲問威龍:「就咁畀佢甩身?」,威龍答:「有咩辦法,我哋只不過係普通人類嚟.」
第三集劇情大綱[編輯]
OCP 同日本一間大企業想喺底特律市重建,但啲居民唔肯走,重用武力反抗.OCP 叫鐵甲威龍去捉班地下反抗組織,但佢冇捉到,重幫班市民反抗.而威龍個拍擋就俾OCP射死咗.但因為第四條法則,佢唔可以殺死嗰個OCP高層,所以機件開始癱瘓,嗰個OCP高層重攞支鎦彈射去鐵甲威龍度.之後班地下反抗組織就救咗鐵甲威龍走,重揾人整返好鐵甲威龍個心口同胸甲,而且刪除咗第四條法則.
當鐵甲威龍出去揾OCP啲人打完返嚟之後,發覺啲人唔見晒.突然有一個由日本送嚟嘅忍者機械人出現咗,重斬咗佢隻手臂.鐵甲威龍嘅能源因此流失,鐵甲威龍即刻裝番個武器打爆個忍者機械人.鐵甲威龍揾到個叉得電嘅飛天裝備之後,就飛去OCP救人.呢個時候,OCP 因為唔夠人手而將啲犯人攞出嚟做兵力,反抗組織面對咁強烈嘅火力而節節敗退.鐵甲威龍就過咗嚟幫反抗組織,然後再去救人.鐵甲威龍飛去OCP之後,見到嗰兩個俾人捉走嘅女人,同兩個忍者機械人.其中一個女仔控制咗嗰兩個忍者機械人,令佢哋斬爆對方.救完人之後,日本企業嘅總裁就向佢鞠躬.
主要出場人物同埋演出者[編輯]
- 梅菲/鐵甲威龍(第一,二集):彼德.韋拿(Peter Weller)
- 安妮.露薏絲:南西.愛倫(Nancy Allen)
- 鐵甲威龍(第三集):羅拔.巴奇(Robert Burke)


text:
噚晚同朋友去咗睇《魔都獵人:骸骨之城》,點解睇?因為我朋友對呢套野抱有幾大祈望,話「好似」好勁好大製作,咪陪佢睇.
睇足兩個鐘,以我一個完全沒有睇過原著既人嚟講,都OK,個中人物既關係都交待到.
不過我覺得個名有D唔貼題,明明套戲係講個女主角為咗救阿媽,所以要去搵聖杯,咁點解唔直接叫「尋找聖杯」呢?
係,當中係有涉及到「骸骨之城」,但果場戲其係好短,淨係講女主角係果度回復番一部份既記憶,你都可以話係重要既,但係加加埋埋都唔知有無五分鐘,對一套足有一百二十分鐘既戲嚟講,太過微不足道了吧?
至於感情線方面,講真,佢唔好擺咁多男女主角既感情戲套劇會重好睇,同埋我唔知邊鬼過揀歌,套劇去到中間(男女主角係溫室,個Feel都幾浪漫),突然間整首歌出黎,簡直大煞風景,重要當其時男女主角係無野講,個畫面就係咁播男女主角既四目交投同歌詞,真係想死.
另一個場面,我問番我個朋友時笑到佢死咁滯.
話說差不多到最尾,眾多狼人一齊去學院救人,鏡頭所見,全部都是大叔同阿伯.
Why?狼人都可以有型仔呀係咪?何解呢度既狼人同都都係大叔同阿伯,連吸血鬼都有男女老幼,做反派既果兩個惡魔雖然樣貌不佳,都叫壯年吖,但係狼人呢,唔係諗住過鏡式既群戲,所以就求祈搵班大叔嚟呀?
總括嚟講,如果無左「溫室」既個首歌,我會比佢八十分,依家?七十分啦!


text:
2016年3月25日 星期五
諸事不順的三月
話說上次溫泉之旅,玩完都ok,不過到走既時候,去到九州港碼頭,一落shuttle bus,就有大班白牌司機圍埋黎,話大霧無船搭,我諗住佢地搵生意梗係唔信啦!入到去櫃頭,原來真係大霧取消晒d船,無船返香港.咁問d職員有無車去關口,佢話淨係有車去蛇口,過兩三個字就開車.由於諗住去兩日咁大把,都無買到上網卡,平時都有聽過蛇口呢個地方,實際o係邊真係唔知,不過諗住都係o係深圳,去到點都搵到方法返香港,於是就一野跳左上車.點知一搭就搭左成三個鐘,蛇口落左車,o固度本來有船返香港,不過已經過左時,又無船搭,好在有地鐵可以返羅湖,不過原來蛇口離羅湖好鬼遠,一搭又搭左成個鐘,之後唯有o係深圳行陣街食埋飯先返香港.
除左經歷無船搭,今個月既投資表現真係未如理想.三月係業績月,持有兩隻股票都公佈左全年業績,兩隻末期息都少左,一隻派少左四成,一隻少三成.而之前買既建行認沽期權,呢個月股市升返唔少,所以都係凍過水,應該要蝕成皮野,今次買入認沽期權蝕唔少都算係一個好經驗,提升我對買入認沽期權既經驗值.
希望生日之後黑氣可以遠離我,唔好再出呢d倒楣既文章.
12 則留言:
- 回覆
平常心咁姓賴,賴晒落運滯.刪除
平常心x2, 祝否極泰來!回覆刪除回覆
最近好似轉緊運咁!!刪除
平常心x3,最緊要知自己死係邊回覆刪除
祝生日快樂回覆
期權方面都知自己衰邊既!!!刪除
希望下次唔好再錯啦!
唔係黑仔, 只係做錯一個決定!回覆刪除
九州港打的去珠海蓮花路汽車站, 再坐巴士去深圳坐港鐵!回覆
其實人生唔如意事大部份都係做錯決定引致.刪除
我唔識路,又上唔到網,結果on居居坐左鬼咁耐.
今次去完對珠海感覺唔錯.
我等唔到跌市la,開始買返d股票做倉底回覆刪除
你買LP都輸成皮咁多??回覆
我都重忍耐中未入貨.刪除
唉,鬼叫自己太自信,買大左,下次會吸取教訓架啦!
呵呵, 人生有上有落, 太平穩反而太悶, 唔好玩 :)回覆刪除回覆
唯有咁樣安慰下自己啦!刪除


text:
「橫洲」
真係堅到無朋友,朱凱廸成為新一屆嘅票王之後自身安全成為問題,而個原因其實都幾明顯就係同新界嘅地皮有關.當然咁多年朱凱廸都有一直跟進,但係依家作為候任立法會議員,真係名正言順,搞到政府基本上係避無可避.今次嘅橫洲發展事件真係好好睇,因為過去幾年通常啲司長都會夾晒口供,但係今次竟然見到大家互相卸膊.一個話無參與會議,一個話無唔係小組成員,真係花生到呢!
「花生」
今次橫洲事件好明顯揭露咗政府入面嘅人事問題.相信咁多年嚟佢哋都忍一個人忍咗好耐,而藉著今次嘅土地發展問題同臨近特首選舉,相信今次特首都有排煩.當然最大嘅問題就係兩位重量級嘅司長都異口同聲話無份參與橫洲嘅發展,而究竟聽日個記者會會交代啲乜?至於點解特首主動成立橫洲工作小組?其實答案真係呼之欲出!如果你問我,我一定唔相信同佢嘅個人利益無關!
「關心」
老實講,係唔係今日先知道有問題?好明顯就唔係啦!香港人當然唔會主動關心嚟啲新聞,直至近日嘅射波事件,大家先至關心整個計劃嘅來龍去脈.新界嘅地係有好多歷史遺留落嚟嘅問題,而且有好多唔同嘅漏洞.當好多人以為政府制定政策嘅時候係公開咁諮詢意見,但係完來背後做咗好多不為人知嘅事.咁樣真係諮詢咩?頂多只可以話係有篩選嘅假諮詢而已.所以大家以為政府好似做緊嘢,但係背後原來私底下已經同好多人達成共識.
Also published on Medium.


text:
「兩年」
我其實已經唔記得咗兩年前我寫過啲乜,而慶幸嘅係我因為嚟個網誌以記錄咗一段香港人嘅歷史.除此之外,竟然因為自己發起嘅活動而收集咗超過一百篇嘅個人感受.唔知大家睇返嘅時候會唔會同而家嘅諗法有所不同?兩年時間話長唔長,話短唔短,好多嘢都變咗,不過嚟段歷史係唔會改變.一個政府用咗四年去分裂香港人,如果再俾多四年佢,香港會變成點真係無法想像!
「感受」
今日對於香港人嚟講應該有唔同嘅感受!兩年前嘅今日係香港最黑暗嘅一日,而今日睇返兩年前寫嘅文章反而係度諗,究竟香港兩年後嘅今日又變成點?好多人相信已經因為生活已經忘記甚至乎再唔覺得兩年前嘅今日發生咗嘅事會對佢哋嘅影響有幾大!無可厚非,人係善忘,但係歷史係唔會因為時間而沖淡.無人可以推翻歷史,無人可以推翻一個催淚彈,無人可以忘記「雨傘運動」!
「希望」
希望大家唔好忘記兩年前嘅今日,唔好忘記香港人有幾咁團結,大家嘅努力係唔會白費,而我相信如果香港再有同類嘅事件發生嘅時候,大家亦都會好似兩年前咁企出嚟!希望自己所記錄嘅所有嘢可以留返俾我哋嘅下一代,等佢哋記得香港曾經發生過一件咁嘅事.雖然當初想集文成書,不過就算無實體書,所有嘅「雨.感受」仍然會係我嘅網頁永久保存.
Also published on Medium.


text:
正在瀏覽這個版面的使用者: 沒有註冊會員 和 3 位訪客
Psychoav 寫: 啱啱入o左錢, sorry有d遲
concyclic 寫:Psychoav 寫: 啱啱入o左錢, sorry有d遲
我仲未入
初哥 寫: 啱啱去櫃元機過左數
大富豪 寫:
私家飛机展有冇 invitation?
蘇富比拍賣有冇專人跟住?
去馬交一次有冇4-5億 credit?
上次求投資者有冇 invitation?
去 Hermes 有冇 kelly bag 現貨任要?
有冇連相都未睇就去訂部千二萬賓利?
有冇買幽靈之子打孖買(用 cash 紅黑各一)?
有冇去意大利四五十萬訂金線西装?
有冇去意大利十萬訂對鞋..一次訂幾對?
有冇用百幾萬買副敏魚膠食?
有冇用十幾萬買條大黃花煎?'
如果一樣都冇就做富豪做到好失敗
PS 以上全部真人真事..
MartinTong 寫:初哥 寫: 啱啱去櫃元機過左數
京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed


text:
2015-07-14
Playground 試堂
目的都係想佢有其他BB 同佢一齊玩下
同時我都想學習下點樣可以訓練BB 的小肌肉... 發展等等
由於我地多數都係星期日先得閒
所以都想近近地返下屋企附近的PG
比較左好多間PG 有D 英文PG 價錢比較貴
我覺得劉BB 先10個月 咁快返英文PG 都無咩用
所以我想揀D 普通PG 俾BB 玩下先
最後揀左兩間 分別安排了兩個星期日試堂
6月尾的一個星期日
我們選了一間連鎖的PG 位於沙田中央廣場 (屋企有Shuttle bus 去 都算方便)
一入到去老師會要大人小孩都洗手 地方不大 有7個小朋友上堂
年紀相若 都係識爬識企未識行的BB 仔
之後就會有15分鐘free play time BB 會自己玩下玩具
時間到了 就會叫小朋友幫手Clean Up 當然一班BB 咁細 多數都係媽媽捉住BB 隻手啦
之後就會圍圈圈自我介紹同埋唱下Hello Song 咁 個個BB 都會拍拍手
跟住就開始玩下彩虹傘,傳下波波,做少少訓練小肌肉的運動
最後仲會派小小星星餅俾BB 練習下自己擺入口
好快就過了一時間 而劉BB 可能因為第一堂 表現唔好
整堂都在尖叫 嚇到坐隔離的BB 都哭了 (真係唔好意思呀......)
到離開的時候 我都有同老師講尖叫呢個問題 老師話雖然佢唔係專家
但佢叫我每次BB 尖叫時 都同佢數數字 數英文字 佢會平靜D
咁我就真係試下做啦 的確 每次佢尖叫時我一數數字 佢就會望住我而且STOP 尖叫了
優:
1) BB 年紀相若 活動都岩10個月的BB 玩
2) 地方不大 但都好乾淨
3) 老師都唔錯 有禮貌 而且唔HARD SELL
劣:
1) 雖然有Shuttle Bus 但每次都專登去一去沙田
2) 學費貴少少 每堂大約貴$20 左右
3) BB 不斷尖叫 唔知係佢唔中意呢個環境 還是 心情問題
到了七月的第一個星期日
我就到了區內一間PG 試堂 屋企出發行過去都係15分鐘左右
地方就同另外一間差唔多 都係好colourful 咁啦
不過我聞到一陣油漆味 (但老公話聞唔到) 同埋冷氣唔係好夠
呢d 都唔係問題
最大問題係... 我一入到去 眼見全部BB 都係已經識行
我就奇怪了 問其他兩個媽媽 BB 幾大 一個13個月 一個14個月
但我報名時明明係報9-12個月PG 班的
咁老師就話因為今期唔夠人數所以兩班暫時一齊上
我本來想走的 但佢立即俾資料我睇 話其中兩個BB 都係10個月
不過咁岩今日請假了 佢地都玩到PG 的遊戲
咁老公就叫我睇定D 先啦...........
第一個活動都係唱下歌仔咁... 之後就拎把膠扇俾BB 撥雞蛋
之後就有位老師吹泡泡 成班小朋友當然走黎走去追住D 泡泡啦
而我個仔 根本唔識爬 就只能坐喺度睇
跟住就拎左兩個好大的瑜珈波出黎俾小朋友推波波
對於我仔黎講 都係唔識推的 同埋場面都幾混亂
我仔一邊爬一邊推 其他小朋友都推得幾快 我仔都幾次趴在地上
推完波波之後 佢地就拎左盤水出黎 叫一班小朋友圍住個盤
用一個小杯筆水去一個大杯度 咁我就捉住我仔隻手筆
其他小朋友都可以慢慢自己筆 咁老師就叫我俾小朋友自己筆
咁我就放手啦 一放手 阿仔第一時間用大力將個小杯打入D 水度
水花濺起就整濕左其中一個家長條褲 我當然即時道歉啦....
位媽媽仍然黑晒面 仲同佢老公講, "咦!? 有冇搞錯呀! 整濕晒"
老公立即再次SAY sorry 同埋叫我地唔好玩水喇... 驚整濕人
跟住個game 就係跨欄+行平衡木+行樓梯
大部份識行的BB 都係一隻手拖爸爸一隻手拖媽媽去行
但我仔只係識得爬 我地要成個"稱"起佢黎行
行左一次 我終於忍唔住坐埋一邊了....
後來個miss 走黎問, 我都答返佢, 呢個小遊戲我覺得唔太岩未識行的BB 玩.
我亦唔想整到BB, 唯有坐下休息下啦....
最後另一個老師就拎左張厚墊同另一個花生形狀的瑜珈波俾劉BB 玩左一陣打發時間
個miss 就不斷講喇, 就話自己係N班面試老師, in 細B 多.
知道可以點train 好細B, 自己好有經驗等等, 講左幾次
落堂又繼續講, 咁我都係話考慮下先就走了!
優:
1. 近, 唔駛BB 要搭車出去咁辛苦
2. 課堂內不能拍攝, 但佢有位職員會影相, 落堂可以上網DL 返D 相落黎
3. 價錢較平
4. 劉BB 今次好投入, 無咩點尖叫. 究竟係環境定心情呢?
劣:
1. 我覺得課程好無規律, 玩玩下會無啦啦轉左其他遊戲
2. 課程編排唔好... 9-15 個月編埋一班唔知點玩
3. 老師都幾hard sell
我唔係覺得第二間PG 唔好, 只係覺得佢課程唔適合劉BB 啫, 因為我上網睇呢間PG 都有支持者的... 但我相信每位媽媽都想為子女揀一個最開心的環境學習
最後... 我諗左幾日, 都係決定去沙田返, 不過唔係而家. 係等BB 一歲先. 呢兩個月繼續同我地去公園玩下, 去會所游下水先啦.
14 則留言:
個人經驗,包包10個月大開始返pg,諗返回頭,真係唔使咁早返pg, bb去到只係自顧自玩,未識互動更加學唔到啲咩.反而約下媽媽會啲媽媽同bb一齊玩下仲好,又唔使錢.回覆刪除回覆
係呀, 所以都係打算俾佢滿一歲先返了! 而家我地自己帶佢去玩下先~~刪除
其實10個月仲係好細,得閒帶佢去吓公園望吓花花草草自己同佢玩都好夠啦,等一歲先開始都未遲回覆刪除回覆
我見到佢有promotion, 呢排又比較得閒就去試下啦, 等佢唔駛喺屋企咁悶, 可以同其他小朋友一齊玩玩具咋><刪除
搵D住馬鞍山年紀相約的自組PG好過? 我表姐兩件(3&5歲)都無上PG~回覆刪除
不過佢地細細個時已經捉佢地番教會同教會D 年紀相約的BB一齊玩回覆
自組pg 要有地方先得呀, 幾位媽媽的屋企都唔大, 好難容納太多人, 所以先出去上咋刪除
第二間真係有啲亂,其實啲活動可以因應細BB有調整呀,好似肚B 1歲開始上pg果時未識行,啲大波波唔係推,而係放肚B上去扶住個波,好似可訓練感統的回覆刪除
不過試下堂都好,但等1歲先正式上都未遲呢~回覆
係呀, 平平地試下堂先知間野岩唔岩自己, 有時都唔可以信晒網上d comment...刪除
巨龍剛一歲就開始返 Playgroup,每個星期六都固定返,學野多左又快左,嘻嘻....回覆刪除
其實我覺得1歲返係最好的,因為識行麻,而且又識講,學野會快d 添 ^^回覆
所以我都打算俾劉bb 一歲開始返~刪除
南瓜仔9個月就返pg,南瓜妹就10個月,我上pg只係想佢地同多d小朋友玩咋.回覆刪除
我反而鐘意同大過佢地小朋友一班,因為可以俾自己小朋友學大小朋友既野,佢地模彷力好強!!回覆
我唔想咁快逼佢返pg 了, 咩都唔識, 都係一歲先開始學, 反正而家在家我都有keep 住教佢~刪除
可以約埋d同年紀的小朋友一起玩,多些互動,bb一定好開心!^^回覆刪除回覆
yes! 會約其他bb 呀, 只係我帶佢返pg 係想佢知道有上堂呢回事, 同埋俾佢返去玩下刪除


text:
日本大阪京都
22 Nov 2012 Thu 六甲山,有馬 Cloudy day
8點食完早餐由江阪搭車去六甲山,9點幾就去到但搵車搭巴士再搭cable car(有d似香港既纜車,但上山時無咁斜)上到去已經係十點幾,因天色唔係咁好,所以望落山好朦,楓葉呢都有幾多色但始終無咩陽光,係爭好遠
去到六甲山牧場,有牛有羊有馬咁,人唔算多,行左陣上左高少少既山坡仔,望番落黎都幾遠,可惜都係灰朦朦,所以感覺一般
係Garden terrace食左個lunch之後睇埋個咩自然體感展望台(我覺佢似筲箕)加埋日落尚可既
之後呢搭差唔多尾班車(都係吊車)去有馬,去到已經係夜晚,黑蚊蚊但見到有馬溫泉站旁邊有個公園仔,第二日話要去睇下喎
咁呢因已經係夜晚既關係(其實都係5點幾),人當然係無咩,雖然係輕便行李但都頗吃力,卒之行左一大輪搵到個我地住既地方,講低左7點半食飯就入房,都係疊疊米,休息左陣就去浸溫泉,依度男女溫泉係會交換既,今日係男聽日就會變左女,所以可以浸唔同既溫泉,我就第一次浸,感覺還可,但地方比較細,室內果個就分分鐘同我去大陸按摩既差唔多大,anyway,還可啦
之後就去食飯,但可能係價錢問題(聽講係有馬最平既一間旅館),個料理好一般,但味道還可,但人太倦所以都無再浸多次就訓覺了
To Part.03 - 有馬,神戶,大阪
[21/11/12 to 01/12/12]
Photo Link <<<<<<<


text:
估唔到相隔2星期就咁快可以寫埋下半部份呢, 上回講到陶寶B對痾WeeWee已經掌握得不錯時, 只係剩下Poo Poo呢個問題. 但世事就係咁, 你愈覺得會好難搞時, 點知到頭來結果又出奇地順利喎.
介片革命既下半部份就係咁既, 嘗試了一星期陶寶B點都係唔肯座係廁所去PooPoo, 固執地要用佢企既方法去poo poo, 真係俾佢激C, 轉烈點就要有賴叻叻既婆婆及Helper姐姐, 佢地有一日見到陶寶B好似想去PooPoo, 之後就快快手抱佢去廁所迫佢座係度去PooPoo, 就係咁陶寶B就成功第一次座係廁所去Poo Poo啦.
就係呢個突破性既發展, 之後既一星期, 每當陶寶B想去PooPoo佢就會主動拉婆婆或Helper姐姐, 之後就講"痾PooPoo"等大人帶佢去廁所, 而每次陶寶B成功座係廁所去完PooPoo後就會拍晒手歡呼呢(誇張到呢,,,,,). 莎拉相信陶寶B就係試過座係度去PooPoo係舒服過企係度去既, 所以就係呢一點就成功連PooPoo呢一part都搞掂啦. 而家日間基本上都已經不會用片片, 只係出街及晚上瞓覺時才會用片片呢, 不過莎拉已經十萬個感恩既啦, 固唔到前前後後2星期就搞點介片問題呢, 叻叻呀!


text:
2015年9月13日星期日
帶眼識人 ‧ 後記
Blog友買霸王衫唔比錢事件後 (網誌),
我無意中搵到對方送衫既女仔朋友FB (下稱L),
於是我pm 咗L,告知L 送衫比佢既人無比錢~
我同L 並唔係FB friends,預咗L 未必睇到個pm,
殊不知2星期後竟然收到L 回覆......
以上只係我同L 一部份對話既節錄,
睇完L 同我講既野之後,我真係覺得好震驚!
我一直以為果個人只係貪心先託我買野唔比錢,
我真係完全無唸過佢仲周圍問人借錢唔還,
而且用既係同一手法 - 永遠都係同人講"聽日過數",
但永遠都係得個講字......
L 其中一位朋友借咗1萬蚊比依個人,
幸好最後搵收數佬追數攞得返d錢!
(唔怪之唔理我依d只爭幾百蚊既魚毛蝦毛啦......)
依個人當初託Mr.T 畫咗3件漫畫t shirt
(2件送比一個男仔 + 1件送比L)
佢亦曾經同我講過已將衫送咗比男仔 + L ,佢地都勁鍾意d衫.....
不過根據L 所講 - L + 個男仔根本從來都無收過d衫!
個男仔亦從來無向依個人表白過!!
我唔知點解依個人要講咁多大話,
而家睇返轉頭,發現依個人今年根本無同我講過一句真話!
最可笑係我發現依個人最近將Whatsapp 既大頭相換成一句金句 -
"留三分餘地給別人,就是留三分餘地給自己"
原來依個世界真係有丁蟹 - 錯既永遠係其他人.......
坦白講L 同我講咗依個人咁多野之後,我並無心涼或抵佢死既感覺,
以我所知依個人背景唔係亂七八糟,唔係無讀過書,
唔係無親無故,更加唔係窮到住劏房,為乜野咁後生就要周圍呃神騙鬼,
仲要盜用人家個人資料去財務公司借錢,攪到比收數佬追數?
Miss.N~ 我一d都唔可憐妳同情妳,但我真係覺得好可惜,
生活上有唔如意,並唔係妳去做壞事既合理理由!
路係自己揀既,妳好自為之啦~
睇過上一篇 + 依一篇既你/妳,姑勿論你知唔知道Miss.N 係邊個都好,
又或者你是否抱住食花生既態度,我都希望依件事大家會有個警剔!
依種人世界上唔止得佢一個,莫講網友,有時自己身邊既朋友甚至係親人,
都可能會係依種人! 防人之心不可無~
8 則留言:
報警會唔會好d?回覆刪除回覆
對付佢依種人,報警係無用既!刪除
尤其係借錢比佢時無立借據, 咁報來有咩用?
佢用L 名義做財仔擔保人,L 去差館都只係可以備案
希望呢生人都遇唔到呢種人回覆刪除回覆
其實我相信每一個人或多或少都會遇到依種人,分別只係在於level 唔同刪除
而家一炮過知道哂依個人所作所為都係好既,都算係一個人生閱歷嘛 LOL
呢d人好得人驚呀~太恐怖...其實講大話好辛苦啫, 自己又要記住同咩人講左d 咩大話喎, 何必呢~!回覆刪除
希望大家以後都唔好再偶上呢d無謂人 :)回覆
佢講大話不知講得幾輕鬆呀! 幾大聲理直氣壯話自己寄咗張票比我呀,其實根本喺度虛張聲勢,不知所謂刪除
可能條友自己患左妄想症...乜都老作回覆刪除回覆
好坦白我真係覺得佢有病,應該去睇醫生刪除


text:
韓國旅遊: 最近睇完浣熊食棉花糖條片之後就迷上咗呢種傻傻嘅動物.即刻去片:
想同佢地進一步作近距離接觸? 去韓國旅行嘅時候記住到訪呢間位於富川市嘅浣熊Cafe喇! Cafe內養咗7隻浣熊,鍾意浣熊嘅朋友終於有機會親近佢地喇!
一入cafe,就見到門口貼滿晒7隻小浣熊嘅profiles,等客人可以多啲了解每隻浣熊嘅性格同喜好.
只要點一杯咖啡,就可以喺呢度同浣熊玩成日,都咪話唔抵! 而咖啡嘅味道都唔錯架!
浣熊超活潑,特別鍾意爬到客人嘅衫入面.
Cafe仲出售浣熊零食,客人除咗同佢地玩之外,仲可以以食物互動.
呢度嘅浣熊都好free咁走嚟走去,唔只同客人,連Cafe內嘅狗狗都打成一片呢!
Bonita Di Cafe
地點:富川市松內大路19號 (松內站1號出口)
營業時間: 10:00-23:30
來源:資料整理
遊韓必裝APPS
全新三天任搭火車證
Yama Boys & Girls必讀! 台灣賞櫻兼露營熱點
即飛台灣! 同步賞楓葉&櫻花
台灣旅遊: 新景點 快D去朝聖
台灣旅遊: CNN評選2016地標 台北2建築上榜
台灣佛光山 CNN認證2016全球新興旅遊景點
台灣旅遊:三井Outlet明年0127開幕
2016年12個必到旅遊地區 台灣入選


text:
今日Ambrose好叻,坐新士的車無問題.夜晚飲左兩大碗湯,之後重自己“畢”飯食.臨瞓前我開左一小杯猴棗散氹佢自己飲,因為Ambrose食左成個月藥,由原本一食喊到好悽涼,到而家都係會叫喊但已經無眼淚,我好想train佢可以自己去飲,唔想下下用針筒令佢反感.今晚我氹左Ambrose一陣之後,原先重以為都係唔肯架喇,點知佢無啦啦真係肯飲,雖然佢只肯飲一啖,之後要佢飲埋都已經擰哂頭,但我都忍唔住要讚佢叻叻,其實d猴棗散都有d苦同有大陣藥味,Ambrose都可以鼓起勇氣第一次自己飲,真係勇氣可嘉,情形就好似大人飲苦茶咁,明知係苦都要提提氣“咕”一聲飲哂去,要Ambrose咁樣飲一啖真係好難得呀!雖然今次最後都係要用針筒餵,但相信呢個係一個好開始!
2011年2月28日 星期一
2011年2月27日 星期日
幼潛 - 第七堂
幼潛第七堂,今堂玩串大珠,姨姨俾左一枝用飲管包實嘅木筷子,然後係四粒好大嘅珠,不過珠雖然大,個孔都只不過係木筷子咁上下嘅粗度.姨姨要小朋友好似篤魚彈咁串哂d大珠入枝木筷子度.Ambrose嘅表現都不過不失,不過因為飲管同木筷子痴埋時痴得唔好,木筷子入口粗左,令到原本已經啱啱好嘅入口更難入,要每次都幫Ambrose按一按筷子頭嘅飲管,扁左少少先至容易入到,基本上,呢一個遊戲Ambrose可以完成,不過我覺得佢手指未夠靈活,係可以加強訓練嘅!今日又有set場玩大肌肉訓練,不過似乎簡單左少少,個軟枕實在太細同矮,無咩難度,行蛋紙殼路有d小朋友好抗拒,但Ambrose一如以往,完全無事照行,基本上,我覺得Ambrose係幾enjoy玩大肌肉玩意,呢方面我覺得佢完全無問題,係跟得上.
細杯杯放入大杯杯,首先攞兩個size分別大嘅杯出黎要小朋友細杯杯放入大杯杯度,如果可以再加到三個,再到四個.其實杯套組Ambrose在家都成日玩,可以講係日日都有玩,長期放出黎嘅玩具之一,之不過又唔見得佢入大細杯好了得.平時套杯套組通常佢係將大至細咁叠上成一幢塔,當然要成功放啱哂十個杯我地都要從旁指導一下,除非佢自己順住成套杯次序攞出黎叠高就有可能全啱,如果打亂左佢都係會放漏.除左玩叠高之外就係收埋番九個杯入最大個杯度,概念都係細杯杯入大杯杯,不過唔知係咪九個太多,佢都會成日出錯,將大杯放在細杯上,而因為套杯個底係有一級,所以當佢大杯放入細杯中,又自然會叠到反向嘅塔出黎,總之要佢好好地將果d細杯順大細入埋就好難喇!今堂同佢試兩個時係得,再試三個時都勉強可以,試四個時唔知佢係咪心散,佢死都唔放,重要係咁望住人地玩自己唔玩,見佢咁又好無奈同隔離同學仔交換,顏色唔同左希望佢都肯玩,但結果都係一樣.姨姨黎到時就係佢唔肯玩嘅時候,其實Ambrose真係好少可唔肯玩到掂都唔掂,一向上playgroup佢都算合作,唔知點解今次唔玩!姨姨氹佢玩都花左d時間,再加上玩又玩得麻麻地,睇黎呢方面又係要加強訓練喇!姨姨話在家可以比唔同顏色嘅杯套佢入,等佢可以易分別大同細,其實屋企果套已經係唔同色,反而我又會覺得唔同色佢會認住顏色次序黎入多過真係識分大細黎入,anyway,反正有教具,都可以在家試多d嘅!
最後係用毛絨線穿剪碎嘅粗飲管,呢個上一期幼潛時Ambrose已經玩過,重要果時佢係穿到一條,可以將佢圍番條手鏈,由於佢果時都只係歲幾,佢做到我真係好開心,而且重珍而重之咁收起左條鏈,嘻嘻!只不過今堂要佢穿,佢都唔理我地,就算我自己扮穿得好開心佢都唔玩,唔知佢今堂攪咩!不過姨姨話呢次穿飲管,係訓練佢穿完識得放開隻手俾粒飲管“sir”落去,同之前一期要求佢穿到唔使放手唔同囉!玩完呢個穿鏈之後,姨姨俾左材料我地返屋企多多訓練,不過Ambrose一向對穿野都麻麻地,都真係好難訓練喇!
2011年2月27日
上完幼潛第七堂之後,爹爹揸車同我地去左apm食晏,因為實在覺得apm麻麻地好行,我地一入lift見住個水牌有邊間想食就直接去,諗住食完即走,今次去左紅螞蟻.
估唔到呢度都比較濶落,加上又有好正式嘅bb椅,我地可以舒服d食野.Ambrose今日好勁,我將我自己果碗蠔油冬菇酸辣湯底嘅冬菇用水洗左剪俾佢食,佢食左又無咩大反應,估應該都唔辣!之後俾左一碗朱扒飯Ambrose食,佢一路食,一路又好開心係咁向上望又騎騎笑,成碗飯食哂!到甜品時,爹爹俾左少少凍杧果Ambrose食,見佢食到皺哂眉,又用隻手掩住個口,唔知係唔好味定太凍,俾左兩次佢食之後,再俾佢都擰哂頭!
食完野,我地出發去太子睇吓我訂左嘅士的車,但因為Ambrose在途中已經瞓左,我都係自己去睇,見架車雖然唔係心目中咁輕,但都輕過原先用緊嘅坦克車,係我自己負擔到嘅重量,最重要係佢摺後可以企,真係好方便,市面上又好難搵,雖然成千一蚊一架士的車,我都最後自己仆搥買左!以後就可以同Ambrose去行街街,自己湊佢返playgroup都方便好多喇!
買完士的車去左姑姐到,Ambrose一去到停左車就醒喇!入到屋見到兩個表姐醒哂啦!又係三個小朋友一齊玩嘅時候!Ambrose見到有個結他仔好有興趣,係咁攪,係咁研究,幾次放低左玩第二d野之後又走去攞番起個結他,哈哈,其實我鍾意男仔拉小提琴多d,唔通Ambrose其實鍾意彈結他?
之後見隔離屋太麻有兩隻狗仔,我地又走左去睇狗仔.兩隻狗仔之中,其中一隻係怕人嘅,即刻匿埋响主人身後,另一隻就同三個小朋友玩.Ambrose帶著好奇又戰兢嘅心去同狗仔玩,佢一見狗仔超開心同興奮,伸手好想去摸,但到隻狗仔真係行近時佢又縮吓縮吓避開,好鬼好笑!隻狗一行開,佢又伸個頭去“莊”去搵隻狗,好得意呀!兩個表姐同狗仔比較熟,佢地無Ambrose又想又驚嘅表現,佢地重好攪笑咁係咁攞擺在地上嘅狗糧俾狗仔食,攪到一地狗糧.玩左半晝,食埋飯,我地就走喇!Ambrose走時竟然唔肯著自己對converse鞋仔,反而係咁指住晏晝借過表姐仔黎著嘅cros鞋仔,姑姐見佢要著,反正表姐仔都開始唔啱著,俾左Ambrose直接著走喇!爹爹一向唔鍾意cros鞋,點知囝囝似乎好鍾意,睇黎爹爹都要考慮吓讓步喇!
2011年2月26日 星期六
Shining Garden –Little Learner (第三堂)
今日Ambrose心情好似好好咁呀!一開始上堂就唱weather song,之前咁多堂我都係用手捉佢對手一齊跟動作做,今堂佢竟然可以自己做!what’s the weather自己伸手出黎,到sunny同cloudy都可以兩隻手做埋個動作,snowy都可以攬住自己打冷震,係rainy重未識做,雖然如此,都已經令我同爹爹好surprised!唱完歌仔要用隻碟同夾整太陽,揸住個太陽聽住歌圍圈行,時快時慢,Ambrose又係好投入,當叫faster,佢又真係會跑,重要係high到一路跑一路叫,好鬼開心咁!
之後派左兩枝wooden sticks,一路聽/睇住首歌一路做住動作,呢首歌係第一次聽,但Ambrose有d動作都跟到做到,而最令我surprised嘅係唱到hide時係要收埋兩隻手在背後,Ambrose竟然可以同一時間聽到而又做到!
今堂主題係Home Sweet Home,係教屋企唔同地方嘅名同入面應有嘅擺設.生字有:kitchen / refrigerator / living room / television / washroom / toilet / bedroom / bed.
上左三堂,每次教主題 時 老師會逐個小朋友去派咭仔,要小朋友讀番個生字,又或者係please先俾,我發覺一齊上堂嘅小朋友好多都講到,有時可能甩 一兩 個音,但都有跟講,有d重講到似模似樣,重要係男仔添,呢兩堂都忍唔住走去問身邊嘅同學仔家長小朋友幾大,原來已經有兩歲咁大,怪唔知得好似講野都幾叻啦,只係佢地體形細細粒令我以為佢地同Ambrose差唔多大又或者細過Ambrose,咁相比Ambrose都只不過剛歲半,真係仍有距離,等我都無咁驚!似乎Ambrose响呢一班入面都係偏細,希望到Ambrose差唔多兩歲時都好似呢d同學仔咁可以講得咁好啦!同埋希望同呢d比佢大成半年嘅同學仔上堂,佢可以快d學識就好喇!
2011年2月25日 星期五
“畢”波子
似乎波子又重左少少,Ambrose“畢”到粒波子之後又唔係幾夠力定住再倒落d格格度,試左幾次,都見佢“畢”到定唔住倒落去,一係意外彈入格度,最後可能無咩成功感,佢索性用手拿起擺入格.可能佢第一次摸波子覺得好好奇好新穎咁,佢又攞d波子掉喇!最後要收起哂唔俾佢玩,睇黎我要再諗吓點樣modify呢個小訓練至得喇!
出牙
Ambrose出牙非常之慢,成十個月先出第一隻牙,一出又好快咁出左八隻,呢八隻牙仔都出左好耐重未有其他牙仔出喇!見其他小朋友有d真係好快,一歲左右已經出哂牙,又或者開始出大牙,Ambrose依然都重係果八隻!
歲半喇!八隻牙又好似少左d咁!有少少開始心急,始終出多少少牙,可以食多d唔同野同大粒d都得麻!我成日諗係咪奶粉問題呢?但食開隻奶粉又無咩大問題,唔想因為咁同佢轉啦!
平時Ambrose唔俾人掂佢個口,所以真係無得摸吓有無牙仔出.今晚抱佢嘅時侯佢丫大個口愕高頭,終於俾我見到佢牙槽有幾粒白點,原來佢已經出緊牙喇!一共有四隻,右上有兩隻,左上同左下各一隻,最衰摸唔到佢個咀仔啦,如果唔係都想摸吓佢右下牙槽有無牙出緊但又未露白點麻!
哈哈!之前都覺得Ambrose好多發展都係梗梗在應要發展到之前先至發展到,例如反身剛在六個月前幾天學識,行路又响十三個月前一兩天學識,出第一隻牙都要去到成十個月,重要開頭都只係兩隻咁多,出之後嘅牙仔都要去到成歲半先有,講野又重未講到,有時都真係會諗關唔關奶粉事,定還是Ambrose係比較慢熟嘅bb,唔知關唔關開刀生產事呢?睇文章話bb順產經過母體產道刺激,佢地會發展好d,唔通因為我開刀攞佢出黎,佢出世都無受過刺激,唔知咩頭咩路就俾人抆左出黎,所以發展都遲d?
2011年2月24日 星期四
DWE Action Card
今晚佢又攞叠Action Card出黎想我讀,我忽發奇想想睇吓佢識幾多呢d字,因為係Action Card,全部都係動作嘅字,所以我要佢每張咭攞出黎佢做番動作我睇.玩左一次,佢識做到相關動作嘅字有:
sleepy / bow / bend down / cheer / touch / sit / sad / giggle / pull / laugh / swim / blow / pour / wake up / knock / hit / cook / clap / happy / cry / dance / hungry / count / jump / run / write / drink / turn around / wave / smell / throw / listen / sleep / yawn / sing / skip / point / walk / throw away
另外,Ambrose已經識得自己碌咭睇字咭喇,雖然佢唔係張張都可以一take過放啱入去發聲,但我相信佢已經明白個運作原理,爭在嘅係佢要多練習令手眼協調好d,同埋入嘅力度大細控制得好d囉!
2011年2月20日 星期日
十八個月成長記錄
時間過得好快,Ambrose歲半喇,又係時候記錄吓佢嘅成長進程喇!
一, 之前有段好短時間Ambrose肯用飲管杯飲水,點知個杯有次俾佢掉爛左之後再買過一個一模一樣俾佢,佢已經唔肯用喇!見佢咁樣都好沮喪,嘥哂我d錢買左咁多飲管杯!一次同佢出街用個暖水壺倒左少少水落個壺蓋度俾佢飲,佢又肯飲喎,自此之後我就完全放棄俾佢用飲管杯,直接跳去用水杯就咁飲就算!估唔到呢個方法可行,雖然佢都唔係飲得好多,但佢唔抗拒咁飲,而且飲得多佢都開始識得控制,係有時唔飲會就咁倒哂d水落地囉,整體上,佢都算快可以就咁用杯飲喇,見其他小朋友都重係用飲管杯又或者係奶咀頭飲管樽, 連幼潛 老師都讚佢叻!
二, 自己用牙簽篤食物食,已經好叻喇,連通粉一碗都可以自己篤哂黎食,乾淨企理.耐唔時晚飯都有俾匙Ambrose自己食飯,有時食得唔錯,有時會整到一地都係,更有時可能飽更加會用手玩飯,用匙方面有待改進啦!
三, 尚未進行戒片訓練,打算二十個月至開始,到時天氣暖d唔怕佢成日濕左凍親,target係返兩歲班前可以戒到!
四, 識得跑喇!同埋開始自己練習跳,可能佢都有番咁上下份量,又未掌握到跳嘅動作,都係十次有一次真係跳到!不過睇佢跳吓跳吓un吓un吓個樣真係好抵死架!
五, 上落梯級都有進步,不過都重係要再訓練多d,尤其係落樓梯!
六, 自由爬上同爬落屋企兩張床,唔使人幫!
七, 識得自己坐自己張椅子,唔使人幫!
八, 已經識放啱哂圖形,顏色及數字手抓板,正在加入英文字母手抓板俾佢,希望唔使好耐佢自己識擺啱哂!
九, 開始識得玩mega block唔係只係一粒一粒砌上去砌成一條,而係砌上塊底板度有幾幢嘅建築物喇!
十, 識得自己著拖鞋!
十一, 夜晚飲完奶奶識爬落床行入廁所刷牙!
十二, 食完飯幫手搬台同椅返原位!
十三, 唔再半夜爬過黎我地張床瞓,可以一晚到天光都瞓在自己床同自己枕頭,真係舒服好多呀!
十四, 說話能力依然無咩進展,自發而講到清楚係爹爹,其他我地講佢跟講
而聽得明嘅有:謝謝/爺爺/包包/餅餅/公公/婆婆/腳腳/鼻鼻/姨姨,跟講又講得唔清唔楚有大把,其中媽媽係最攪笑,有時佢係可以清楚講到媽媽,有時佢會講左爸爸,基本上,佢講野都係麻麻,好多時都係發到b同d音,m音t音好似幾弱咁!有人話男仔遲d識講野,我希望係啦!
唔知點解十二個月至十五個月嘅Ambrose好似明顯有好多唔同嘅進步咁,但到十五個月至十八個月又好似樣樣野都停滯左,唔知係咪因為佢越黎越大,我對佢嘅期望高左,以致到我覺得佢無咩太大躍進,定還是佢需要比較長時間去觀察同思考以致未有好多好明顯嘅進步表現呢?
歲半生日
昨天係Ambrose歲半生日,原本打算買個小蛋糕同佢慶祝吓,但因為上完playgroup行左陣之後怱怱返去婆婆度食飯,將買蛋糕呢一環完全忘記左,自己都有少少失望!
今日Ambrose無返幼潛,我自己一個人湊佢,本來都好想同佢去公園玩吓同去行吓街街,奈何當我想出去時佢又眼瞓,之後夜晚老爺又接左我地去姑仔家食飯,咁就邊度都無去過,好悶!爹爹八點幾放工黎到,佢竟然買左個小蛋糕俾Ambrose,真係喜出望外,以為歲半生日就咁無聲無色過左添!食完飯之後,攞埋個蛋糕出黎,兩個表姐都好興奮咁,不過Ambrose已經眼瞓有d吽,大家熄埋燈唱生日歌,姑丈負責錄影,超開心!一唱完生日歌兩個表姐左右夾擊Ambrose錫錫,場面又攪笑又溫馨.雖然只不過係一個小小切餅儀式,而且係遲左一日,但見三個小朋友都好開心,我自己都好開心呀!
幼潛 - 第六堂
今堂係第二堂爹爹唔可以同我地一齊返學嘅日子,經過上一堂好辛苦咁出去返學,眼見昨天又下雨,已經決定唔返學喇!費時冒雨又走出去咁辛苦,又病一餐就麻煩.點知今日一滴雨都無落到,而奶奶昨天因為諗住唔返學又無留在家,眼見天氣唔差,但得自己一個人,雖然好想同Ambrose出去上堂,但好無奈地我自己真係無信心可以手抱佢出去返學,最後都要放棄!好可惜呀!
2011年2月19日 星期六
Shining Garden –Little Learner (第二堂)
今堂Little Learner係Ambrose嘅第二堂,朝早勞碌完去左聖彼德堂參觀再趕去元朗睇士的車,隨即趕黎上堂,Ambrose表現尚算可以!唱過哂例行嘅歌仔同彩虹傘之後,又係主題學習時間,個個拉椅子霸頭位去聽.今堂主題係:Healthy Food / Junk Food,學習生字為:french fries / water / chocolate / vegetables / chips /ice-cream.同上堂一樣每個生字都有相對嘅咭仔俾小朋友,而老師準備左兩個大公仔,一個係fat boy,一個係strong boy,介紹完每種食物之 後 老師教小朋友將食物咭仔或實物玩具放入相對嘅公仔口入面,教佢地咩係healthy food 同 junk food.雖然我覺得生字都叫實際生活上都可應用到,不過要將佢分埋healthy food 同 junk food,好似對於歲半嘅Ambrose黎講都叫困難咁.介紹哂所有生字同放入公仔口之後,遊戲就開始喇,老師响中間預備左兩台食物咭仔同實物玩具,小朋友在台上攞一件然後自己行去相應公仔度放入口.好難囉!Ambrose只係走去攞左咭仔之後唔行埋去放,一尾揸實唔知做咩,成個遊戲都係得個睇字,真係無佢符!
之後就係worksheet同stickers,將食物貼子貼在worksheet上相應嘅欄位中,呢個又係要靠媽媽好落力咁幫手完成!食埋餅餅clean up埋又係時侯bye bye喇!
青山聖彼德堂幼稚園
今日係青山聖彼德堂幼稚園開放日,呢間係我地心儀嘅幼稚園其中一間,爹爹之前接表姐放學時同Ambrose去玩過,反而我一直都無入過去睇個環境係點,適逢表姐要表演加開放日,我一定唔會錯過去參觀吓啦!
點知,一家三口實在太好瞓,一瞓就瞓到十一點幾,我地諗住攪得Ambrose食埋粥仔出門口,表姐都表演完兼開放日都完埋,所以好失望咁都係放棄唔去响屋企hea多陣好過.誰不知奶奶有少少勞氣話,唔好再瞓,“拿拿林”攪埋出門口啦!可想而知佢好想去睇個孫,我地都唔敢怠慢,旋風式出門口,去到已經成十二點,表演開始左喇!
因為表演地點响隔離教堂,今日又凍又落雨,我地入左幼稚園先知在隔離表演,重要係就黎完,所以都無無冒雨行過去,只係入左間課室食魚彈俾個身回暖吓.又凍又落雨,Ambrose又掛住食魚彈,我自己行黎行去參觀吓.其實果度好似有三幢校舍咁上下,集中埋一齊,有少少唔太歸一咁,不過唔係太大地方,行兩行都大概知道邊度通邊度.見到課室入面有少少舊嘅感覺,可能落雨嘅關係好似有少少暗咁,個心其實都麻麻地架喇,望吓佢地下正中有個露天遊樂場,反而果度都幾光猛,感覺幾好,樓上幼兒園隔離有個有蓋遊樂場,唔太大都唔係細,睇落都唔錯!再望吓廁所有分男女,裡面重有屏風遮住,真係一個正常廁所,因為之前見過有d入口有分男女但入面係互通嘅廁所,又有馬桶與馬桶之間無遮擋嘅,感覺怪少少囉,所以呢度個廁所係正常.洗手盤在廁所外,好乾淨!雖然如此,佢嘅舊都令我感覺麻麻,但當我入去班房見到d老師同小朋友玩遊戲時嘅態度係好好,好友善,唔會唔耐煩咁,而所玩嘅遊戲又都幾啱咁細個小朋友玩,唔似之前有學校攪開放日但d遊戲完全唔係俾我地呢d小bb,感覺真係幾好!因為覺得老師友善,遊戲有心思,即時對佢課室舊已經無咁介懷喇!哈哈!
不過以我估計幼兒園係在樓上上堂,有少少擔心嘅係Ambrose咁細個日日都要行樓梯,唔知會唔會好易唔小心“碌”落樓梯就真,如果落雨撇濕樓梯,好似今日咁都要好小心行啦,佢咁細個邊識要小心呢,到 時d 老師會唔會睇唔實咁多小朋友架!
呢間學校要夠十八個月先可以入表,我地等左好耐,今日Ambrose已經夠十八個月,但今日開放日又唔收表喎,唯有過幾日再入表啦!佢地schedule八月出世小朋友要到五月中先有得interview,我估真係全屯門最遲有得interview嘅學校,真係等死人喇!
圖形及顏色手抓板
因為諗住Ambrose都無咁快識玩,所以都無即時開出黎俾佢.到大概十五六個月時先至攞出黎俾Ambrose玩,當然,佢係唔識玩嘅,唔好話配對番啱嘅圖形,連扭正一個圖形放入個孔度都有難度呀!我預期佢都可能要玩上好幾個月先識,就好似當初幾個月時買左個粗彩虹柱俾佢入大細環,擺左同教左好耐都唔識玩只係識食,係無啦啦有一日又識左,本住呢個經驗,我都照放塊手抓板出黎俾佢玩,等佢自己鍾意去玩吓攪吓學吓都係一件好事!點知過左一排,我諗都無一個月,Ambrose已經學識左玩圖形手抓板喇,雖然睇佢個樣都唔係特別有興趣或者好鍾意塊板!
Ambrose識玩塊圖形板之後我都無特別收起,繼續俾佢鍾意先攞出黎玩,雖然好多時候佢都係攞左塊板出黎再倒哂d圖形板走左去唔係玩!十七個月時,Ambrose已經可以好純熟咁入哂d圖形,有時候佢甚至可以响二十秒內入好哂九個圖形.但我發覺佢有時會混淆左棱形同正方形,我再去觀察嘅時候,發覺每個圖形係唔同顏色嘅,唯獨是棱形同正方形一樣係同一隻綠色,呢個發現令我諗究竟Ambrose識入呢d圖形係認到顏色再去配對番定係真係認到個形狀呢?我有嚐試講圖形要佢攞俾我,但佢唔合作,唔肯同我玩,所以真係測試唔到佢.但另一方面我地有一盒積木,有個面板係唔同形狀嘅,Ambrose大致都可以入啱形狀,唔知係咪因為立體問題定其他原因,入形狀積木又無玩形狀手抓板咁快,所以我諗緊係咪應該買多個顏色手抓板俾佢train埋佢認顏色呢?
無咩地方買呢d手抓板,結果都去反斗城望吓,見到有一個顏色手抓板係全部魚仔,每條唔同顏色,魚尾係手抓板揭起做配對,雖然成塊板個底都幾彩色唔plain,但佢做到同一個形狀唔同顏色,咁應該唔存在認圖形黎入呢個問題,所以最後我都買左呢塊魚魚手抓板俾Ambrose.
買返黎第一晚我同Ambrose,發覺佢玩得一般,一來發覺佢放條魚尾都幾難,要對準成個魚形入落去,又加上塊板新,d孔緊緊地有d難入;二來我覺得佢好似對橙色黃色呢d近似色有少少混淆同猶豫,我有d擔心佢會唔會好似爹爹咁有色弱呢?第二日同爹爹講呢個問題時,爹爹話同佢玩過無問題喎,Ambrose已經可以入啱色同入啱魚尾,我心諗,之前果晚先同佢玩完麻麻地,第二日就已經可以?係有d難以置信!當晚返去睇佢玩一次,發覺爹爹真係無錯,Ambrose順利玩到哂所有色兼且無第一晚咁入唔落條魚尾,實在好神奇呀!
玩多兩日顏色手抓板,Ambrose重好攪笑咁首先放一放啱條魚尾,之後好快會放落一條錯嘅魚尾度,望吓我地自己擰擰頭再重新放番落啱嘅顏色度,真係好鬼馬!見到佢咁快已經認到形狀同顏色,好慶幸有買呢兩塊板俾佢玩呀!
情人節
今年情人節爹爹book左機場富豪酒店住宿晚飯兼spa嘅package,係好surprised!不過當日我要返工,我都係放左工由灣仔出發去機場,七點左右已經到喇!間房對正架大飛機,好正,如果Ambrose睇到嘅話!諗住第二日六點先退房,酒店又有個playroom,加上又有lunch buffet買一送一卷,諗住第二日叫奶奶湊Ambrose過黎玩吓!
在房間settle左之後就落去做spa,好耐都無咁relax俾人按摩,真係超正,好舒服,差d瞓著左!之後我地去左居酒屋食晚飯,不過佢地上野食真係超耐,我地都係d無咩耐性坐响度食野食好耐嘅人,最尾甜品都要催佢地快d上!
酒店個package有紅酒同朱古力送,不過我唔啱朱古力,我地另外買左少少零食去送紅酒,一路睇住電視做“情陷紅磨坊”一路食零食,真係最高享受!因為自從有Ambrose之後,我地已經戒絕電視,睇戲更加少上加少,Ambrose而家我地食咩佢又要食,佢唔瞓我地都唔可以食零食,終於又有得睇戲又有得食零食,按完摩真係超爽呀!
可惜第二日醒嘅時候發覺周身唔多妥,個人好似俾人打左一身,頭重重,個人好熱!原來我發燒呀!爹爹又超頭痛,佢重痛到入左洗手間嘔,嘔左好幾次先出返黎,身上最慘無頭痛藥,結果,本來諗住可以接埋Ambrose入黎玩同食buffet,都要取消,拿拿林打返公司請假,退房返入屯門睇醫生!而爹爹嚐試响機場買頭痛藥,點知搵左兩間萬寧都無,至慘佢唔係隻隻藥都食得,想買第二隻牌子都唔得,重要開車返入屯門,好慘呀!
我去睇醫生果陣個人真係好虛,不時打冷震,全身肌肉閃電式痛,掂到少少又痛,最慘係要等,等左成個鐘先入到去見醫生,見完又要等攞藥,真係攞命!食左少少野返屋企食藥瞓覺,瞓醒就起身食野,點知半夜又再發燒,我好耐都未試過發燒喇,重要一發退左又再發過咁利害,好彩我已經一早將自己隔開左另一間房瞓!呢一次病我足足攞左四日病假,自己昏迷左幾日,瞓到翻天覆地,不知時日過,好番嘅時侯已經係星期六喇!
2011年嘅情人節真係好難忘!多謝爹爹安排左咁好嘅節目俾我,奈何又用盡唔到兼病到懞左收場,不過都好開心,耐唔時有咁relax嘅時間可以二人世界,真係超正!希望下年又會有surprise啦!哈哈!
2011年2月13日 星期日
幼潛 - 第五堂
已經上緊第二期幼潛喇,呢一期報嘅時候爹爹都未轉工,所以報名時都有寫埋觀塘中心,希望中簽機會高d,點知抽就抽中左,但就真係去左觀塘,唔知點解簽號去到56咁前都派唔到第一志願尖沙咀,一心諗住都無問題嘅,都係揸車去,點知十一月時爹爹已轉工,上左之前果期覺得唔錯,既然都抽中左有得上堂,又唔想停,所以計過爹爹返工日子,十堂有兩堂同我地去唔到,最尾我都照去.
上左第一堂,問題就黎喇,觀塘社區中心位置都唔係難去,我相信自己去搭巴士落車都唔使行好耐,但係上堂地點位於四樓,係無lift上,要行樓梯,呢個係最大問題,如果我自己同Ambrose返學,第一難係要我自己同佢搭巴士,成個鐘頭車程唔計等車,如果佢一扭我都幾頭痕,我都當自己攪得掂,但係果四層樓梯,我點樣同時攞BB車同抱Ambrose上呢?真係好難攪!諗過買架輕嘅士的車,咁樣就算平時自己同佢去街都方便d,唔使吓吓都要行路搭唔到車,但係物色一架又輕又可摺起都企得又要揹得上肩嘅士的車,原來幾難!市場上無咩士的車摺左之後可以自己企,有嘅又唔再出!搵左一排都無,又唔想是但買一架,結果都係放棄左,就由奶奶陪我一齊出,有個照應解決左第一堂先!
真係屋漏兼逢連夜雨,已經要出到咁遠上堂,重要自己搭車去,重要落埋雨,天氣又超凍!爹爹早上打俾我叫我唔好上堂,因為落雨驚我地咁樣出去好辛苦,但我覺都交左錢又無咩特別原因唔想咁輕易走堂,爹爹提議我地搭的士出,我覺得可行,但奶奶已即時拒絕,覺得搭巴士一定得!就係咁,我地要冒雨出發!
Ambrose一出門口無耐已經在BB車入面瞓左,我地行去車站時竟然見有車,巴士停紅綠燈時我地推住架BB車跑去站頭,希望搭到呢架巴士唔使在雨中等車咁狼狽!其實追到架車都好難攪,Ambrose瞓左係幾難好快咁上到車,我嘅信心都唔大,但又真係俾我地啱啱响架巴士埋站時去到站頭,不過我地係最後上車嘅人,奶奶一手抱起Ambrose上左車,而我就負責收車同搬架坦克車上巴士.真係次次唔急都唔出錯,次次急住要開車收車,次次都唔知點解開唔到收唔到,今次又係咁,我已經做哂要做嘅步驟,我又唔係唔識收車,我都收過好多次車,但唔知點解都係收唔到!眼見奶奶同Ambrose已經上左車,我重响度收極都收唔到,個人都急哂,又落雨,真係超狼狽,要成車人等我收車,真係好尷尬,我好幾次都望吓個司機,佢又好似都諗住等埋我,咁我咪唯有不斷收車.見收極都收唔到,諗住成架車搬上巴士上左車至算啦,奈何架巴士係舊式白巴,個門口超細,撞正我架坦克車,我好辛苦成架舉上左架巴士度,但轉唔到彎入埋去,頂住頂住,又要放棄!心諗想叫奶奶落番車我地搭下架啦,點知奶奶單手抱住瞓左嘅Ambrose,單手走埋黎同我扶住架車轉少少位成架車上,真係有驚無險先上到車,我成身除左落雨淋濕之外,重係急到出哂汗,裡裡外外都濕哂!安頓好Ambrose俾我抱番後,奶奶去收部BB車,佢收第一次都唔得,到第二下即刻攪掂,真係吹脹!最吹脹係上左車安頓好之後,我發覺落車門係濶落好多,如果一早醒起落車門係大d,一早叫司機開落車門俾我上左先咪唔使攪到成車人等我收車咁核突囉!個司機又一d都唔醒喎,真係唔知嬲唔嬲佢好喇!
到站時Ambrose重瞓緊,落車比上車情況好少少,一落車又要擺番Ambrose落BB車,咁樣一整佢又醒左喇!都好嘅,都就上堂!去到觀塘社區中心,另一個挑戰,就係搬BB車同抱Ambrose上四樓!奶奶負責搬車,我抱Ambrose.基本上奶奶係逐級拖行架車上,我見到咁樣都覺得架車好傷,但又無辦法啦,唔通叫佢舉起上咩!幾經辛苦上到四樓,真係散哂,又凍又攰,重要上成個鐘頭堂,真係攰死人!
由於搭巴士都已經好狼狽,又Ambrose一出門口瞓左到落車,我完全唔記得佢未食野,佢上親幼潛有餅仔食都比在屋企時食得慢同斯文,好多時佢都只係食一塊唔會添食,但今堂佢竟然食完一塊走左出去添食,一食就食左三塊, 連 老師都話佢好少會添食,重要三塊,佢講笑話Ambrose係咪未食野,佢一咁講,我即刻醒起Ambrose真係未食野,七點幾枝奶去到點幾鐘,怪唔得知佢係咁要餅啦,笑到我同老師死死吓.上完堂,見Ambrose咁肚餓,又驚出去搵地方同佢食野都要時間,咁我地同佢响課室食埋粥至再出發apm!
過去apm又唔係想像中咁容易!我地行到天橋要過對面,發覺係樓梯,真係好煩,嚐試行去天橋另一面,期望果邊係自動樓梯,點知都係一樣!落住雨,又要抱番起Ambrose,又要收車抬車,地下又濕立立污污糟糟咁,真係頭都大,又係我抱Ambrose,奶奶拖車,好辛苦至上到去行過去apm,過到去又要搵lift搭,真係挑戰我嘅EQ!入左lift奶奶要食王家沙,王家沙响六樓,但架lift原來只去到五樓,真係一波幾折,想食野都咁難!
食完野我地就去搭巴士返歸,唉!個車站又在馬路邊,雨又唔停,我又驚好似朝早咁有巴士到先收車會攪唔掂,所以一去到站頭就收車先,叫奶奶同Ambrose行埋入面舖頭等有得遮吓同安全d,一等又等左成十至十五分鐘,真係想死!車一到奶奶即冒雨抱埋Ambrose上車,我又收傘同搬架BB車上巴士,又係淋濕哂,都唔理得咁多.Ambrose上左車又唔肯瞓,又唔肯坐,攪左一大餐臨入到屯門先瞓左覺,真係激死,又要抱佢落車!
原本我地之前諗好今日爹爹返早,我地上完幼潛返屋企抖一抖再出動去機場接爹爹收工兼行吓食埋飯先返屋企,但係舟車勞動左一餐之後,我同奶奶都得番半條命,我地都係決定放棄,重要一返到屋企攪掂左Ambrose上床之後我自己都大昏迷,真係超級辛苦呀!
講番呢一期幼潛,上左五堂又係唔太記得做過d咩喇,人老喇,唔即刻寫低過得幾日就無哂記憶咁!幼潛呢期上觀塘嘅中心,有度好係間房好大,可以容許父母一齊入去睇,更甚係其他家人都可入去,但在地墊上堂只可一人陪同,比起尖沙咀地方太細只可一個人入房又真係唔錯,起碼上堂大家都知玩過d咩唔使再講多次,而且房間係一般校舍,有天然光入,環境舒適,好過尖沙咀好似商業大廈咁密封左,又泊車好方便,如果唔係四樓無lift搭同埋爹爹而家要返shift未必次次同到我地一齊上堂,呢度係好好!連上堂個姨姨都好好笑容,感覺親切好多,但呢度就無左尖沙咀放學要排隊同姨姨攞手冊呢個我覺得好好嘅step!
上左幾堂幼潛,其中有兩三堂都有set場玩大肌肉嘅活動,比起之前一期係玩多左.大肌對於Ambrose黎講係完全無問題,爬上爬落捐隧道,佢一d難度都無,行唔同質感嘅路亦都無話驚,重幾enjoy去行添,行平衡木都無問題,係行彩虹石,有高有低同石與石之間有隙要誇過去行,Ambrose第一次行時好似掌握唔到點行,可能見我同奶奶同表姐都响哂度又分心,第一轉佢行得麻麻,試第二次時已經得左,之後亦都無問題喇!
小肌肉佢就麻麻地,唔太記得全部有d咩玩過,其中有俾個袋要佢自己開拉鏈攞入面嘅野出黎,佢都無咩興趣咁,一係拉開左少少之後就响開左個孔度格硬挖開個袋,咁條拉鏈自己都會開左,一樣係攞到入面嘅野,佢好少會肯好好地拉哂成條拉鏈黎攞野!另外,將一粒餅仔或者係小朋友鍾意食嘅野包入張紙度,包嘅方法係藥材舖執藥果隻包法,要小朋友用手打開攞入面粒餅仔黎食,但唔可以撕爛張紙.食對於Ambrose黎講都幾吸引,雖然佢不嬲手指仔唔係咁叻,但佢都完成到,重添食左幾次!小肌肉都有貼貼子,一張紙畫左十二格,要小朋友每格貼一張貼子上去,可以train到手指仔,加強空間感同埋專注力,Ambrose當日一面十二格好快就貼好哂,重反轉埋去後面果頁貼多幾格,望吓其他人都重未完成到一頁,都覺得Ambrose好勁, 連 老師都讚佢快!之前一期都有玩過插木柱,果時都得,今期又有得玩,Ambrose好快插好哂,但唔知點解次次Ambrose好快做到嘅野姨姨好似都睇唔到,因為快完成到,Ambrose通常又會攪亂檔,又抆哂出黎又掉,而呢d咁搗蛋嘅行為次次都咁啱係姨姨黎到佢個位時睇到哂,唉,有時知道個仔識,但無奈姨姨睇唔到囉,上一期玩插柱,都係發生一模一樣嘅事,令我決定第二次上堂時都盡量坐在姨姨對面,等佢都易睇到同埋同Ambrose有多少少眼神接觸先得!
認知方面都有玩過攞一件小朋友物件出黎,圍住堆物件唱首歌,之後叫小朋友去攞番佢地件物件,睇佢認唔認得邊樣野係自己嘅,好明顯Ambrose成日俾其他人嘅野吸引左,成日係咁望住未唱完歌就想行埋去攞,又會攞左人地件野黎玩,再叫佢搵番自己件野又要d時間先搵到,佢搵野係慢少少囉,好多時有樣野放响佢前面或附近叫佢攞佢都要搵一段時間咁!其他小朋友大部份都做到,Ambrose都係要玩左幾次先得,不過都唔係快搵到,要包尾囉,哈哈!另外,又攞幾樣野出黎,果日攞左梳,車仔,毛巾,同唔記得重有咩,先叫小朋友攞你想要佢攞嘅野出黎,睇佢識唔識攞,如果得,可以再進一步唔講物件名,只講個用途,要小朋友幫手攞啱嘅物件出黎.呢個遊戲唔知點解我對Ambrose無咩信心,梳都還好少少,因為平時同佢洗完白白都要佢自己梳頭,其他真係唔知道唔講名佢得唔得,點知一玩原來Ambrose都識哂,真係估唔到!
第一堂教左唱太陽伯伯,要跟住做動作,因為Ambrose都好鍾意聽歌仔,所以我地成日同佢唱,佢一聽會好開心,一個星期落黎佢都可以做到動作,係太陽伯伯要伸對手出黎放面兩傍佢係唔攞出黎之外,其他都好神似,ok架,上第二堂時爹爹重提姨姨不如唱呢首歌等Ambrose可以表演吓,好攪笑!
說話能力方面,姨姨而家點名時都要小朋友除左舉手之外,都要佢地試吓講“到”,當然Ambrose係講唔到啦,不過對於聽到名舉手就無問題.另外姨姨要小朋友出去攞野都要講謝謝,Ambrose上期幼潛都重未識講,呢一期已經識喇,不過唔知點解唔大聲,好似講秘物咁嘅聲囉!另外重有吹泡泡,要小朋友用口吹破肥皂泡,Ambrose都得!吹泡泡係講求口肌控制,而講野都係運用到口肌,所以呢個遊戲對講野係有正面嘅作用.另外係吹哨子,果日姨姨派哨子要小朋友吹,佢一路話唔係個個小朋友呢個age都可以做到,而且做到又未必好大聲,Ambrose其實都已經吹到好幾次,點知佢一講完唔係好大聲,Ambrose無啦啦吹左一聲好大聲而且唔係一秒就停果隻,咁啱姨姨又埋到去佢度,嚇左姨姨一跳,當然,姨姨又讚Ambrose叻啦!不過雖然佢係做到,但講野又真係一d進展都無,唔知Ambrose會唔會有speech delay呢?
幼潛上左五堂感覺都重係幾好,雖然有好多時教左嘅玩法未必响屋企有時間做到,但都感覺上左堂係有得益,知道Ambrose有咩強弱點同埋進度有無落後,玩d咩可以幫到佢,最重要係Ambrose上堂時係比响屋企表現更乖,服從指令,守規矩,所以下一期都有照報而且又抽中番返尖沙咀,希望Ambrose返耐少少幼潛,再大少少識野多d時會可以在家都一樣咁乖同埋習慣返學係要守秩序啦!
2011年2月12日 星期六
禍不單行
今日爹爹返早,奶奶出街,所以今日又係我獨力湊仔日!
晨早七點幾,Ambrose起身要飲奶,撐起身出去沖好奶,個心不斷期望佢飲完會瞓番,咁樣我先有覺好瞓!如意算盤打唔響,Ambrose一向飲完枝奶都好快有poo poo,今朝都唔例外,無辦法,一定要起身同佢換片洗pat pat!唉!
同佢除左片,將佢抱起去洗手盤度諗住洗嘅時侯,唔知係佢郁定係我抱唔實,總之有一刻我係覺得自己唔夠力想抱好d佢時,突然覺得佢頭重尾輕,電光火石之間,Ambrose已經趺左响地下度!我登時驚到死咁濟,個腦第一個念頭係佢會唔會暈左?使唔使打999call白車?佢咁跌法會唔會有骨折,我可唔可以抱起佢呢?個心好驚好驚,不自覺自己一邊尖叫一邊蹲下去抱起Ambrose,見佢大喊反而有少少心安,起碼佢都識喊!不過自己都未鎮定到自己,一路大叫一路問佢有無事一路講對唔住同埋一路攪住佢,我真係嚇到自己都好想喊!Ambrose反而又無喊到回唔到氣,佢喊左一陣,可能我又呵番佢又攬實佢,反而佢好快無事收聲.雖然佢望落無事,我摸佢又唔覺邊度起樓,但之前都有睇過書,小朋友跌到個頭有時未必即刻嘔或者昏迷,係要觀察三日,所以我都唔敢放心哂!可能因為喊過,Ambrose玩左一陣個樣好攰咁,我就同佢再去瞓,但個心又即刻諗佢啱啱跌完而家瞓覺會唔會瞓左唔識醒?好唔好都係去一轉急症室?
佢瞓左之後,我心情都開始平伏,我再諗番頭先果刻,究竟係點樣將Ambrose倒左落地,唔知係咪個人太驚,我竟然一d都諗唔番起件事係點發生,只係記得我望見佢响地下時係有少少打側身,有無跌到“卜”一聲我都唔知道,唯一記到嘅係我嘅尖叫!雖然我唔係跌落地果個,但我親身體驗呢個咁恐怖嘅一刻真係好驚嚇,呢d係咪咩創傷後遺症?我再去回想頭先嘅情形,如果佢果刻唔係跌落平地上面,如果係企缸“駁”咁咪好金?如果係條頸撞落個“駁”度呢?後果又會點?如果個馬桶無關埋,又會唔會趺落馬桶度呢?呢幾個情景都令到我覺得好不安,原來頭先由咁高跌左落地已經係幾好彩,我發誓,我唔會再抱Ambrose洗pat pat,用濕紙巾抺或者索性同佢沖涼就算,我再經唔起另一次咁嘅意外!
下午如常返shining garden個playgroup,今堂起Ambrose升班,由原本係little baby班升左上little learner班,由原本返星期六早上九點鐘到而家星期六下午三點九!升左班之後,一堂由九個字加長到一個鐘,內容其實同little baby有d係一樣有d係唔同.平時一開始係free play,clean up,hello song,weather song,彩虹傘,呢d都無變,玩完彩虹傘而家要攞椅子去鏡果邊以主題形式學生字,今日主題係情人節,生字教左:ring / hug / heart / rose (flower)/ chocolate.呢part之前little baby後期都有,不過唔使攞椅子,同埋而 家 老師會要小朋友嘗試讀個字再俾咭仔再要小朋友配對番放返入個膠套入面,個concept係唔錯,不過一時間一學完要佢地咁樣放入去配對,我有少少保留.放完咭仔,再有遊戲,都係將所學生字咭仔放入個大兜撈勻哂,小朋友自己攞完行去入落相對膠套度,Ambrose基本上係唔識字又唔識玩,一係就得個睇字一係去攞左咭仔揸起手玩,完全唔跟大隊去入咭咭!好辛苦先同到佢攞起一張heart,再氹佢行埋去嚐試放入個膠套入面,唔知係咪佢有玩形狀板,雖然形狀板係無心形,但佢都直接行埋去心形個膠套度入左入去,雖然唔知佢係真係識定撞手神放啱,但都令我超開心!玩完配對就返埋位做手工,呢part又係之前無,又或者係之前無咁正式要坐埋台坐定定做,做嘅手工又係圍繞番之前教嘅主題.再之後就係snack time,食埋野clean up,唱埋bye bye歌,再排隊攞番之前做嘅手工同stickers,一堂就係咁完結,算係好充實!
上完playgroup餓到抽筋,好辛苦行到去大家樂趕住食茶餐,點知買好野諗住等人送埋台先至發現無哂bb椅,真係大件事!無bb椅我好難食野,一隻手食野另一隻手又要扶實Ambrose驚佢跌!周圍望見有人攞左張bb椅但無bb坐,我唯有叫個侍應幫我去睇吓有無人唔用讓出黎,點知一個侍應用手回應左我就行左去,另一個侍應就十十吓,返黎同我講無bb椅,唉!真係激到彈起!坐左一陣,終於有人送餐過黎,點知遇著另一個十侍應,捧一份餐佢都竟然可以成杯凍檸茶倒瀉哂,好彩唔係倒落我身度,唔係真係火都黎埋呀!我湊住個仔又無bb椅,遇著佢地又倒瀉野,手腳又慢,真係攞命,佢地抺完張台都係濕立立,重要就咁走左去,好想走去鬧爆佢地,攪到Ambrose又去攪我又要去抺,真係麻鬼煩!
夜晚去左婆婆度食飯,二佬都返左黎,表姐一見Ambrose好開心,Ambrose又係鍾意同d大少少小朋友玩,所以佢地都玩得黎!表姐個人都比較穩陣,Ambrose同佢玩我可以放心少少,唔使全天侯戒備,加上二佬都望住,湊左成日咁辛苦,我咪上facebook輕鬆一下囉!點知上唔夠一分鐘就聽到“卜”一聲,Ambrose成個人瞓左响地度面向天,我忍唔住彈左句點解咁架,表姐話佢踩到地下d玩具自己“線”到落地,我撲埋去抱起佢,個心好赤佢同一日內咁樣跌到兩次,又好內疚自己無好好睇實佢,再好忟點解二佬唔係睇實,點解响自己屋企咁少撞到頭咁少意外,黎到婆婆度硬係耐唔時都整到撞到!個心又肉赤又忟憎,見到Ambrose喊到咁悽涼,我自己都忍唔住喊埋一份,抑壓左成日嘅驚恐,一次過爆發出黎,我重喊到收唔到聲,反而Ambrose見我喊就開始收聲望住我,表姐逮紙巾俾我時話佢驚到“標”汗,我先驚覺原來表姐都好驚,唔知係驚我怪佢定整喊我,作為一個大人响後輩面前喊到咁都有少少面懞,加上表姐話驚,我真係唔忍心同唔想嚇到佢,亦唔係怪佢,所以我都登時收聲.
返到屋企Ambrose同平時一樣無大特別,我先開始再放心少少!


text:
Sunday, 30 January 2011
嬲!!!
事關我男友的ex, 我同佢之前都係識, 我唔想因為我同左男朋友一齊而冇朋友做咁, 間唔中會msn, 都係傾下女人野, 呢個年紀都係傾買樓結婚啦, 佢都係出年結婚, 有一日msn, 佢知道我地都會出年, 竟然話唔想同我地同一年, 大佬呀, 點避呀? 你叫我地為左你而延遲呀?? 都未夠, 仲要問我做乜咁快, 有冇同男友講過佢結婚, 我話提過下啦, 佢竟然話: 唔怪得啦, 佢知道我結婚, 所以都咁快, 如果唔係唔會咁快架! WTF??? 我真係勁想爆粗, 你當自己邊位呀? 仲要你對住我講d咁既野, 咩意思呀?
算數, 呢d係msn既對話, 你知我知, 我當冇事, 我開開心心update個status係自己facebook, 你又做乜要走黎搞事呢? 我要同你揀同一日就唔駛洗錢去黃大仙搵人擇日啦, 成件事上面, 我唔知你到底覺唔覺得自己有問題, 我諗黎諗去, 就算用咩身份去睇呢件事, 都覺得你有好大問題囉, 我唔知你會唔會睇到呢個blog, 不過我都要宣泄我既憤怒...
我想講, 我同佢識左咁多年, fd左咁多年, 絕對信佢唔會對你有任何幻想囉, 當年你有第二個, 佢發現左後對你變晒冷淡, 自己諗下啦, 你想回頭時佢都唔so你, 更何況而家, 之後你都有第二個啦, 散幾個月仲成日msn/sms msg俾佢話掛住佢, 點解人地又一句都冇理過你呀? 咁樣你都覺得人地會因為你結婚而結婚呀? 我同佢上年聯名一齊買樓, 開埋聯名戶口, 同居, settle好間屋就搞結婚, 係咪有咩問題呢?? 點解你會聯想到樣樣野都因為你呢? 好彩我早過你買樓姐, 如果唔係你又話我地因為你買而買啦!! 到底發生咩事, 到底係邊個放唔低, 亦都有人話, 當年你好想買樓, 不過冇買到, 但係我同佢一齊咁短時間就買! 每個人每對情侶都會唔同, 係咪有需要去比較呢??
我都唔明, 本來諗住大家都搞結婚, 可以一齊share下, 而家搞到反晒面, 仲俾全世界知晒, 唔怪得佢一早話唔鍾意我同你msn, 因為佢知道你會搞搞震, 正如佢facebook所講, 你係立心不良同想破壞我地, 你自己都有個, 點解仲要搞我地? ok啦, 我當識少一個朋友姐!
宣泄完畢...
搞結婚已經好多麻煩事, 真係唔想再有其他無聊事發生, 真係好影響心情, 係時候要收拾心情, 搞好自己既婚禮!
3 comments:


text:
同爸爸食完生日蛋糕之後就出發去玩喇
今日嘅目的地係我地5個都未去過嘅大澳呀~
先揸車入到東涌,lunch之後就搭11號巴士入去
原來都好多人架..好在排咗十分鐘都已經到.
本來B be 瞓咗,臨上車就醒咗@-@
可怕嘅事情發生咗~
B be 開始扭計呀!
我已經孭住佢拍返佢瞓,又氹又拍又唱歌又餅餅,差未跳火圈咋
咩都做齊都係大喊,成車人都望實我地=__=
呢個時候嘅小檬哥哥就同佢papa瞓到豬一樣
後來爸爸都幫吓手,咩都試吓,結果出動咗ABC song先平靜少少.
我真係想像唔到同佢搭飛機係點(即係叫我慳返)
到咗..唔開心嘅事忘記佢,開始掃街,
首先係大粒魚蛋 $12/2pcs
食完我都已經飽
檬哥哥呢,就啱啱瞓醒,未有mood
繼續就係炭燒雞蛋仔
我好似乎食咗兩粒就冇食過
呢檔仲有得比我地唞吓, 睇吓船
啱啱行已經要坐吓?? 因為B be要食奶
影吓鹹魚
再行落去睇吓風景
好靚
周圍行吓
不過再入有大又細好難行
再行橋嘅另外一邊,去到呢度已經見到日落喇
(咁快?呢個時候4點幾, 其實我地差不多兩點幾先入到)
B be換片時候發現唔見咗對鞋
唯有返轉頭先搵
一路行去間酒店睇吓
你睇佢真係好容易笑
小檬而家影相就咁架喇
要威脅先影到有個樣睇吓
到酒店喇,其實最主要想去廁所.
職員叔叔見我地拖一個抱一個,
話開架lift比我地上,真係好好呀..
其實之前都見有好多小朋友,
不過可能我地面容扭曲,
所以叔叔先淨係開比我地
好有趣嘅經歷
呢間酒店好似係由舊警署改建而成,不過都成二千蚊晚
媽咪,我想掂吓啲水呀..一次吖
兄妹合照,不過唔見到哥哥
叫佢坐出啲呢,又呢樣又果樣
最後自己比咗個happy face
B be呢個就真係happy face 喇!
唔想太夜坐車,我地都係行咗一陣
沿路出去都睇吓有冇隻鞋仔,結果都係冇!
好多人有坐嘅船仔我地都冇坐,因為小檬驚喎!
都唔知點解隻豬咁細膽@@
回程嘅時候,B be 瞓到隻豬咁,唔使喺車扭.
喺food court 食埋飯返屋企,攪掂埋啲小朋友,真係散哂!!
我地都係冇帶BB車,大家輪流抱吓就算!
(經過幾星期日日走出去玩,我每次返嚟都同自己講要休息返一日,
不過第二日又會再出過去!)


text:
之前係麥景陶全走
講過劏魚活動
,小背心同JT都有興趣跟9A mission
走一轉,9A加左卜土後由再頂端位開始(之前係花瓶頂支標開始),再加左幾支標卜土,全程會見到13枝標卜土,最後加加埋埋上左三千米有突,真係命刀舞.
星期日半夜係青馬收費廣場集合,JT個背囊重我八倍以上,做流動士多,佢真係揹左好多野,我平時露營個背囊都係咁上下重,小背心果個背囊都有我果個五倍以上,我呢次揹1L水加支烏龍茶,兩個飽,一筒餅加頭燈,後備電,跟住就冇乜特別野.
十一點半左右係收費廣場出發,行左幾支標都好順利,不過中途新加既卜土要揾下,又有尐密密地,去到都係Hack到但唔見支標,條GPX
log會見到有尐小分差來來回回,就係果尐新卜土位置.
左邊係我既,右邊係JT背囊.
行去二轉涼停
上一次玩
係上年復活假,再完成個時間唔會取代舊時間,而係當我玩多次,上次計左玩44個鐘,今次14個鐘,平均就當我玩29個鐘,同小背心14個鐘平均左就變左21.5個鐘.
JT流動士多有好多野食飲品,水都有幾L,早知我應該咩都唔使帶,哈哈.
可惜JT着錯鞋來,腳跟痛要中途退出,半夜三更落返愉景灣,走之前仲有幾L水可以派,個背囊多野食/飲到嚇死人.之後同小背心繼續上路,係老虎頭落返望渡坳,訊號收得唔好,要用秘技走來走去,差尐以為可以返東涌食早餐.全程最難係望渡坳上返蓮花山一段,比上次好,地面乾好多,冇咁滑易上尐,不過中途個沼澤都係要濕腳,想唔濕既話要帶多兩個膠袋包鞋過.上返大路正好日出,真係有一天都光曬既感覺.
全晚都寒風凜凜,出左太陽我都仲要行到伯公坳先除長袖同風褸,小背心就一直都係短袖,我覺得佢鄉下可能係西伯利亞.
蓮花頂
二東
大東
鳳凰
鳳凰之後係昂平食午餐,餃子米加支甜筒,再入返支烏龍,買完甜筒已經用左10小時40分,距離約30km,之後就平路跑上斜行,好似都唔覺有休得耐,用3個鐘多尐走埋約14km,全程14個鐘內完成,仲攰過玩大嶼50.
分流開滿白色花仔,一山都係.
終於到燈塔
休返夠本先係燈塔行返出去,都有7/8km,4點前上到車返屋企交人.半夜出發可能係最好既選擇,起點同終點都有車,昂平有得食可以補給.小背心唔揹咁重最少可以再快半個至一個鐘,下次可以同JT試下,我會係屋企睇住你地去到邊.


text:
美女係常用又具效果嘅市瑒推廣手法之一,好多時會作為廣告元素,吸引人嘅目光.要有高質素嘅人像攝影除左要請美女做 model,仲要化粧,服裝,燈光,攝影各方面人材配合,加上攝影場地各樣都要配合.除左成本之外,香港吋金尺土,普遍攝室都細小,柔光設備唔夠大,大部份嘅人像攝影包括電視台制作都傾向光影較硬.
我用左比較為人所忽略嘅 3D character rendering 去展示 promotion girl 嘅效果.首先專制作人像用嘅 Daz Studio 同 Poser 裏面嘅 rendering engine 都比較簡單,並唔係 physical correct,最主要無左 raytrace reflection 做唔倒鏡面同 ray trace;所以大部份常見嘅 3D 人像嘅 rendering 都唔逼真.另一方面,絶大部份素材都係西方人,唔可以直接運用,加上 3D 軟作 嘅難度係一般平面軟作十倍以上,所以逼真嘅人像 rendering 比較少見.
Daz Studio 係一套相常值得注意嘅免費 3D 軟件,以賣 content 方式經營,model 嘅細節,去到每一節手指都可以調較,可以用 FBX 或者 COLLADA export 去 3DSmax,改用高質素嘅 rendering engine.
比較攝影同 3d rendering 嘅工作流程,前者需要各方面嘅人材,要一 take 過.後者可以一個人做灑,容錯同虛擬化提供天馬行空嘅創新空間,測試唔同嘅 pose ,服裝,燈光同視覺效果.加上電腦硬件速度同軟件令效率同質素不斷提升,其實低像素嘅 3D rendering 相當適合網頁展示用途.


text:
c 路人Shared publicly -
· Translate
假日好去處(香港篇)-元朗農場鮮奶有限公司
今次要介紹俾大家既係農場鮮奶有限公司 佢其實就係o係大帽山山腳 軍營果面再有小路入去既 雖然交通唔算方便 但每逢假日都吸引到一定既遊客到訪 原因在於佢地既招牌食物 例如牛奶, 燉奶, 芒果布甸咁 除左野食之外 果度重有3隻黑色既山羊 同清境d白雪雪既綿羊係唔同嫁 如果有興趣同佢地玩 就可以幫伯伯買d草 餵下d羊仔 最後交通方面 去元朗坐72號巴士 總站上 總站落就可以 落車後大約行10分鐘路就可以 (基本上無分差路,唔洗怕行錯路) 路上景色 依個就係佢地既大門口啦 如果係自已揸車去的話 場內係有位置俾你泊車既...
今次要介紹俾大家既係農場鮮奶有限公司 佢其實就係o係大帽山山腳 軍營果面再有小路入去既 雖然交通唔算方便 但每逢假日都吸引到一定既遊客到訪 原因在於佢地既招牌食物 例如牛奶, 燉奶, 芒果布甸咁 除左野食之外 果度重有3隻黑色既山羊 同清境d白雪雪既綿羊係唔同嫁 如果有興趣同佢地玩 就可以幫伯伯買d草 餵下d羊仔 最後交通方面 去元朗坐72號巴士 總站上 總站落就可以 落車後大約行10分鐘路就可以 (基本上無分差路,唔洗怕行錯路) 路上景色 依個就係佢地既大門口啦 如果係自已揸車去的話 場內係有位置俾你泊車既...
今次要介紹俾大家既係農場鮮奶有限公司 佢其實就係o係大帽山山腳 軍營果面再有小路入去既 雖然交通唔算方便 但每逢假日都吸引到一定既遊客到訪 原因在於佢地既招牌食物 例如牛奶, 燉奶, 芒果布甸咁 除左野食之外 果度重有3隻黑色既山羊 同清境d白雪雪既綿羊係唔同嫁 如果有興趣同佢地玩 就可以幫伯伯買d草  餵下d羊仔 最後交通方面 去元朗坐72號巴士 總站上 總站落就可以 落車後大約行10分鐘路就可以 (基本上無分差路,唔洗怕行錯...
1
Add a comment...


text:
2010年,鍾一憲推出首支個人單曲《明明》,外間反應麻麻,唱片公司眼見佢一人難橕大局,最後決定買餸搭棵蔥,自此佢就孖住麥貝夷以情侶檔姿態演出,但仍然係半紅不黑,除咗《勾手指尾》之外,相信再冇人講得出佢哋任何一首歌名.
一再翻聽佢哋嘅歌,其實studio版唱得唔差(雖然女方唱live嘅水準飄忽得可怕,但楊千嬅都開得成演唱會啦,仲有邊個唔可以做歌手?),旋律仲要係幾好聽架喎,咁究竟點解啲歌hit唔起呢?
罪魁禍首係唔合格嘅歌詞,拖累晒佢兩個.以新歌《犯眾憎》為例,作曲同編曲都做得好好,聽過一次我已經曉得哼成首歌,可惜歌詞彷如小學生作文,寫完一堆重點,之後夾硬砌啲字落去令其成文.歌詞中更夾雜住好多類似「玩完」,「走了寶」等唔算口語,但又未去到文采飛揚嘅用詞,導致成首歌處於口語同書面語之間,用詞性質嘅唔一致令歌迷無所適從.
再細心嘴嚼歌詞,會發現一啲好現代化嘅潮流用語.一開始已經殺出一句「他,並未太緊我,我都知道」,「緊我」其實即係「緊張我」嘅濃縮版,平時都唔多聽到人咁樣講,今次好明顯係因為填詞人詞窮,為咗砌字而放落去.Bridge嘅一句「你別再葡萄」成功將歌迷帶到去高登討論區,「葡萄」屬高登用語,取自「吃不到的葡萄是酸的」,屬動詞,有「妒忌」嘅意思.始終呢啲字眼未被廣泛使用,我相信唔係個個都會知道佢哋嘅意思,如果放喺歌入面,首歌發放出嚟嘅訊息又點會被廣泛地接收?定係製作單位嘅target audience只係呢一少撮人?更重要嘅係成首歌係文筆欠佳嘅書面語做base,但又夾雜住口語同潮語,嚴格嚟講根本有三種語言喺度,令成首歌欠缺統一性,一啲都唔順口.
亂塞歌詞其實同亂唱加走音冇分別,始終每句歌詞都係出自歌手自己把口,歌曲質素直接影響歌手留俾人嘅印象,唔係走嘩眾取寵嘅路線,但又冇優美嘅歌詞做情歌嘅賣點,賣點只得瑯瑯上口嘅曲調,除咗吸引到一班書都未讀完,仲會買《YES!》嘅學生哥,學生妹之外,仲會吸引到邊個欣賞?你估十年後仲會唔會有人記得《犯眾憎》呢隻歌?
未達水準嘅歌曲都可以推出市場,難怪香港越嚟越少街知巷聞,老中青都識唱嘅流行歌.除咗歌手本身嘅演繹同唱片公司嘅宣傳之外,旋律同歌詞都係相輔相成,任何一個元素做得唔好都有可能拖垮成首歌.如果鍾一憲想憑呢類賣點欠奉嘅歌曲喺云云歌手中突圍而出的話,除咗喺社交網站繼續發佈男男親密照之外,睇嚟真係要諗諗計.


text:
阿B未退燒,所以等娣婦放工後係醫生到等.
阿B〝莎利蛋糕〞好唔好食呢?
我地等醫生期間阿B係商場內週圍走被醫生去厠所經過見到話佢走得好快,
醫生話阿B係喉嚨發炎引起發燒,除此之外口腔都有些紅腫,
可能係佢出牙仔咬野時弄傷左,跟住我同就醫生講有一次同佢玩完之後佢食手,
跟住就見到佢D牙有血,但佢冇喊仲繼續笑玩添!
臨走時醫生問〝阿B食唔食餅?〞,我地話佢緊係食喇!醫生拎餅比佢,
我就叫佢向醫生請請,當時阿B係好〝啤〞咁坐係娣婦到冇請請就拎餅食,
醫生即時話〝你都好似大爺喎!〞.
晚餐去左〝別府駅前料理〞,
我地一坐低就比左小朋友用既碗和匙羹阿B~真係好服務喇!
初時都幾好既,但坐多幾分鐘就扭計,可能眼訓和肚餓,
因為今日得一餐粥和飯都係食左少少,奶開得7安又開稀左,食左少少蛋糕.
雖然,平時粥和飯都食得不多,但都有2餐架嘛!
我和娣婦肚餓在等醫生期間去左買小食,
有阿B又唔方便食所以我提意坐係商場樓梯吃,
我地坐低一陣就有3個〝年青女子〞坐係我地前幾級,衰仔成日向前昅.
阿B坐多一陣又要起身走,我就係個袋不停搵野比佢玩,
有時阿B又專登令到D野發出聲音,跟住自己笑又向前昅下D女仔有冇望佢喎!
然後,後面一有聲佢就立即轉身想撩人玩.


text:
2016/02/24
2016北海道雪駕遊D1-4 Rera outlet 篇
20 則留言:
我古你食拉麵凍凍地食番個熱湯既拉麵好爽YY 咖 哈哈回覆刪除
多口一問你個個好似系棍波牌, 我之前去 李X 駕駛學院到問棍波輕型VAN 而家要成九千五左右 上 50堂呢回覆
重有一個小問題想請教下, 經過自己呢次冬季之旅我已經吾太鐘意夏天天熱去日本了, 下個目標想去北海道滑雪刪除
聽講北海道二世古滑雪十分有名, 你有無試過呢.
中呀 ~ 正係食拉麵 , 果然係知我者 , 莫若你小頭兄 . haha ...刪除
我果個係棍波牌 , 不過在北海道 , 好難租到棍波車 , 尤其依家雪地 , 就算有我都唔係咁想租 .
9500左右上50堂 , 好貴既呢 , 我果陣幾多錢就唔記得 , 不過點都唔駛呢個價位 . =_= !!
請教就唔敢講 , 大家研究下囉 , 由於駕駛比較方便 , 我就比較鍾意夏天出門 , 不過冇辦法咋 .刪除
至於滑雪 , 就唔係我杯茶 , 二世古都有去過 , 不過唔係滑雪場果邊 .
你是否董得滑雪呢 ? 我就完全唔識 .
我上次北海道自駕又係呢度攞車^^回覆刪除回覆
師姐一個人去租大車?回覆刪除回覆
係呀 ~ 雖然一個人去 , 不過今次租左部七人車 , 點解會租呢部 ? 遲D會詳細講解 . ^^刪除
黑色果架係 X-TRAIL, 上個月尾外生喺東京租過, 你租果架 ELGRAND 係咪八人 2.4 車?回覆刪除
租大車係咪想做埋 uber ^^回覆
我都想知點解租大車.上次我去呢個outlets時又唔覺好多野買喎,唔通我太小時間停留係度回覆刪除回覆
其實租大車既主因係感覺上穩陣D , 同埋我想試駕七人車 , 就係咁簡單 . XD刪除
如果俾多D時間行下佢 , 會覺得幾多野睇架 .
三井好行過Rera,我鍾意三井多D回覆刪除回覆
原來就在北廣島 , 唔講都唔知有呢個Outlet . XD刪除


text:
生日會係3:30pm開始, 第一次帶陶寶B見到咁多BB, 之前都有啲擔心佢會唔會失控. 搵個位座定定後, 就同同檯既BB打個招呼, 識吓女仔先得.
呢位靚女BB笑得好Sweet呀.
話晒都係生日一份子, 戴番頂生日帽開心吓先.
見到有個遊戲墊喎, 同陶寶B埋去8卦吓先. 嘩好多好多BB呀, 陶寶B係咁亂趴, 玩一陣就捉番佢先.
今次既活動搞手都係第一次搞BB會活動, 佢地好有心機佈置得好靚, 老實講, 要搞一個有50個bb再加家長既party真係一啲都唔易, 換轉莎拉就真係搞唔掂啦, 所以好佩服她們呢!
搞手仲安排咗啲兩個親子活動俾BB呢. 第一個就係親子Cookie, 今次就等謝菲出馬啦, 因為莎拉啲藝術細包係接近零. 陶寶B就被謝菲單手抱住, 之後另一隻手就畫陶寶B既一歲Cookie.
雖然係親子Cookie, 但其實陶寶B係幫唔到手(唔倒亂就已經好啦), 佢最合作就係乖乖地座係謝菲度就已經係最幫到手啦.
畫完塊Cookie, 食番啲嘢refresh吓先得. 今次既活動係包埋嘢食架, 有Nachos, buffalo chicken wing, mini burger, 真係唔錯架,
連陶寶B都要試吓個Mini Burger............個麵包!!!
另外仲每人包2杯drink添, 陶寶B同謝菲就係Bar度order嘢飲.
食過tea後就再玩第二個活動啦, 就係整手印, 陶寶B細個時都試過整, 不過今次一歲大就唔好似再似細個時唔反抗呢.
同佢印咗啲油係手掌度, 諗住按佢隻手落個畫框度, 點知佢揸實個拳頭係度反抗, 所以陶寶B人生既第一幅畫就係一幅好有深度抽象畫呢.
玩完印手手, 就去餐廳出面行吓影吓相, 剛好陽光有啲日落Feel, 好靚呀.
今日生日活都差唔多到尾聲啦, 影咗張大合照, 之後抽獎時莎拉仲抽到禮物呢.
今次活動搞手真係好有心思呀, 因為佢為所有參加既BB影咗張合照, 之後即時打印出嚟呢.
除此之外, 仲為每個參加既BB整咗個有自己名既小cushion呢, 另外仲有好多sponsor既禮物sample.
今日就開開心心玩咗半日, 第一次見到咁多BB都無扭計, 好彩陶寶B都無蝦人呢, 抵錫!


text:
唔经唔觉就去到另外一个产酒区喇.Naramata Bench 嘅酒庄密度出咗名好高,加上所种嘅葡萄品种繁多,可以讲得上係百花齐放.听讲呢度每平方公顷嘅平均地价比 Napa Valley 仲要高,全因为气侯十分适合种植葡萄,咁今日就等我哋嚟验証一下. 呢度嘅环境除咗啱种葡萄之外,踩单车一样冇得顶.原来条 Kettle Valley Railway Trail 途经 Naramata,可以由 Myra Canyon 直接踩单车落嚟,但係部份路面唔係咁靓,有好多沙石,加上路程远,一日踩晒会好辛苦.所以领队话佢哋另外有一团由 Myra 直踩落 Naramata, 但支援车会喺最差嘅路段之前将客人接上车,免得佢哋嘅 patpat 受罪,而我哋今日就只係踩 Naramata 呢一段路. 好多人成日揾呢段路同 Myra Canyon 比较,我就觉得好唔公平啰,因为佢哋各有各靓.喺呢度有个无敌 Okanagan 湖景,加上可以从高处睇哂个 Penticton 全景,附近又多地方饮饮食食,方便好多.最过瘾就係踩车经过d果园时,因为正值苹果收成期,所以路上两旁嘅苹果树上都挂满一个二个又大又红嘅苹果.仲可以帮衬果园主人买番杯清甜到入心嘅鲜榨苹果汁饮添,买番 d 係路上食就唔在讲啦. 千其唔好话我晒命,但係呢几日去酒庄歎 lunch 都好似係指定动作咁.踩完车坐係个 outdoor patio 上食个 lunch,饮番杯葡萄酒,享受下阵阵凉风,都唔好话唔爽. Naramata 的确有好多大大小小嘅酒庄,各具特色,所以大家试酒都试得好开心.
转载请注明:91旅游网 » 两个辘去温哥华-Okanagan四围LOOK – Day 4


text:
今日同老公去睇咗報告,結果一切正常,只係我倆都無乙型肝炎抗體,醫生recommend我們打肝炎針,同埋我倆都超重,可以減d當然更好,不過我都相信瘦番少少的話,拕bb的時候可能會舒服d.不過我同老公知道驗身結果正常,都鬆一口氣,亦都好開心.
攞完報告之後們去了sogo後門對面那間粉面舖食嘢,我們見間舖其貌不揚而屹立銅鑼灣o禁多年,必有其過人之處,我們叫了淨雲吞,牛腩撈麪同牛腩魚蛋麪,我們覺得味道同口感一般,魚蛋就好食好彈牙.我們估可能這裡食粥會比較出名,因為見佢有好多不同款式的粥,但礙於今日真係好熱,真係食唔到,唯有下一次啦!
之係我們去了銅鑼灣的MCL睇五星級大鼠,因為老公讀OU的course,申請永隆信用咭送了六張贈券,所以今日過開去便去睇戲.套戲好好睇,好有意義,d動畫畫得好真,好生動,劇情惹笑,我最鐘意佢就係表達個個都可以做廚師的訊息,真係o架! 初初我都好討厭入廚房,現在咪一樣成日煮,開頭都驚煮得唔好食,但只要用個心去煮,一定煮得好的.
晚上同奶奶老爺食飯,因為奶奶下星期生日,老爺今次又攞咗d佢種嘅豆角同青瓜俾我,明天仲有無花果添,老爺種嘢真係好叻o架!只係佢死都唔肯全力種有機蔬菜,一定要種菊花,唉!真係拿他沒辦法,老人家去到某個年紀,真係好似小朋友一樣,好硬頸,勸佢唔好做o禁多,怕佢辛苦,佢都唔聽,成日都覺得我哋唔明,唯有叫老公抽多d時間陪吓佢幫吓佢囉! 但老公都要返工,始終幫得有限...希望佢識自己就住做啦!老爺成日話只要堅持便可,佢唔明意志力係重要,但都要有身體的配合才行,畢竟年紀漸大,唔係單靠意志便行.總之希望老爺同奶奶都身體健康啦!


text:
昨日已經係慕道班嘅第八課了,今堂仍然係由修女主講,首先當然係唱歌啦! 今次仍然係唱番上次嗰首,不過今日修女印埋簡譜俾我哋,唱起上嚟好聽好多…仲有呀! Siubee今次好似無笑了.
今堂嘅課題仍然係圍繞耶穌,我哋今次睇咗以下幾段經文:
谷 3:31 – 35 親屬
讀後感:
耶穌除了進入我們當中之外,更當我哋係佢嘅親屬.但修女提醒我哋有d邪教會扭曲呢d經文嘅意思,從而欺騙佢哋嘅教徒去奉獻佢哋嘅肉體同所有金錢.修女教我哋,雖然大家係兄弟姐妹,但都要有個底線.而且我覺得神亦唔會要我哋咁做囉! 因為咁樣可能會傷害到自己同身邊嘅人,呢d並唔係神想我哋做嘅嘢.
谷 4: 1 – 20 撒種 & 谷 4: 26 – 29 種子
讀後感:
我希望今次我呢粒種子可以落喺好地,結好多好多果實.唔好再受其他嘢嘅影響,動搖咗信仰嘅心.
谷 4:30 – 34 芥子
讀後感:
耶穌就好似嗰粒芥子,佢嚟到我哋中間,身份雖然係好卑微,但佢之後為我哋所做嘅事就好似一棵大樹一樣,讓我們可以喺祂度棲息,得到平安.
其實聽完以上幾段經文之後修女有問我有乜感想,但一時之間又無喎! 只係昨晚回到家再細閱經文一次,先得出以上嘅讀後感,希望有機會可以同其他同學分享番啦!
P.S. 起初我真係以為芥子係芥菜嘅種子,直到昨日我先知原來唔係.芥子係一種樹嘅種子,佢好似一粒胡椒粉咁細,但係一粒咁細嘅種子竟然可以長成一棵樹,大到可以俾飛鳥喺上面棲息.導師仲話下次會帶D相俾我哋睇添! 真係好期待啊! 但下堂導師有事唔返,可能要再下一堂先有得睇lu!


text:
熱血爸爸的玩具
近排買咗部車,好開心,重拾兒時樂趣,掃把佬係good嘅.細個嘅時候揸WRX,大個咗揸Legacy旅行版,熱血爸爸,成熟穩重男仕之選.
但係今次想講買車背後嘅故事,部車其實係我送俾自己嘅戒煙禮物,呢十幾萬可能係我呢世人花得最啱,做得最正確既決定.
喺度我都想分享戒煙嘅想法:
好多人屋企有小朋友,就算有初生嬰兒都好,爸爸都可以繼續食,只要唔係兜口兜面噴佢,好似就冇乜嘢,實情當然唔係,大家都知無謂詳談.戒煙同屋企人扯上關係嘅切入點,係因為我想有多啲時間見到佢哋,我想我長命啲睇住個仔成長,參加我個仔嘅婚禮,我想我長命啲照顧我老婆,我唔想佢哋擔心,唔想成為包袱,唔想累街坊,我要健康,我要時間,我要老左嘅時間都仲係健康.
我做咗一個假設,假設我遇到30年後嘅我,佢話佢想要多啲時間,所以返嚟叫我唔好食煙,搵第啲嘢玩都好,不如試吓買部GT R ,Benz CLA 250 AMG,嗰啲都好好玩丫,唔好攞佢啲時間,佢條命來玩.
佢叫我試諗下,如果你病到得返幾個月命,果時有個醫生同佢講,你比40萬我,我比多一年時間你,你估你會唔會比?我諗就算我唔俾,我老婆都會俾,我老婆唔俾我個仔都會俾.但係而家你識得收手,用40萬買玩具,定係留返黎比醫生仲要辛苦?呢條數好易計.
我係接納左佢意見,不過冇買到GT R ,因為我對面個停車場好窄,GTR又好大部(其實我個銀包仲窄),但係我依家呢部,都有2500 CC Turbo,四輪驅動,一定夠我玩.
狂想mode: 如果CLA跌到15萬樓下就諗下啦…


text:
( 24-aug-2011 wed )
時間真係過得好快咁嘅 咁就過咗大半年 lu 不過呢年真係好開心呢 因為搬咗出黎嘛 想幾時見屋企人都得 佢地黎見我又易喎 如果住得太遠 成日會覺得出出入入好攰咁囉 ~
結咗婚之後 我多數以里奧大人為先囉 所以果時住大埔唔係成日同媽咪食飯架 因為想多 d 時間陪里奧大人 但其實我成日都覺得自己好衰囉 所以依家同媽咪住得咁近 探媽咪方便好多 最多咪探完打的番屋企再陪里奧大人食飯 都仲有大把時間 再唔係 叫媽咪黎我屋企附近一齊食嘢 咁我又可以見到媽咪又可以同里奧大人一齊食飯 咁仲好添 ~
早餐其實好想食三文治 方便丫嘛 但又唔想食蛋 食吞拿魚又得好小 唔夠飽嘛 所以最後都係食雪菜肉絲米粉餐喇 ~
菇場淡季嘛 所以都無乜嘢做 不過都慣咗架喇 ~
Lunch 就係食朝早買嘅杏仁蛋糕同腸仔包 買嘅時候係新鮮出爐架 幾鬼正 不過我唔會買早餐番菇場食架 除非遲大到啦 ~
太耐無煮喇 真係一諗煮乜都頭痛 不過我只係想煮意粉 因為鐘點成日整中菜 所以有 d 驚 難得自己煮 多數煮意粉 ~
無啦啦好想食油炸鬼 所以買咗條番屋企慢慢嘆 之後再行超市 點知睇到 d 薯條呢 個肚係咁打鼓 咁同緊家姐傾緊電話 我話如果肚餓就好想食甜嘢 好似蜜糖杏仁果 d 咁呢 點知家姐話根本我就係想食 唔係因為肚餓先想食 嘩哈哈 又係喎 不過無得買囉 邪爆 ~
番到屋企第一時間食條油炸鬼啦 熱辣辣脆卜卜 好味到爆 不過食完好鬼漏 因為之前里奧大人話無背心底衫着嘛 所以我諗住食飽之後熨衫 當做運動囉 都唔等鐘點黎熨咯 諗住熨多一兩件就收手 點知忍唔住熨哂一機衫 我其實好怕做 d 唔做 d 咁架 熨完衫即入廚房整嘢喇 忙到我呢 ~
是日懶餐 - 香蒜蜆肉意粉
香蒜蜆肉意粉 - 爆香 d 煙肉 再加蒜蓉爆香 d 蜆肉 再加埋意粉同雜豆一齊粉 好在試味咋 原來無乜味 即刻加番 d 蒜鹽 當堂好味好多呀 不過之前淥完 d 意粉唔記得加油撈勻 所以 d 意粉比較乾囉 oh ~
里奧大人差唔多 9 點半先番到屋企 好在依家有暖壺 超勁方便呀 ~


text:
( 8-jul-2009 wed )
太熱喇 所以都係去番菇場附近食早餐算喇
菇場無嘢做 悶到吽哂 好不容易先諗到晏晝食米線呀
出面真係好熱呀 行到半路摸下里奧大人 噢 隻手立痴痴 肯定好熱啦 因為平時佢只有凍唔會熱 佢知我想食米線 所以就繼續行 但我唔行啦 一陣佢仲暑就煩咯
里奧大人夏天如果着裇衫嘅話 必定會長袖同埋着底衫或背心打底 佢話唔打底嘅話太多汗會啜住件裇衫好核突 但佢唔會着短袖裇衫 因為好有亞叔 feel 情願摺袖喎 噢
最後我 "夾硬" 扯佢番轉頭去麥記食嘢算喇 食完行商場嘆冷氣舒服 d 囉
唉 都唔明呢度 d 同事做乜嘅 一有事就即刻推卸責任 淨係識講 " 妳自己攪掂佢 唔關我事 妳自己攪掂去呀 " 我最憎呢 d 人 有問題係要解決 唔係搵邊個錯家嘛 何況我又無錯喎 講到好似我要負責咁 超討厭勁黑人憎呀
呢單嘢會牽涉到 a/c 即係會牽涉到老闆 所以佢好驚 乜都話唔知 唔關佢事 妖 好似我錯咁
無厘心機 行步路都覺得無力咁呀 但都會煮飯 我想養到里奧大人肥肥白白 所以呢個係我煮飯嘅原動力啊
是日晚餐 - 釀雙椒 + 勝瓜野生竹笙魚滑湯
釀雙椒 - 有鯪魚肉剩 所以釀椒就最好喇
勝瓜野生竹笙魚滑湯 - 兩大條勝瓜 + 4 條野生竹笙 + 5 蚊鯪魚肉 用 4 碗水滾 廿分鐘 其實用 3 碗水最好 但因為太多瓜 要用 4 碗水先可以勉強過哂面啊 d 魚滑點豉油胡椒粉好好味呀 下次就咁當湯飯食算喇 仲方便
飯後果 - 哈蜜瓜 今次好甜呀 雪凍黎食真係好好味呀


text:
蒸多寶魚
唔記得咩名
沙拉惹味骨
上湯浸莧菜
通菜炒牛肉
美極金薯牛柳粒
( 19-JUL-2014 SAT )
今朝約咗 8 卦食早餐 我 8 點 40 分去到 佢已經食完 我話佢食得咁快唔等我 佢 8 點 20 分已經到咗餐廳 不過我無睇到 whatsapp 之後我話佢 又話 8 點 45 分先到 所以我咪遲 d 先起身 估唔到你咁快囉 呵呵 ~
無哂大粒 所以都 free 不過有嘢做囉 但真係無 mood 所以做下停下 之後陪 8 卦研究點煮溫泉蛋 最後結論係放棄 因為過程好煩 ~
放工同 PMS 一齊即走喇 里奧大人喺鑽石山地鐵站等我 PMS 就喺太子轉車 其實里奧大人同 PMS 喺南丫島見過 但當時傾咗幾句就走 所以無可能記得佢咩樣 哈 ~
實在太熱 所以唔想周圍搵食 同埋我又好想食酸辣米線 所以去星林居 我同里奧大人講我一星期食 3 次酸辣米線係咪好勁 佢話係 同埋知我真係好鍾意食 不過我同佢講 係時候停一停 我唔想咁快食厭 ~
食完即去 GAP 買嘢 因為有 8 折 不過我買唔到嘢囉 慘 但里奧大人就開心啦 買咗 2 件裇衫 + 2 條長褲 好似 8 折再 85 折 真係好抵 如果我有嘢買到就好啦 ~
買完就去黃金睇電腦 里奧大人話驚我又話迫又頭暈 叫我番屋企先 咁我又唔想喎 我話我去茶餐廳坐囉 佢就可以安心買嘢喇 ~
差唔多 5 點就走得 佢番屋企放低嘢 我就去稻香 今晚 6 個人食飯 諗住同 3 姑奶一齊就一定去勝利 但佢無啦啦 book 咗稻香 諗住無咁嘈 其實一樣咁嘈 ~
食到 8 點就走喇 一齊坐車走 因為我地去 3 姑奶屋企 睇下有咩要幫佢執嘢去澳洲 ~
搞到 9 點半 係時候走喇 真係好鬼攰囉 ~
沖埋涼就睇陣電視 11 點半瞓喇 ~


text:
2013年12月6日 星期五
直得一試的食店@Enjoy Chef
上星期六放工後同朋友一齊 lunch 於是上網睇下係公司附近有咩野食 ,
之前的經力真的有點怕但又比我見到有間新食店喎 !
於是我又膽粗粗問朋友夠唔夠膽再試一次 ,
點知朋友話有咩唔夠膽呀 ! ( 最多咪仲伏多一次 )
好有你呢句話就一於去試下啦 !
餐廳的裝修都幾靚 , 靚靚的門框後竟然是洗手間
麵包雖然都有 3 款但真係唔好食 >.<
大家既頭盤 " 煎乳鴿配日式柚子芥末醬沙律 "
個乳鴿整得唔錯加埋個柚子芥末醬都 ok 呀 ! 整個頭盤都好滿意 ^^
是日餐湯好似係 " 忌廉南瓜蟹肉湯 " 個南瓜湯都幾好飲而且又多蟹肉 " 正 "
主菜我諗咗好耐最終揀了這個 " 意大利比吉打豬柳配中東米 "
兩大塊豬柳剛好同朋友一人一塊都幾好味吖 !
第一次食中東米感覺都幾特別 ,
d 米飯細細粒一粒一粒好分明 ( 我同朋友都好鐘意呀 ! ^^ )
朋友的主菜 " 意大利芝士蘑菇汁焗龍利柳配意大利飯 "
原來隔離枱都有人 order 呢個而且仲有同餐廳職員投訴話個魚好多骨 ,
職員了解完情況都有即時問食客要唔要換過一碟 ( 但食客無換到 )
意大利飯我試咗一啖中規中矩啦 ! 龍利柳依然是兩大塊 ,
好彩我地的魚柳無骨而且都幾滑 ok 呀 !
餐茶要了咖啡
咦 ! 咖啡杯具又幾靚用來嘆咖啡心情都靚 d ^.^
最後餐廳覺得唔好意思所以無收隔離枱一個餐錢而且仲不停同食客講 Sorry !
其實有時唔係錢既問題而係態度同誠意既問題 ,
一間有誠意既餐廳是直得我們珍惜的 , 我同朋友都會再來架 !
訂閱: 文章 (Atom)


text:
自從燒腩仔生日會之後,艾菲本身都唔諗住淘嘢住(因為近年尾),偏偏燒腩仔婆婆同公公都分別有嘢想淘,咁艾菲唯有捨命陪君子搵D嘢淘,而其中一樣一直想淘又無淘嘅嘢,就係卡通DVD啦﹗
作為一個無姐姐無屋企人幫嘅FTM,要一手一腳照顧燒腩仔仲要包辦埋全屋家務,真係一D都唔容易㗎,雖則燒腩仔都算肯自己玩同瞓得多嘅小朋友,但有時要佢乖乖坐定定唔好四圍搞,畀艾菲專心煮個飯都有D難度,間中艾菲會出動到電視呢樣嘢,之前一直都係畀巧虎,上網download嘅《Mickey Mouse Clubhouse》,同埋之前淘嘅《Your Baby Can Read》佢睇,佢都唔算沉迷,每次半個鐘左右,唔會喊晒口唔畀艾菲熄電視.
見佢都兩歲大, 睇電視嘅限制應該可以再放寬D,而且一個屋企點都要有返D卡通DVD來招呼親朋好友㗎嘛,於是就去咗肚B媽之前介紹間鋪頭揀吓,一揀就揀到停唔到手,除咗買咗套《Mickey Mouse Clubhouse》(廢事要成日download再轉format咁麻煩),仲忍唔住手買多套TVB版《叮噹》全集(有成235集﹗),另外再掃咗廣東話版嘅《Toy Story》,《Cars》,《馬達加斯加》同《怪獸公司》全集.
Total兩套卡通同11套戲, 只係139人仔﹗喺香港真係完全無可能做到﹗賣家除咗將D碟pack得好好,仲另外加送咗幾張靚靚貼紙,一隻獅子王DVD同Thomas電影版DVD畀艾菲添﹗而且畫質係超乎想象中咁好,so far睇咗咁耐都無一隻碟唔OK﹗如果唔係內地運DVD來香港過關要特別處理,以後一定長買長有﹗
另外都襯新年前買返D家庭用品,等艾菲可以執返整齊個廚房,件件都係幾蚊件,買咗十幾樣嘢都係七十蚊人仔左右咋﹗至衰無包郵,否則就會更加抵啦﹗
見好耐無買過新衫畀自己,於是去咗CatWorld掃咗幾件,然後掃完衫又好順手咁想掃返對鞋襯衫喎,於是艾菲呢個鞋怪又出動去Pangmama鞋坊買鞋啦,仲要一買就買咗兩對,不過兩對都好滿意好好著呀﹗反而D衫就有D失望唔share出來啦﹗
題外話一個,之前上網見amazon.uk做緊Birkenstock大減價,仲要係size細D價錢再平D,啱晒艾菲呢D細腳人,咁啱艾菲同燒腩仔姨媽呢兩個忠實fans今年都要買就一人買咗一對返來(Birkenstock真係堅好著,艾菲一對可以著足六七年,係上年行到爆邊蝕晒個底先捨得買第二對),呢到連埋運費都係平均$260一對咋﹗堅係平過香港專門店多多聲呀﹗
至於燒腩仔婆婆同公公到底要艾菲幫手買咩呢,之唔係Carter口水肩同埋搓麵粉墊囉,話說燒腩仔婆婆有日喺街邊檔買咗幾條Carter口水肩畀燒腩仔表妹,承惠$20一條(佢好似講價講得再平D),艾菲見到即刻忍唔住出聲話淘寶只賣幾蚊,結果佢就托艾菲幫手掃,一掃就係八條,5.8人仔一條only﹗(質地同赤柱賣嘅一樣,但招牌有少少唔同,有D甚至寫住第二個牌子添)至於個搓麵粉墊就係燒腩仔公公睇得多艾菲搓包時影嘅相,又話佢想要一塊大嘅來搓包用,見佢咁識貨無理由唔幫手啦﹗
買完一輪又要煩集運嘅問題,其實淘寶宜家有官方集運,好多人試過都話OK,但艾菲就覺得有D唔安全同多規範,而且要逐個賣家update運費感覺比較麻煩,最終都揀返其他集運,千挑萬選之後今次終於試咗幾多人介紹嘅神州集運,雖然網上comment好壞參半,但揀佢最主要原因係佢喺艾菲屋企附近有個自取點,感覺真係超方便(過條馬路就到),以後終於唔使再吓吓送住宅畀多幾十蚊附加費,不過今次貨件入面有DVD,一定要用比較貴嘅敏感專線,所以最終都係叫佢送到上門,但佢哋嘅發貨速度都算OK(好似三日就收貨),而且線上客服D對答都有紋有路,下次應該可以繼續用.


text:
2010年3月31日 星期三
第一次做 Freelance Programmer 就比人搵笨,完全白做.(下)
上回講到計好了個價錢,繼續寫 ... Send 左份 Quotation 比佢.
廠果面有 protocol 要confirm, 做project做到底,打埋 sample E-mails 比佢地copy ,send過去廠果面做confirmation. 之後等左成幾日都無聲氣. 到差不多一個星期後,個朋友的朋友終於打來.廠果面confirm 左我地個用法完全正確,佢地 D device 係可以咁做. 咁即係個 Design 係可行既,係唔使做 PCB都得. 但因為唔使做 PCB ,佢老闆話四萬蚊太貴.最多比倒兩萬,問我點.我就話四萬已經係唔包 hardware 個價來的. 如包 Hardware,四萬係無可能啦. 我話咁啦,三萬我當拿個 project reference都仲得,兩萬真係做黑工咁既價我唔想. (真係同黑工無分別,我唔係佢員工,佢無幫我買保險呀咁果D野,我做野發生意外,佢唔認我都仲得.)
再過多一日,佢打來話老闆話無問題,不過你要寫明個 Software 係我地公司擁有個 license ,仲有你可唔可以 send 個 Detailed Design 比我地,要有晒 System Block Diagrams, 要detail 到做倒Cabling. 全部 Screen Shot 同佢地既 Functional Description,仲有所用 PC 既最低 Hardware requirement (其實要乜PC之前Quotation有寫,等佢知成套幾錢). 我同佢講,出呢D野,你老闆要跟返quotation 所講,比左上期先得. 咁佢又傳話啦,覆返來佢老闆話真係想好實在咁知道個系統係點樣佢先放心比deposit,無理由見都未見過個系統個樣就比錢. 咁…. 無所謂啦.因為其實搞左成個幾兩個星期, D野我都已經做好左係度,差執整齊就出得街.就執好比佢啦.
Send 左比佢之後…. 就再接唔倒電話了.過左幾日,打比佢想問下進展啦,打左幾次,電話都係傳來“呢個係 9xxxxxxx 既留言服務,請係必一聲 ….” .之後介紹單 Project 比我果個 friend同我講返,話佢個 friend 個老闆都係話貴,放棄左唔做呢個 Project了.
佢老闆係咪真係唔做呢,定係見唔使做 Hardware,拿左個 Design 叫自已員工做返呢?我唔知.我亦唔會無聊到等間健身中心分店開張時去睇睇.
決定左做Freelancer既我寫到呢度,忽然間想起由『崔允信』執導既電影《三條窄路》裹面馬牧師講道說:「《聖經》話,『當進窄門,因為引去天國的路是窄的.路是小的,找着的人也少.』我知道呢條路唔容易,將感受孤單甚至被出賣;但門雖然係窄,路雖然係小,最終一定找到真理.」
但願我找到做Freelance 程式員的道路是光明的,快樂的,阿門.
張貼者: Max Chow 於 上午3:07
訂閱: 張貼留言 (Atom)


text:
2014年8月11日 星期一
我又講講強迫金
我諗大部份打工仔,都唔會鍾意強迫金,個個月出糧都冇咁d,係人都唔鍾意啦!不過我又唔係咁諗wow,我自己就buy強迫金設立既原意,如果唔係咁,大部份人咪又係會洗鬼埋佢.不過原意好又如何? 實際運作唔掂都冇鬼用啦!依家強迫金最為人疚病既,就係低回報高收費,姐係燒鵝既價錢,蔗渣既味道,重要冇得揀唔食.不過依家社會唔知點解只係著眼左減少收費上,其實止凡兄講得冇錯,如果回報率係好既,俾多d收費我諗冇人詐形,可惜回報就提升唔到,唯有向減收費著手,但係又做唔到真係減wow,所以咪怨聲載道!
但係講到尾點都係自己錢,係咪應該要睇緊d? 我見唔少人都話睇到冇用,有d就話得雞碎咁多費事理.我真係奇怪,你又唔係錢多到洗唔晒,因為錢唔多就唔理? 呢d係咩理論? 就係應該錢唔多,就更加要睇緊d, 時間流流長,累積起黎就唔少啦!
我今日睇返自己強迫金個戶口,原來累積既金額,已經達到我現有資產既一半,當然,有咁既成績,我公司既額外供款都有支持.如果問我做過咩,就係我係大市唔好既時候,將保本轉做港股同A股既市場,跟住就累積到今日.其實簡單既操控,可能未必跟得貼大市,但長線都會跟到大方向.適時作出操控,將會提高長遠既回報,總算可以安慰自己係不幸中之大幸lor.
4 則留言:


text:
2014年7月11日 星期五
Easter Okinawa - 平和祈念公園 - 具志川城跡
16 April 2014
時間容許我地去一個唔多遊客去
但又好靚 靠南嘅嘅幾個地方
平和祈念公園係其中一個
好大好靚嘅公園
藍天白雲加埋大大塊草地
平和祈念公園嘅ICON
就係呢個個鐘同白色塔
Enjoy & Relax
呢兩個字永遠可以形容草地上嘅所有活動
阿TI要直跑上塔度
好開心啊
草地同空氣令大家心花怒放
有冇見到有個曳嘅小朋友合照時匿埋
啍 大個唔同阿媽合照喇
DON DON同佢嘅新朋友
來自沖繩菠蘿園嘅Miss Pineapple
係朋友嘅就一齊曬下太陽啦
好C服架
舒服左半個鐘
大家向第二個景點進發
大家其實都唔捨得走
哈哈
一個無心插柳嘅景點
GPS帶左我地去到一個史跡 - 具志川城跡
呢度好好好陰森架
完全冇人
我地諗左一陣先夠膽入去
一路行一路聽到潮水聲
果然 又係沿海
原來呢個就係城跡
真係見面不如聞名
同呢個城跡真係有緣
睇完 ~ 上返車 去返我地嘅重點
定情嘅最南方...
2014年7月6日 星期日
Easter Okinawa - 沖繩世界文化王國
16 April 2014
沖繩世界文化王國
為左睇鐘乳石洞先至嚟呢度
泊好車一望 好似冇咩人嚟咁嘅
門票之前買定 抵玩好多
第一時間去玉泉洞睇下先
入口同裡面都一樣咁濕
去親鐘乳石洞先留意幾樣野
第一真係有蝙蝠架
第二地下真係好跣 要小心
第三 鐘乳洞一行就半個鐘架喇 要有心理準備
呢度D光會轉色架
好彩有人一起行
沿路有時都幾陰森
呢度話比我地知
鐘乳洞都係化石嘅礦場
呢個位好靚架
有煙出架!
洞口一出就係生果檔
日本人真係聰明
真係唔幫襯唔得 喺洞焗左半個鐘
我地誤打誤撞買左椰皇
真係必定要試啊!!!
點解話要試
因為除左椰汁外
佢會比一盤椰肉你
側邊會有豉汁同wasabi
食落口好似食緊鱿魚刺身咁
好驚喜好得意呀!
呢個沖繩之旅其中一part好delight
陶器部 好多野賣
有興趣仲可以自己燒陶瓷嚟玩
呢度有玻璃體驗
但阿TI太細喇 行埋去頂唔順嗰種熱
除左玻璃同陶瓷
仲有好多workshops比人體驗架
呢個王國有啤酒工場
我地唔多時間興趣又唔大
所以Skip~~~
首里城睇完傳統舞蹈
呢度都有得睇 但唔比人錄影或攝影
呢度仲有一個毒蛇館架
如果唔用入場票換鐘乳石洞門票
可以用換呢度嘅門票
或者再自費入毒蛇館
但...睇呢位小姐同條蛇合照咁遠
就知唔洗入啦
Bye bye喇沖繩世界文化王國
訂閱: 文章 (Atom)


text:
好多好多年前,政界老海鮮(old seafood)同我嘆曰,退下議會火線,其實真係像卸下一個大包袱.因為老海鮮一直響度掙扎著度日,因為議會好有迷惑性,好多人響城外好想入去,入咗去之後,就覺得自己好有「拋華」,覺得自己同政府做「刁」,做協商,做討價還價,同唔同人食飯飲茶,好有存在感或者成功感.於是,慢慢就沉迷咗議會路線,深陷入體制之中,覺得咁樣至係政治,忘記咗當初從政嘅目的.
唔係個個好似老海鮮知道幾時係急流,點樣勇退.當年華叔曾經鬧過部分民主派新人,太迷信議會路線,唔去搞組織搞地區.依家睇嚟好有前瞻性.因為唔好忘記,整個議會制度係由殖民地時代延續至今,所有細節位都係向宗主國傾斜的,從來都冇真正地去殖化,更遑論民主化.既然係咁,點解仲要咁沉迷議會政治呢?政客入咗議會成精,慢慢就會變成體制的一部分,自己就會慢慢地變成對方的一員,成為體制的一小螺絲釘,仲轉頭鬧城外嘅人:政治呢樣嘢,你識條鐵啦!
所以,參選之前,老海鮮通常都會苦口婆心地反覆去問,兩個問題:為誰而戰,同埋為何而戰.用依家流行嘅說法,就係要反覆自省,初衷係乜嘢.點解要去參與呢種極不民主的體制遊戲,而且要達到乜嘢目的.
有的政治人物,目的係搵關係攀權貴掠大水食四方嘅,當然目標清晰,我都唔會怪佢咁坦白.但係,有的唔係專業從政嘅人,往往會希望借呢種不民主遊戲之中,想去做一啲所謂「造王」的角色,即係點呢?以為自己即使議席少,但可以發揮所謂關鍵的作用,響最需要嘅時候好好咁樣運用手上的選票,去為整個社會取得未必係最好,但至少唔會差過以前的結果.
呢種想法,響二十幾年前,當政府仲係會響某些事情上,對泛民讓步,以期望取得社會支持的時候,仲係有用.因為當時政府仲係會睇住社會民情嚟做嘢.但自從五年前政府轉莊之後,好多嘢上面已經同社會人士講得好清楚,首先無論係點,政策都會硬去,話之你地泛民或者部分市民唔高興.其次,唔好以為仲有乜嘢關鍵少數,少數就係少數,唔好想造王,政府連同你傾都費事.最後,政改嗰陣講得好清楚,唔好以為民主化之後,政權會有更替,總之,只要個system仲響度,永遠都唔會畀泛民揸莊.
咁樣其實已經講得好白,基本上係冇所謂「造王」之可能,而且,參選如果係為「造王」,其實都相當好笑.點解去參加一個極不民主的選舉就即刻沉迷咗呢種小圈子式的操作呢?乜唔係要搵機會去爭取更多嘅民主呢?
政治之所以令人沉迷,就係用丁屎的權力,令政客覺得好hyper,問你怕未?
刊載於am730 2016年10月14日


text:
臨返杜拜前兩日, 大少突然話要改機票遲多一日先走, 目的係想去澳門睇ZAIA & 約舊同事聚一聚舊!
就係咁, 我半夜打去改機票, 第二日同YY Cake 食完lunch就急急腳返屋企執件衫走佬!
初時仲以為會去舊同事屋企借宿一宵, 點知大少堅持要住威尼斯人,, 佢話我之前講過好想去住一晚, 橫掂睇Zaia 順便住埋!!
今次去澳門, 真係明顯少左好多好多人.. 仲要登記成為威尼斯人會員, 送單程船飛! (做左會員, 下次坐去'乙水仔'既船飛都係free, 回程則需要係賭場內玩一個鐘, 又會送一張船飛!)
之前見到人地去威尼斯人影既相, 覺得好靚, 好想住.. 但睇得多之後, 又覺得無乜特別! (原來佢地張sofa係Sofa床黎架, 一間房基本上可以住四個人, 四個人share房租又唔貴喎~ 姊妹們, 我地可以搵日四個一齊去)
不過張床確係好舒服, 我同大少一訓就訓到第二日十一點半 (十二點要check out!)
酒店房既廁所超級大, 好鐘意雙人面盤, 如果將來屋企都有就好, 可以一齊梳洗, 哈!
之前都黎過威尼斯人一次, 但個次係半夜先黎, 全部店都close晒, 又無表演睇; 今之再黎就熱鬧好多, 有表演者唱歌劇, 有人撐船, 有人做街頭石像, 真係有"半秒"感覺自己係置身係歐洲
要咪埋眼咁企係到真係一D都唔容易, 我玩瑜珈時試過, 成日都會左搖右擺架!
唔知佢係男定女? 佢D眼睫毛好長..hee
呢個仲勁, 要睜開眼都唔眨咁企係到, 但對眼又無乜紅筋!
最近經常報導經濟開始大蕭條, 尤其澳門既賭業將會更加慘情(因為中國政府限制內地人仕去澳門既簽証), 眼見澳門一下子起左咁多大型靚酒店, 又請左咁多外勞黎做野, 如果將來經濟真係差得咁緊要, 咪會有好多人失業?!
最後我地都係無時間睇Zaia, 不過唔緊要啦, 如果佢地一日長註係澳門, 遲D應該仲有機會睇!
Zaia Theater Area, 好靚呢!
今次去澳門逗留只有剛好二十四小時, 除左酒店外, 仲去左'乙水仔'官也街食晚飯& Lunch
原來官也街附近既環璄好靚, 好似去左迪士尼咁, 每間餐廳都矮矮細細, 顏色又好colorful, 可惜當日太曬啦, 我熱到乜野mood都無, 所以無影相, 下次有機會一定要再去啊!
臨走前係碼頭見到一個咁靚既日落, 都算不枉此行!


text:
影評:《撒嬌女人最好命》
係,我知呢套係強國片,甚至連「中港合拍」都唔算,我呢個咁法西斯嘅人冇理由走去睇,但鬼叫個導演叫彭浩翔,彭導放棄唔到三級片,我一樣放棄唔到彭導.
成套戲嘅脈絡好簡單,條大橋甚至係照搬《春嬌與志明》過嚟,有幾似?聽住啦喎:
《春嬌與志明》:春嬌同志明本來好好,但志明北上溝咗件索到震嘅大陸妹,但係同春嬌仲係藕斷絲連玩曖昧,拉拉扯扯過後當春嬌決定放棄個陣,志明又忽然明白到自己最愛嘅始終係又老又巢皮,但係勝在同聲同氣嘅過期港女余春嬌,最後志明係春嬌臨走之前又追返佢,楊千嬅竟然會撼得贏楊冪,完!
《撒嬌女人最好命》:張慧(周迅)同恭志強(黃曉明)本來好好,但小恭去台灣溝咗件「騷浪賤」台妹(隋棠),但係同張慧仲係藕斷絲連玩曖昧,拉拉扯扯過後當張慧決定放棄個陣,小恭又忽然明白到自己最愛嘅始終係唔識撒嬌粗聲粗氣,但係勝在有共同回憶嘅女漢子張慧,最係小恭係張慧臨走之前又追返佢,周迅竟然會撼得贏隋棠(呢次尚算合理),完!
無錯其實彭導嘅戲來來去去都係個幾招,佢啲戲始終係好睇在入面show出嚟嘅小聰明賤橋,雖然講唔出咩大道理,但係又好抵死咁囉!
呢套戲係取材自同名嘅愛情工具書,識撒嬌對女人嚟講的確好重要,用得好等同於一張唔使找數嘅信用卡一樣,可以碌到盡,碌完一張又一張,不過我覺得港女們已經唔需要學撒嬌,佢地已經將港男馴服到狗一樣,港女港男之間係S&M嘅關係,女王係從來唔需要向奴隸撒嬌,甚至係大街大巷打男友十四巴都OK,所以我諗港男睇呢套戲唔會有咩強烈感覺,因為即使係戲入面嘅周迅對佢地嚟講都係溫馴小綿羊嚟囉,呵呵!


text:
之前篇《Stokke Tripp Trapp》似乎放毒成功,引到大家心癢癢咁,艾菲決定呢篇繼續放毒,講吓燒腩仔生日前嘅一批淘寶,kakaka...
上年搞完生日會之後,艾菲誓神劈願咁話今年要訂一批有特色D嘅餐具同佈置㗎,點知...隨住燒腩仔越來越大,瞓晏覺嘅時間越來越少,連帶艾菲淘寶嘅時間都越來越少,結果拖到九月中先得閒淘,為免訂造期間出意外又唔夠時間改,最穩陣方法都係揀返現貨,唯一堅持係揀D相對少人用嘅款,最後揀咗呢個白底彩色星星嘅款,襯咩色布置都可以.
買完餐具再喺同一間鋪頭買埋生日蠟燭,紅色2字只係兩蚊人仔一個,黃色大D嘅2字都係5.5人仔一個,最抵係套車車蠟燭,成套只賣5.5人仔,香港就咁一個2字都至少要十幾蚊啦,之後貪得意再用7.5人仔買個Happy Birthday太陽眼鏡,諗住燒腩仔唔帶艾菲可以帶來玩嘛,呢到連埋上面嘅餐具同佈置嘅汽球都不過係100人仔咋﹗抵﹗
因為今年生日會有諗住做回禮曲奇,專登買咗D數字,字母同麵包超人模,買埋包裝袋仔同cup cake紙架方便擺出來,另外貪得意買咗四個雪糕杯,順手買埋pizza刀同電子溫度計,咁多嘢加埋都係110人仔左右.
一直都想喺燒腩仔生日前買個生日蛋糕畀佢玩吹蠟燭同切蛋糕,有考慮過買mother garden㗎,但單買一個細size蛋糕都六十幾蚊人仔,後來見到呢個膠蛋糕都幾似樣同多配件,重點係連運費都係13.8人仔咋﹗雖然實物質素確係好一般,放水果D位有時會卡唔實好易甩,不過燒腩仔都玩得好開心,日日拎住蛋糕唱happy birthday,真係...呢個價錢仲想點吖...只係呢間鋪艾菲十萬個唔推介,因為佢默認物流居然係出名差嘅百世匯通,運貨期間睇住物流訊息話佢到咗廣州,但等極都未到集運公司,最終喺艾菲一追再追之下佢哋先話百世匯通爆咗倉,轉咗畀中國郵政派,最後足足等咗成個星期,件貨先由廣州送到廣州嘅集運公司﹗搞到艾菲成批淘寶差D趕唔切喺燒腩仔生日會前到香港﹗
燒腩仔一直都好鐘意聽《一閃一閃小星星》,仲好早已經認得星形,記得之前睇《愛我請留言》入面都有呢個投影燈出現過,艾菲估燒腩仔應該會好鐘意,見香港嘅團購網賣七十幾蚊,於是就上淘寶搵,超亮版可以用普通電芯都係32.9人仔一個,每晚陪燒腩仔入房瞓時就拎出來睇同唱《一閃一閃小星星》 ,夜晚佢瞓咗艾菲入佢房又可以當夜燈,開一開望吓佢OK就走,唔使怕開大燈會整醒佢,Good﹗
除咗買嘢畀燒腩仔,艾菲今次都心血來潮買咗D碗碗碟碟畀自己個廚房,事關我哋入伙時燒腩仔嫲嫲畀咗好多珍藏碗碟我哋,咁艾菲都好乖咁用咗幾年,到呢年幾正式回歸廚房就一直心思思,想買過D自己style嘅碗碟返來,不過諗起要抬返屋企就怕怕,無意中喺淘寶搵到呢D碗碟,除返開大概十蚊人仔一隻左右,唔使抬有人送到屋企門口梗係即買啦﹗
今次淘寶,艾菲仲幫燒腩仔姨媽買咗個hip seat,都要238人仔一個㗎,不過姨媽話係朋友推介,佢自己用完都話OK,咁艾菲就覺得hip seat呢D嘢,其實咩牌子正版定老翻都係咁嘅效果,都係用完會攰同覺得頂住個肚唔舒服,所以自己都係鐘意用揹帶多D囉.
一次過淘咗咁多嘢,艾菲梗係用集運送返香港啦,但之前用開間集運轉咗公司名又無咗自家配送,加咗價兼舊客戶都要重新登記,於是決定搵過另一間集運,然後喺Baby Kingdom見到有人介紹一間新集運有自家配送送住宅唔加錢,仲大讚佢有交帶跟得好足,咁艾菲就決定試吓新嘢啦,點知...畀錢後無耐,米高就同艾菲講報紙話大陸關扣淘寶集運貨嘅新聞,再來就係集運突然通知因成本關係取消自家配送,所有貨都要地鐵站交收﹗﹗﹗
聽到呢個壞消息艾菲即刻灰咗﹗一心諗住有得送到屋企門口,先淘成堆碗碗碟碟返來,結果竟然係要自己上地鐵站拎...雖然集運嗰邊都好好,話真係拎唔到可以幫手送到屋企樓下,但最後因為個玩具蛋糕拖咗好耐,同其中一箱碗碟嘅packing有問題,再加上艾菲confirm order前一日遇上海關查車後成車退返轉頭嘅case,艾菲已經煩咗集運嗰邊好多次,最後為咗D貨儘快到手都廢事再煩集運幫手送貨,膽粗粗一個人帶住燒腩仔上地鐵站收貨,見到箱貨真係眼都凸(其實D嘢唔重,但唔知點解pack到咁大舊),仲要應承咗收完貨帶燒腩仔去附近屋邨個公園玩,結果艾菲就要抬住呢箱貨兜咗個大圈先可以返屋企,好彩燒腩仔都好乖肯拉實艾菲衫尾行,唔係艾菲真係唔知點算好啦﹗
後記:收晒貨之後嘅兩星期,艾菲就收到呢間集運公司whatsapp話佢哋決定執笠唔做,睇來宜家D集運都真係好難做,又大家有無用開嘅集運公司係好&價錢合理推介呢?宜家艾菲淘寶都要送屋企(米高公司唔方便收貨),明明住工商區附近但焗畀$20-30住宅費真係好唔抵囉﹗


text:
2012年10月1日 星期一
認識CNBLUE
一直以來對KPOP 都無咩好感,因為覺得全部都係一式一樣倒模出來的舞團,真係唔知點解韓國可以不斷有新的團出現,到依家都仲飽和.直到幾個係J2見到CNBLUE, 令我LEE個人都迷上了韓星,無可否認第一眼的確係因為佢0地既外貌而留意佢0地,但係佢0地鐘意音樂既心同才華先係最吸引人既地方.可能自己對band sound特別有好感,尤其係係會作曲作詞仲識彈結他,簡直係滿分.自從N年前既Beyond年代,之後我最鐘意應該係陶喆,雖然未去到追星既地步,但係起碼佢一出碟就會買,開演唱會會去聽.
今次自從留意咗CNBLUE,唔知點解不自覺咁上網去睇哂有關佢0地既資料同視頻,越睇越發覺不能自拔,加上周圍無咩人識佢0地,網上既飯都係十幾歲既小妺妺,好似搵唔到有飯同我有同感.睇到好多關於佢0地音樂既評論,對我0黎講我不嬲唔係好理咩0野音樂風格,因為自己認為聽到覺得好聽就係好既音樂, CNBLUE既音樂就係我鐘意既音樂.
一聽容和把聲就會令人心跳加速,有D沙啞既聲同富節奏感既音樂簡直絕配,但係溫柔既時候又可以好好聽,加上佢作曲既才華,無論係CNBLUE既歌定係幫其他人既歌都可以好合適,所以佢就算係做製作人都一定會有一番成就.容和雖然係我大愛,但係我都好鐘意宗泫,正信同敏赫,因為佢0地各有各可愛之處, 宗泫把聲真係超溫暖,但係唔知點解同容和把聲又超夾,雙主唱真係好好聽,完全無話邊個搶咗邊個.另外我相信佢手結他應該比容和更加勁,同埋真對音樂真係好有熱情.
至於正信同敏赫小弟弟真係非常可愛,記得我第一眼係電視到正信覺得佢最古怪,可能係因為佢把頭髮吧,但係睇完D視頻就覺得佢好可愛,尤其同容和鬧來鬧去,簡直係爆笑點.佢0地四個感情好好,希望佢0地會一直都會一齊,越來越紅但感情不變.令我感覺最深係容和講既夢想 (依家已成為CNBLUE既夢想)就是會做到Billboard第一位,好欣賞佢0地對音樂既熱誠,CNBLUE fighting只是不斷努力,以你0地既才華一定可以達到既.
買0左佢0地的新日輯,碟裹所有歌我都好鐘意,我都係比較鐘意佢0地日本碟既歌,可能韓國始終接受力差D,唱片公司都係以KPOP style既歌做主打比較穩陣,不過慢慢等CNBLUE更有能力bargain既時候就可以做更多自已鐘意既音樂.暫時我都係花錢買佢0地既碟,我覺得要支持佢0地就買佢0地既碟,至於周邊既產品都只係其他人賺錢既工具, 如果話鐘意佢0地但係連碟都唔買只係download我覺得唔係真係鐘佢0地既音樂,不過D日文碟真係好貴,我諗要慢慢先追得返喇.好後悔太遟先留意佢0地,錯過咗佢0地係香港既LIVE,唔知下一次係幾時,希望到時可以買到飛,雖然可能無人陪,不過就算自己一個我都好想去睇,去睇下幾個充滿音樂夢想既小弟弟既表演!
訂閱: 張貼留言 (Atom)


text:
今日我8點半就坐係電腦前,因為我要book場打羽毛球,我禁到十點幾都未入到去,我就直接打去運動場問有冇位,若然有我就立即walk in 去 book.
我打到去一問之下,想要既日子餘下0700-0800和1800-1700,唔係掛我入都入唔到又會比人book晒既?運動場個網又冇問題啵!我就與個運動場職員講我既情況,又傾下計嘞!講講下先知update時間依然係早上7點,活動時間先係8點半,活動時間即係報打羽毛球班,兵兵球班‧‧‧,自己擺左個大烏龍~氣死我喇!
我問左運動場職員好多問題,運動場一樣都係每日早上7點開始book場,而且有好多人在外排隊等候開門,仲有排隊人士既家人還會在家中打電話book場添!邊夠佢地爭呢!所以我都打消左排隊book場既念頭,運動場職員仲比埋訂場電話我,等我都可以雙管齊下.
今日細舅母中午時份來到香港,因為之前細舅父,舅母和阿婆申請公屋,但有問題彈回頭,所以我要幫佢睇下咩樹,我再填回漏左既資料,明天就要去〝樂富〞攪,若然阿B明天OK就帶埋佢去.
今早見阿B呆係屋企咁耐就帶左佢落街行,落到街佢就帶左我去〝惠康〞,入到去唔買野唔係咁好,我就打比老公問:『今晚煮唔煮飯丫?』,佢話是但,又話我話,咁即係煮喇!
我係〝惠康〞買左D牛肉粒,屋企又有番茄和薯仔,咁可以煲個湯,再去街市買菜,排骨和洋蔥.白菜得老公一個食,西蘭花佢又唔多喜歡,都係炒蒜樣通菜,再煲個我與老公都好鍾意既〝排骨番茄薯仔湯〞,仲欠牛肉粒點煮呢?我想攪下新野,燜定炒好?睇下屋企有乜醬料,之後就煮左〝豆瓣沙茶牛肉粒〞.
我問老公滿唔滿意呢餐?佢話唔滿意牛肉粒和個汁,佢話唔多想食呢D汁,我就覺得冇乜問題啵!真係難服侍.


text:
6 September 2008
今日我有兩個約會,所以我專登整左〝米奇鳳梨酥〞送比朋友,即場得熊貓姐姐一個人試左,佢話好味.高佬叔叔冇來,所以我將佢果份比埋熊貓姐姐,佢當然好樂意接收喇!
我向老公承諾左我會減肥,發覺自己再不可以肥下去,不過,唔會太刻意去減,打算盡量做下運動,又食得健康D咁.不過,我同老公講〝有時我飲汽水或食零食唔可以有不悅面色架!〞,有時禁得太勁一食就停不了,咁我緊係唔會放肆既!
我第一個約會係拎個〝好失敗~月餅〞和〝米奇鳳梨酥〞比朋友,呢個朋友係我2年前做Temp.時認識的,雖然,我只係做Temp.,但佢都對我好好架!朋友話唔介意個月餅,只係想見下我啫!聽到心都甜,自從我係公司走後都冇見過喇!
老公與我一齊上去佢屋企,我地係到傾計,講下大家近況,傾下閒計咁囉!老公邊樹可以插到嘴丫!第一次見,佢緊係睇電視喇!傾得太開心走既時候等電梯時才記起漏左袋〝米奇鳳梨酥〞要返轉頭取回.
我第2個約會就係去唱K勒!高佬叔叔識人訂左房,不過,我係會員生日前後一星期有蛋糕,香檳和免我一個人頭費.
我,老公,熊貓姐姐和同屋住一家上攞位先!而開心果姐姐,至Fit姐姐兩公婆和高佬叔叔與女朋友各自食埋飯先來,高達叔叔緊係要回家收埋舖先喇!
之前熊貓姐姐話訂左個米奇鉆板連2個月餅,今日我收到喇!熊貓姐姐仲話開心果姐姐都訂左呢set比我,真係多謝佢地.
我地唱K包埋buffet,不過,同屋住話Buffet唔啱佢吃,所以佢地一家落去食野,咁多次今次係最差.
我收到表姐來電的祝賀,雖然,佢攪錯左我既生日,但比起好多野來得窩心.以前每年都會收到她的禮物,但自從佢轉左工要返內地工作後就少左聯絡,而且我以為佢嬲左我,但我忘左咩事,表姐更加唔知唔事,表姐話〝你都傻既!我點會嬲你地3個丫!〞,咁又係表姐咁錫我地.
原本等埋高佬叔叔來先買酒和切蛋糕,佢約11點來電話好攰唔來,咁即係主角得返我一個.高達叔叔和同屋住落去〝7-11〞買whisky和綠茶男仕們溝來飲.
突然,有職員入來話有估月餅遊戲玩,高達叔叔一支箭就出左去,我就帶埋同屋住兩個女出去玩,隨後仲有同屋住兩公婆和至Fit姐姐添!
大家食左個月餅要估裡面係咩餡,我食左一啖就估有薯仔和肉鬆,薯仔只係個皮,餡唔啱,再試我就估中係〝吞拿魚〞,獎品係下次來全單8折,但個到期日係下個月,都好過冇喇!
之後我地就切蛋糕和開香檳,熊貓姐姐話我地整既蛋糕仲好食過佢.蛋糕底係現成買,加乾曾曾既牛油蛋糕,一〝辟〞吉之醬和幾粒哈密瓜,送既係咁上下勒!但支香檳好飲,今次唱到2點幾就散.


text:
對比於教會內女性對另一半嘅要求,相反,據我所見,大部份男仔對呢個所謂家庭男女角色定型嘅問題都睇得好開,好多男人今時今日都唔介意另一半比自己強,比自己更愛主,賺錢能力比自己好,係家庭中擔任較重要位置,即係,搵到個比自己本事嘅老婆,都係本事之一,正如葉問咁講:「呢個世界無怕老婆嘅男人,只有尊重老婆嘅男人.」
再者,而家香港,有邊個家庭唔係公一份婆一份先生活到,好多決定,都係一齊去有商有量,而唔係話邊個做一個明顯領導角色,試問,有幾多老公同部相機買支鏡,唔駛財政大臣審批?家庭入面可能係睇各自長處係邊,無一個絕對主權,例如買家電可能由老公負責,去邊到旅行就由老婆話事.
要個男仔事業有成,風度翩翩,英俊瀟洒,溫柔體貼,專一唔花心,沉默寡言得黎又要風趣幽默,成熟穩重得黎又要活潑好動,身高180cm以上,BMI指數19-24,屬靈程度又要好好,我無話基督教入面無呢種男人,每幾十年都可能有幾個咁啦.
我唔係立亂叫班姊妹降低自己要求,人對自己終身伴侶有要求係好正常.
只不過好奇怪係,教會最少呢十幾二十年黎,都無跟上時代轉變而作出更新,無乜處理過呢種男女因社會地位角色轉變,而產生對伴侶要求上嘅落差,仲不斷咁重覆過去嘅教導,以不變應萬變.
家庭價值真係「一夫一妻,一男一女,一生一世」咩,其實係五個一先真「一夫一妻,一男一女,一人工作」.仲要男主外,女主內,結婚後一定要生仔,否則家庭就唔完美,最好老婆唔駛做野留係屋企相夫教子.
真人真事我有朋友就被傳道人勸要快D生仔,生仔後老婆最好就唔好再做野,否則會影響夫妻關係,我朋友神回覆:
教會強調一軛論之餘又完全唔理會教會內男女比例嚴重失衡,我唔聽我唔知我唔理你一定要嫁個基督徒,否則我唔同你證婚,唔借教堂比你,唔出詩班,唔比借詩班袍(1).最近例就有屈機王沈旭暉結婚時,因為佢唔係信徒,比佢老婆教會D人杯葛.
但有時真係吹教會唔脹,久唔久又整個陳敏兒同廖啟智咁嘅見證,話比人聽只要堅持落去最後都OK,你老公最後都會信主,仲可以週圍去講見證,比班姊妹保持住呢份渴望同希冀,比佢地相信世上有一種幸福可以垂手可得,又永遠係掌握之外.
教會可唔可以唔好再折磨班姊妹呢.


text:
2006年2月15日 星期三
情人節@SweetSweet呢~~
情人節@SweetSweet呢~~
今年為咗儲錢,大家都諗住一切從簡,但係禮物總唔可以唔送o家!所以我就一早諗咗叫佢自己挑一對耳環送比我,個過程都幾好笑o家!不過結果買o既又幾靚喎!而我呢...尋日亦都終於諗到送咗個Sinomax o既椅墊比佢,因為佢成日話公司張椅坐得唔舒服嘛!花?一早講咗唔要啦!太貴啦,都話儲錢咯!
睇o下佢食得幾兇狠,食過晚餐後 佢突然有一個好瘋狂o既想法,話去遊船河喎!我諗住都係個D天星小輪個D行嘢啦!點知佢原來係話搭船去長洲喎!嘩!好癲呀,我鍾意呀 於是我o地就搭10:30船入去喇,上船之前重買咗啤牌,而家諗番,唔買重好,唔買我o地可以傾吓計,吹吓海風都幾浪漫哎!買咗~~唉!成程船就向到玩啤牌 哈哈!不過,我都係好開心o既,因為佢教我玩十三張時,嗰個循循善誘o既表情,真係好得呀! 其實去到之後,我o地只係買咗支綠茶,Be咗一Be,同埋食咗串魷魚就搭尾班船出番嚟啦!番到中環,我o地重趕得切搭尾班小巴番屋企添!勁呀,D時間全部都岩岩好,實在太順心啦 就好似夾過咁!勁呀!可能你o地會覺得我o地好無聊,但係我就非常欣賞佢呢個咁大膽o既安排,起碼佢真係有為呢個節目,為我去搞過腦汁嘛!
2006年2月8日 星期三
冇乜心機~~~
又唔夠訓,成日冇心機咁,傳染o左比我呱!佢咁樣痛法,又訓唔到,我又幫佢唔到,又唔知講咩安慰佢,咁人o地病o左我又冇理由重發人脾氣o家嘛!所以搞到成日唔知點咁!希望佢快D好o番啦!咁就一天都光曬啦!
係喇!今年逗到4500蚊利事,雖然比舊年少好多,但係都好啦!可以幫保o下買情人節禮物,同埋志雄爸爸生日啲禮物錢嘛!慘啦!我到e+重未諗到送咩添
大家有冇咩提議呀,一齊諗o下好喎!
冇乜心機~~~
其實尋晚我都有上過黎,想寫Do野,又想總結下今年D利事收獲,不過開o左機又唔想寫,冇心情唔知點解喎!可能係呢排Jofee又三叉神經痛又唔夠訓,成日冇心機咁,傳染o左比我呱!佢咁樣痛法,又訓唔到,我又幫佢唔到,又唔知講咩安慰佢,咁人o地病o左我又冇理由重發人脾氣o家嘛!所以搞到成日唔知點咁!希望佢快D好o番啦!咁就一天都光曬啦!
係喇!今年逗到4500蚊利事,雖然比舊年少好多,但係都好啦!可以幫保o下買情人節禮物,同埋志雄爸爸生日啲禮物錢嘛!慘啦!我到e+重未諗到送咩添大家有冇咩提議呀,一齊諗o下好喎!
2006年2月3日 星期五
又講,又講啦~~~
又講,又講啦~~~
今日約o左D統一同事出o黎食飯,之後上o左e+o既統一,嘩!我覺得佢o地好慘囉,好似龍屋咁,同以前差好遠!
跟住今晚好意外地約o左Hedy食飯,呢條八婆呢,次次都最後一刻先約人o家!下次真係唔蘇佢呀!搞到我比阿媽話我好咁遲先通知佢唔番屋企食飯,之後去o左飲酒,遇到Stella,又講起以前o個單o野,好啦!夠啦!唔好再提啦!根本冇人......應該話當事人都唔介意咯!放過我罷啦!都係個句啦我覺得e+咁幾好哎!大家都經歷過,大家都大過o左,學識o左好多 o野,得著亦都多o左,其實舒服未得囉!太介意,即係代表重介意,重計較,反而有壓力,唔夠真添,而家咁幾好哎!I like it!
2006年2月2日 星期四
恭喜發財!小花公主恭喜大家發財!!
我o地由年廿七開始就行花市同花墟,足足行o左三日,但係一D都唔悶,重覺得好開心添!嘻嘻!Jofee今年買o左盆吉,好靚o家!我重向公司拎o左D印o左花開富貴呀,大吉大利o個D絲帶番去幫佢裝飾,嘩!整完真係即刻sharp曬!我屋企D花當然都唔少得啦!勁靚呀!
哎!重要提一提,今年媽咪種D水仙燦爛到呢!冇得彈呀!媽咪真係好厲害呀!哈哈哈!!
年初一,例排拜年拜年再拜年啦!不過最開心有兩件事,第一,今年去到朱姥姥到,各位阿姨,舅舅,舅母都一致認同,我係靚過沙律!哈哈!好開心囉!
雖然各花入各眼,我同沙律不嬲都有唔同o既捧場客,但係有D由細睇到我o地大o既人讚,個感覺真係唔同Do既!第二就係今年我已經發o左新年財啦
尋日初四,總括o黎講,收入都可以接受啦!不過比起之前o個兩年就好似......可能公司真係少o左已婚o既人呱!
今日我就約o左統一之友食飯團拜
但係我封大利事TM竟然番o左台灣喎!唉!Bessie又話就o黎唔做啦!出年都唔知重有冇團拜添咋!希望呢班兄弟姐妹可以照樣,保持聯絡就好啦!
最後,o向到祝咁有心o黎睇我Hompy o既朋友們,身體健康,心想事成,財源廣進,狗馬亨通,得心應手,萬事如意,無本生利,不勞而獲......


text:
星期日, 沙律陪我去試妝,個化妝師都幾有心機, 個妝亦ok啦!係我d皮膚乾d囉!可能係因為呢排d天氣太乾燥呱!唉!大家知啦,我係一個唔塗任何護膚品嘅人,單靠天生麗質,平時化淡妝就完全冇問題啦!但係一塗嗰d咁嘅又濕粉又乾粉又碎粉, 九廿幾層嘅時候,就經唔起考驗啦!個虎口位嗰兩條紋深到呢!原先我都諗住下個月去做吓彩光想改善吓!點知個化妝師話叫我千祈唔好喎!佢話佢個客早三個月做都回復唔到喎!超!咁即係呢條Q又唔得啦!唯有都係勤d做Facial啦!
星期一, Jofee同Matthew去試男禮,我同豬豬一去到,見到佢哋兩個好煩惱嘅表情,跟住又話條褲有褶好yor,又話d禮服同條褲唔同色,又話要自己出去配褲~又咁又咁,咁你件禮服又唔帶得出街又點配褲啫!搞咗好耐,結果原來人哋有冇褶嘅褲個囉!一換咗~~條氣順曬!到選禮服啦!Jofee一味驚誇張,但係結婚係要適量地誇個喎!咁又要氹佢試啦!結果都算ok啦!
之後到Matthew,挑戰就大啦!佢係咁話接受唔到自己咁樣,又話想著番屋企自己嗰套又剩,我明我明~~佢型慣!但係人唔係剩係得一面o家嘛!除咗型都可以玩吓第二隻feel囉!首先佢就換咗件恤衫同褲啦!出到嚟就勁話人哋條褲緊,又話上到條腰到~~跟住勁張個褲頭係咁捲底去,話要整到變底腰喎!呀~~~激死我啦!之後佢又拎咗條幼呔!本來就冇問題,不過大家要知道,禮服恤衫係企領o家嘛!打幼呔又好似有d不倫不類囉!佢又話要著番屋企嗰件恤衫嚟襯條呔啦!救我呀!跟住著埋件西裝褸,好似著咗老豆件西裝咁!我真係頂唔順啦!打比沙律投訴,你條仔呀!咁咁咁呀!沙律就叫我同佢講,你有幾時見過張國榮著踢死兔扮Hip Hop呢?Matthew就答係嗰時未有Hip Hop咋!
好彩個女仔好快就攞過另外一件禮服款,小修腰嘅比佢!ee又幾fit喎!向呢個時候,奇怪嘅事就發生喇!唔知點解Matthew突然間括咗出去,話著得小禮服唔著企領恤衫好似唔係幾好喎!我更係即刻連番“係係係”啦!佢又話喇~~咁著企領恤衫打幼呔又好似唔係咁好哦呵!“更係啦!更係啦!”咁佢就換咗個bow!嘩!我即刻定番好多!跟住個女仔話不如你換番條大碼褲試吓啦!應該唔係大好多嘅啫!咁佢就試啦!真係ok喎!我更係打蛇隨掍上啦!咁不如試埋個腰封呢!試吓之嘛!到佢帶咗上身,嘩!好靚仔呀!好有型呀!係咁讚佢囉!佢又抓吓個頭話咁要剪吓頭髮啦!哈哈!佢話喎,咁大個仔做過咁多次兄弟都未試過咁行,我同豬豬即刻異口同聲話“你今次係做伴郎呀!”


text:
經過一連串既Facebook洗板,榴槤BB終於到我啦:)
是咁的,食野對我好重要,我雖然唔係瘦,著衫硬係BI咁少少肉,但從來無嗌過要減肥,皆因「肥」係唔會死既,但無好野食,我係死梗.
榴槤我唔算太好,但有次去旅行食過一次貓山王就上癮了!!!
但原來而家上網有得訂,仲直送到家,等呢個榴槤搞到我流足成星期口水呀XD
原個樹上熟既極品榴槤貓山王,原個直接抽真空保鮮包裝,急凍處理直送香港.
密封包裝,包住個時係完全無味,送去公司都唔怕俾同事知.
平時香港食到既通常係泰國榴槤,未熟就收割,運送期間用化學物質催熟.
但馬來西亞既貓山王係唔可以用呢個方式催熟,係每日早上清晨時分,要等樹上完熟既榴槤自然落果先可以收集XD
加上貓山王嬌生慣養,極易受大雨天氣影響,產量好少,極罕有.
咁味道上當然有差別啦.
我人生中第一次開榴槤,真係為左食,可以去到好盡XDD
係榴槤底搵5條線,順住切.
我屋企連菜刀都無^^"
是但搵把切肉刀就照劈都OK喎XDDD
幾成功XDD
我唔客氣啦!!!
呢到我一個人食哂,岩岩好當一餐XDDD
我認我都幾大食,2-3個人分啦,就差唔多啦.
「榴槤 BB」直接從自家果園精心培植挑選,全部係廿多年老樹榴槤,比一般幼樹既榴槤味道更有層次,肉質飽滿,仲勁勁勁香>v<
甘甜得黎帶微苦,肉質軟到好似食緊雪糕,但同時可以拉絲.
食完成晚都俾榴槤味圍住,訓教都覺得自己食緊榴槤呀!
有興趣就快D訂啦!手快有手慢冇!


text:
2014年10月5日 星期日
大快活 @ 九龍灣 ( 5-OCT-2014 )
( 5-OCT-2014 SUN )
尋晚瞓得麻麻地 所以今朝瞓到 10 點幾呀 所以無番主日學同崇拜 ~
好感恩食完早餐都好精神 想出去行下 不過旺角銅鑼灣唔駛諗啦 所以去 Mega Box 喇 ~
柴魚花生粥
高力豆沙
鮑魚菇鴨掌
安蝦鹹水角
金菇牛肉腸粉
12 點出發 又唔多人喎 勁正 ~
行到 1 點幾 里奧大人話想飲茶 咁等多 15 分鐘就下午茶時間 咁梗係等啦 ~
好耐無食薯片蝦片喇 所以博命食 哈哈 要好好珍惜呢 d 機會
鮑魚菇鴨掌
金菇牛肉腸粉
柴魚花生粥 - 唔熱嘅
安蝦鹹水角
高力豆沙
食完就周圍行 其實今次主要係去 Aeon 同 Ikea 買肉丸 今次我又勁樣衰啦 同里奧大人去 Ikea 買肉丸 因為包裝唔知寫咩文 我就懶醒指住話呢包係經典肉丸囉 唔好買錯 因為有雞肉丸 佢以為我真係咁勁認得 d 咩文 之後佢睇價錢牌 搵極都搵唔到 "經典肉丸" 之後佢同我講話係咪呢隻呀 ?! 人地係叫 "瑞典肉丸" 呀 嘩哈哈哈哈 是鬼但啦 ~
好感恩買到廁所水龍頭用嘅濾水器呀 因為想買好耐呢 ~
5 點坐 shuttle bus 走人 番到屋企就休息喇 太耐無郁 突然覺得今日出咗成日街咁 好攰 ~
今晚去大快活食嘢 行陣商場就番屋企喇 ~
沖埋涼 睇陣電視 11 點幾就瞓 lu ~
訂閱: 張貼留言 (Atom)


text:
2012年8月16日
大學聯招放榜日前夕, 我沒有選擇前去我最愛的地方... :P
聽日朝早9:00,就會知道大學聯招嘅結果,知道自己有冇大學讀,知道自己可以入咩科.正常黎講,響呢啲咁重要嘅時刻嘅前一日,我通常都會選擇入樂園玩下,放鬆下心情;但今次,好耐之前已經決定咗今日唔入去,因為暑假實在係太多人啦... =_=
今日,我就同兩位由細玩到大嘅好友去咗玩,去咗唱K!唱足幾個鐘!兩位好友之中,其中一位都係應屆文憑試考生,所以我地兩個都懷著同樣嘅心情...不過,其實一切都已成定局,又何必咁緊張呢;無論結果如何,都總要繼續向前走嘛!
我地今日就響銅鑼灣唱K,咁啱,新開嘅 誠品書店 又係響附近喎!誠品 出名書種多,所以響唱K之前,我就特別去行下,睇下會唔會有兩本我想買嘅書.去到嗰到,一共有三層,其中一層有藝術專區,藝術專區入面又有電影藝術專櫃... 估唔到,有一個小角落,全部都係一啲關於迪士尼電影嘅書!仲要我想買嘅兩本都有啊!
見到心頭好,當然就係買返屋企據為己有啦!兩本都係正野黎架!先講 反斗奇兵3 嗰本啦!
全名係 The Art Of Toy Story 3,同之前嘅 Epic Mickey 一樣,都係畫冊黎嘅.
我想買好耐架啦,不過香港唔多書店有得賣,再加上出咗一段時間,所以搵咗一段時間都買唔到.一揭開本書,就有好多概念草圖,全部都好靚;仲有好大個 Toy Story 3 嘅標誌.
雖然書名係標明 Toy Story 3,但其實書入面有齊哂三集 反斗奇兵 嘅畫同埋草圖架.
有啲畫響網上面都見過,特別係呢張「托兒中心的日與夜」,引象好深刻,因為個效果好正.
書內基本上有齊哂電影入面每一個角色嘅草圖,但好似 勞蘇 呢啲較重要嘅人物,會多啲圖.睇下呢隻身上散發著士多啤梨味道嘅熊仔!表情好豐富喎!
全書我最愛嘅,就係另一套總共四頁長嘅故事草圖,整套草圖夾夾埋埋就係完整嘅電影故事啦!
至於另一本買咗返黎嘅書,無論係講緊實物質量定係內容方面,都可以話係超級重量級!書名叫做 The Art Of Walt Disney: From Mickey Mouse To The Magic Kingdoms And Beyond.個書名好長,書內嘅內容係講述關於 迪士尼公司 由成立開始嘅所有製作同埋發展;即係會由一隻 米奇老鼠 開始講起,之後再到各個 迪士尼主題公園,仲有更多更多嘅資料.作為一個 迪士尼 粉絲,呢本書可以俾我深入了解 迪士尼 文化嘅發展,令我可以認識更多.
一揭開本書,又係已經有好多好靚嘅草圖;有 米奇,七個小矮人 等嘅迪士尼朋友.
迪士尼公司 原本就係藉住動畫製作而成立嘅,所以書入面當然要講下 迪士尼動畫啦!舊又好,新又好,呢本書都全部有記載架!木偶奇遇記,獅子王 等等... 都係一啲耳熟能詳嘅動畫.
呢本書其實好耐之前已經面世,之後都有跟返時代變遷而改過幾次版;其中一次改版,就因應返 迪士尼公司 收購 Pixar彼思,而加入返啲關於 Pixar 電影嘅資料.
除咗 迪士尼 同埋 彼思 嘅動畫電影之外,書內都有一部份係關於其他 迪士尼 嘅電影架.比較熟悉嘅,就有 添布頓 導演嘅 怪誕城之夜 以及 愛麗斯夢遊仙境,我都幾鍾意呢位導演啲戲!
去到整本書我最感興趣嘅一部份,係專門講述不同嘅 迪士尼主題公園 架!
入面有一幅好大幅嘅加洲 迪士尼樂園 原先計劃圖,我研究咗一陣,發現同而況都有幾大嘅出入.
另外亦講到佛羅里達州嘅 華特迪士尼世界,呢到提及 迪士尼公司 開始引入更多不同嘅主題樂園.
仲有一啲關於我剛剛去完嘅 東京迪士渡假區 嘅篇幅,有 世界市集,巨雷山,美國海濱 等等... 不過我唯一比較失望嘅係,呢本響2011年出版嘅版本,竟然冇提及過 香港迪士尼樂園!
其實,我原本以為呢本書都會係比較多圖;但打開之後先發現,原來都好多文字架!咁多文字,資料一定好豐富好充足!唔知要幾耐先睇得哂呢本咁厚嘅書呢?一年得唔得呢?
兩本書夾埋都唔平架,不過我覺得都值呢個價錢嘅,因為書入面真係有好多野睇!當係送俾自己嘅入大學禮物啦!一次半次冇所謂啦!( 車~ 而家入硬咩~ 講講下就變真架啦 XD )
好啦,距離結果公佈得返唔夠10個小時,希望聽日會有機會響呢個Blog到向大家傳來喜訊啦!而家等我又同 Duffy 佢地訓返個靚覺先,希望訓得到啦...
訂閱: 張貼留言 (Atom)


text:
Echo舒韻喺2月15日朝早出咗世啦
重3.3kg(7.2磅)
呢次我痛咗好耐...
喺產房等...
等到凌晨到陣痛regular返d,約十分鐘一次
到3點半時,midwife同我check,佢話我子宫頸好鬆下
不過一度都未開!!!(勁失望!)
到4點三,佢再check,開咗兩度,佢話可以落產房(我打晒問號...因為兩度都唔係好多之嘛...我以為要再開多d先落得)
我話要打畀老公,佢話...等佢check 下產房有無位先...
我無理,打咗先算!(因為嗰朝喺產房有個女人生得太快,無人得閒打畀佢老公,佢老公miss咗個bb出世)
老公喺屋企飛的嚟
我一入產房我己經話要用無痛
d midwife猛咁話
你第三胎啦喎,可能好快,唔洗用啦
不如用止痛針同笑氣啦
我死都話要打無痛
佢地又喺到講話無痛有咩副作用
我無理,我堅持要打
之後好啦...有e生嚟同我種咗粒豆,用嚟吊鹽水
跟住我就喺到不斷吸笑...同等麻醉c嚟
約5點半開咗4度
佢地問我穿唔穿水,但係我唔想穿咗水,因為我怕穿咗水會開多咗,咁我就打唔到麻醉-.-
好啦
到我等到麻醉c嚟,佢同我解釋咗d risks
畀我簽咗紙
嗰時我己經簽到鬼畫符咁
到簽完...我己經開咗十度,生得-.-
其間自己穿埋水
無幾耐,Echo就出咗世啦
我老公剪臍帶
之後d midwife抱走咗佢
我老公好似"order"佢地咁
佢地先放低Echo畀我喺產房餵佢
我餵咗佢七個字,佢地先安排我上產後
跟住我好快就recover
8點己經小咗便
之後就每3個-3個半鐘餵一次奶
Echo都好合作,佢好好瞓~有時要我叫醒佢先會食奶呢
佢一次過瞓咗4個半鐘,7點半我先叫醒佢食奶喲!
我都瞓咗好耐~好好精神
到今朝我求e生畀我早d出院~因為我想快d出院見兩個女呀!
佢話我6點走得^.^
返到屋企兩個女都好興奮~


text:
有一種教會就好似同你中學就青梅竹馬嘅女朋友,你初初識佢時,覺得佢好純好靚好乖讀書好叻人又孝順又鍾意小朋友,雖然份人係保守左D,但絕對無損你心目中女神嘅形象.你同佢表白果下諗住打定輸數,點知佢接受左你.你同佢係埋一齊之後,為左佢開始改變自己,佢叫你唔好做果D野,你聽晒佢話,包括唔好打機,唔好咁夜訓,唔好學瑜珈,唔好食煙,唔好賭錢,唔好飲Starbucks,唔好睇星座,唔好走堂,唔好抄功課,唔好出貓,唔好去馬會兼職,唔好飲酒,唔好講粗口,唔好睇鬼片,唔好唔好睇AV,唔好打飛機,你都一一願意唔做(Well,除左睇AV同打飛機啦,OK,大家男人,明嘅),因為你覺得,真愛係要付出,真愛係要犧牲,兩個人係埋一齊係要互相遷就,況且自己都覺得佢講D野有道理.因為同佢係埋一齊,開始努力讀書,成績有進步,更加令你覺得一切係理所當然.
直到你有一日入左大學,識左D新朋友,開始有D唔同諗法.你係hall到識左個朋友叫阿強,阿強同你有完全唔一樣嘅成長經歷,阿強入到大學已經又煙又酒又爛口又蒲機鋪又走堂去馬會兼職,對日本AV女優如數家珍,絕對係所有人口中唔好群咁多果D人,點解佢都讀到入大學,點解佢咁都溝到女,佢條女完全唔會管佢話邊d做得邊d唔做得,你私底下都有兩分羡慕阿強呢一段關係,咁毫無束縛自由自在,點解自己背住條女打個飛機都咁大罪咎感,而阿強同條女開房完全唔當係一回事.有意無意係自己條女面前提起阿強,一提起條女就黑面,話佢地呢D邊係愛,愛點會無限制同管教,話阿強只係鍾意同條女扑野之嘛,叫我唔好群咁多呢d人.雖然對呢段關係有D疑問,但果時你仲係好鍾意佢,成日同佢係埋一齊,諗住第日一定要娶佢,認為隨時間可以慢慢改善.
到出黎做野,問題就更加多,女朋友仲好似以前返學咁,一個星期要見幾次,星期六日一定要比晒時間佢,平日仲要加一晚,有乜特別日子又要出黎見,你返份工五日半連加班,已經無左半條人命,佢一D都唔體諒,每次拎出黎傾,可唔可以見少一日,休息下或者做下自己野,每一次最後都會鬧交,唔係,係比佢鬧,每一次去到最後,佢就用對水汪汪嘅大眼睛望住你講:「你有我陪你唔係最幸福最好咩?你係咪唔想見吖,你係咪唔愛我喇?你係咪唔記得當初點解會追我?你係咪唔記得我以前對你有幾好?」結果,每一次你都心軟,放工得返半條人命都要陪佢.
當你一出黎做野有收入時,佢就問你攞錢開聯名戶口,話為左大家嘅將來,一定要買樓.你問過佢好多次,點解一定要買樓,樓價咁高,何必摸頂入市,租住先唔得咩,佢答你,問題唔係層樓到(咁又係你話要買),而係為左有一頭安穩嘅家,係為左我地嘅未來,而點解一頭安穩嘅家同未來,係邏輯上一定要買樓呢,點解唔買樓就無未來,當年好多人搞到家破人亡就係因為有層樓變左負資產,不過,你唔係諗住同女人講邏輯掛.你惟有同佢講,初初出黎做野,又要比家用,又要儲錢讀書,又要還grant loan,又想去下旅行見識呢個世界,真係無咁多錢淨,希望佢可以體諒下.你一講,佢就黑面,話男人擔起頭家係責任,係天經地義,你唔畀即係偷左未來個家嘅錢,又唔係叫你儲好多,一個星期食少兩餐就係到啦.好喇,死慳死抵下終於每個月拎到D錢出黎放入戶口,貯左一排,你想問佢戶口而家有幾多錢,第日買樓想買邊到,佢死同唔肯講比你知,話:「你唔係唔信我嘛,D錢比得我管就要信我.」(屌,乜唔係儲錢為將來,點解D錢變左你管,我唔問得.)你為呢個問題,同佢鬧過無數次交,唔係,係比佢鬧.
再做左幾年野,你越黎越發覺同你女朋友有距離,佢越黎越似高登仔口中嘅港女,佢好似仲停留左係中學時代,無長大過.佢依然追緊TVB劇,佢依然迷緊黎明,佢依然每個星期去Trendyland睇下有乜Hello Kitty野新出,然後興高采烈咁用BB聲同你講,「BB,你知唔知我今日買左D乜」(成三十歲人,B乜撚野B唧),佢依然覺得王晶D戲好好笑,叫你陪佢去睇《賭城風雲III》.每一次出黎只不過係行街睇戲食飯,Loop足十幾年都無變過,你唔係無試過帶佢去博物館/睇話劇/行下書局/去電影節,佢次次唔係話好悶就係話睇唔明,搞到你自己無晒癮,寧願自己一個人去.
係雨傘運動期間,無意睇到阿強個Facebook,發現阿強同佢女友換左黃絲帶頭像,當日放催淚彈時係現場,之後仲走左落佔領區訓左幾晚.而你呢,連同條女講下件事嘅勇氣都無,因為心入面知道最後一定會鬧交,唔係,係比佢鬧.因為上次去佢屋企食飯,發覺佢老豆係藍絲黎,係大陸有生意,開住有線新聞台鬧足一個鐘,而你一句聲無出過.因為你心知最後個對答會係咁:「我老豆上面有生意,你都唔想佢因為第時個女婿係上面搵唔到食掛,總之你唔好行咁前啦,政治呢D野咁複雜唔到我地理,最緊要我地平日孝順父母,我地只不過係普通人,做唔到幾多野.」
雖然佢成日將個愛字掛係口邊,成日同你講愛係乜,愛係凡事相信凡事包容,愛係要互相遷就忍讓,唔好去改變對方,要接納對方就係咁.驀然回首,發覺同佢拍拖拍左十幾年,係凡事我要相信佢,係凡事我要包容佢,係凡事要遷就忍讓佢,接納佢,咁多年黎,嘈完傾完,最後都係你有錯,最後要改變嘅都係你,你從來未見過佢為呢一段感情,為你改變過D乜.
呢一刻分手,十幾年感情又好似一時放唔低,但諗一諗,未來幾十年,你真係想同呢個人過埋下半世?


text:
木衛四
木衛四又試稱為卡利斯多(Callisto,英語發音:/kəˈlɪstoʊ/[8],希臘文:Kaλλισtώ)系圍繞木星運轉嘅一顆衛星,由伽利略·伽利萊喺1610年首次發現. [1]木衛四係日頭系第三大衛星,也系木星第二大衛星,僅次於木衛三.木衛四嘅直徑為水星直徑嘅99%,但係質量淨它嘅三分之一.該衛星嘅軌道喺四顆伽利略衛星中距離木星最遠,約為188萬公里. [2]木衛四並唔像內層嘅三顆伽利略衛星(木衛一,木衛二和木衛三)嗰般處於軌道共振狀態,所以並唔存喺明顯嘅潮汐熱效應. [9] 木衛四屬於同步自轉衛星,永遠以同一個面朝向木星.木衛四由於公轉軌道較遠,表面受到木星磁場嘅影響小於內層嘅衛星. [10] 木衛四由近乎等量嘅岩石和水所構成,拉勻密度約為1.83公克/公分3.天文學家透過光譜測定得知木衛四表面物質包括冰,二氧化碳,矽酸鹽和各種有機物.伽利略號嘅探測結果顯示木衛四內部可能存喺一個較小嘅矽酸鹽內核,同時喺其表面下100公里處可能有一個液態水構成嘅地底海洋存喺. [11][12] 木衛四表面曾經遭受過猛烈撞擊,其地質年齡十分之之之之古老.由於木衛四上冇任何板塊運動,地震或火山噴發等地質活動存喺嘅證據,故天文學家估話其地質特徵主要係隕石撞擊所造成嘅. [13]木衛四主要嘅地質特徵包括多環結構,各種形態嘅撞擊坑,撞擊坑鏈,懸崖,山脊與沈積地形. [13]喺天文學家仔細考察後,發現該衛星表面地形多變,包括位於抬升地形頂部,面積較小且明亮嘅冰體沉積物及環繞其四周,邊緣較平緩嘅地區(由較黑暗嘅物質嚟構成)[4].天文學家估話呢種地形系小型地質構造昇華所導致嘅,小型撞擊坑普遍消失,許多疙瘩地形系遺留返嚟嘅痕跡[14],該地形嘅確切年齡還未確定. 木衛四上存喺一層十足稀薄嘅大氣,主要由二氧化碳[6]構成,成分可能還包括氧氣[7],此外木衛四仲有一個活動劇烈嘅電離層. [15]科學家哋估話木衛四係因木星四周氣體和塵埃圓盤嘅吸積作用而摩跎形成嘅. [16]由於木衛四形成過程摩跎且缺乏潮汐熱效應,所以內部結構並未經歷快趣嘅分化.木衛四內部嘅熱對流喺形成後唔久就經已起手,呢種對流導致內部結構嘅部分分化,位於地表100至150公里深處嘅地底海洋與一個個比較小嘅岩質內核可能因此形成. [17] 由於木衛四上可能有海洋存喺,所以該衛星上也可能有生物生存,唔過機率要小於鄰近嘅另一顆衛星木衛二. [18]多艘太空探測船都曾對該衛星進行過探測,包括先鋒10號,先鋒11號,伽利略號和卡西尼號.長久以嚟,人哋都估話木衛四系設置進一步探索木星系統基地嘅最佳地點. [19]


text:
2013年5月26日 星期日
台中台北7日6夜自由行 - 達欣 商務精品飯店
但呢間我覺得我地真係揀得唔錯
首先佢地理位置只係離台中火車站5分鐘步行距離
重點係佢係大馬路附近
有d飯店係隧道另一邊..即係近家樂福個邊
條隧道入夜就好靜
所以如果夜歸會較危險
但呢間好左係唔駛過隧道, 仲要係大馬路旁
所以真係唔錯, 夜歸都安心d
由台中火車站望去, 好近家咋
簡簡單單既大門口
都係簡簡單單既RECEPTION
電梯大堂
佢俾10樓我地
ok高
每層房既數目唔多, 我地住2晚都唔見過鄰居出黎XD
房唔算大
但勝在乾淨, 舒適
麻雀雖小,五臟俱存
我地要求唔高
水溫/水力, 隔音全部都ok
訓左2晚無咩大問題
不過有一個問題, 就係個冷氣機
佢有得俾我地控制
但唔知係我地唔識用定佢壞左定其實係中央冷氣
我地較左個溫度, 佢慢慢又會變返佢原本個溫度
長期23度, 凍到我地死
不過我地2個都懶得問RECEPTION, 所以就不了了之
櫃枱d職員態度一流
我地問佢野佢地都好熱心教我地
有晚我地想去附近一間24hr既家樂福
點知我地問個男職員點去時, 佢話因為要過隧道, 可能會好靜
之後見我地得2個女仔仲好好心話可以陪我地過去
佢地既服務態度真係一流
我地係包埋早餐既
早餐券會俾埋我地
早餐我地又唔太EXPECT有好多野食同好好食
因為始終個價唔貴
同埋只係一間飯店, NOT 酒店
所以去到見到唔多野食又無咩特別失望
但唔難食
食得飽
環境不錯既餐廳
面包+沙律BRA
熱食區
DAY 1
DAY 2
5-6樣熱盤, 一個SALAD BAR,3-4樣飲品, 都有粥食
1 則留言:


text:
( 9-dec-2010 thu )
尋晚飽到上腦 所以早餐清清地 食吞拿魚治算喇 反正 d 吞拿魚小到無可再小 當食生菜三文治 清清腸胃 ~
細老闆今日唔喺度 又可以好 free 咁上網 爽呀 ~
Lunch 食粉果 + 炒米粉 不過今次 d 指天椒唔辣嘅 所以覺得好滯咁 ~
里奧大人今日唔駛上大陸 但因為家姐以為我會番媽咪屋企食飯 所以買咗蛋糕 咁我就番囉 反正里奧大人 7 點半先放工 佢自己食算喇 ~
尋晚買咗件褸 覺得家姐都應該鍾意 但如果直接話送比佢呢 佢實唔要 所以又要動動腦筋 就係話有 $50 Coupon 喇 佢一聽見有 Coupon 啱唔啱都會買 買嘢又好狼喎 如果里奧大人係咁就好啦 ~
到比錢嘅時候 我就簽卡 家姐就問張 Coupon 呢 噢 我都唔記得自己講過有 Coupon 添 之後我都直接話我呃妳架咋 係無 Coupon 只係想送件褸比妳做聖誕禮物啫 不過次次送完嘢比佢 佢又唔知送番 d 咩比我 好鬼驚架 所以我依家唔會講自己鍾意 d 咩嘢 等佢買唔到比我呢 ~
今次里奧大人都幾好 話如果家姐鍾意件褸 佢就送比家姐 可能我依家買任何嘢都會提起家姐 所以佢都好自然會諗起家姐 算佢啦 ~


text:
韭菜水餃 - 勁想食嘛 所以額外叫多 5 隻 但食餃子原來真係好飽肚 因為我要自己食哂呀 嗚嗚 同埋今次唔太熱 有隻仲係生生地咁添呀 恐怖
招牌水餃
韭菜鍋貼
辣味鍋貼 - 要加 $2.5 加多幾滴辣油咋噃
台灣麵線 - 今次唔熱囉 好在唔係期待食佢咋
紫菜花枝丸湯 - 我無食呀 實在太飽
( 19-JAN-2014 SUN )
今朝勁喇 瞓到 11 點幾 里奧大人一起身就問番唔番到教會 我話 11 點幾喇 點番呀 佢話以為係 10 點幾咋喎 ~
唔食早餐喇 沖埋涼就直接去酒樓同媽咪家姐飲茶喇 ~
我勁想飲咖啡 所以去麥記買杯咖啡就算 但原來都已經 $14.5 一杯喇 咁叫個麥樂雞餐都係 $21 所以又叫咗個餐 拎去酒樓食囉 比薯條家姐食 哈哈 ~
上次里奧大人食雞扎嘅時候 咁媽咪話想食魚肚 + 冬菇 雞就唔食喇 因為食咗雞飯嘛 所以今次里奧大人又叫黎食 諗住同媽咪 share 算佢啦 不過我話囉 唔同媽咪食佢都一樣食雞扎啦 雖然我唔食 但見到都驚 所以佢成日食 依家就更加驚 哈哈 下次應該唔會再食架喇
又係里奧大人話食艇仔粥架 佢好細心架 每人分一碗 話大家 share 一齊食喎 車 食唔哂就食唔哂啦 懶好 衰人 食粥好鬼飽家嘛
飲到差唔多 2 點幾 飽到無朋友 樣樣食剩小小 所以要猜輸食 不過我話唔得囉 邊個叫邊個食 因為里奧大人叫得最多呀 嘩哈哈哈哈 ~
呃得里奧大人多 依家好難呃佢喇 慘 咁今餐我話猜包剪揼 不過無話猜贏定猜輸請 因為我諗住里奧大人贏就話猜贏請 輸就話猜輸請嘛 點知佢猜之前居然記得問猜咩先 咁我話佢話事啦 佢話猜輸 點知佢輸 之後佢比錢啦 番黎笑哂口 然後話佢嘟咗八達通呀 衰佬 因為我幫佢交卡數家嘛 ~
之後媽咪自己去做運動 家姐就要我地陪佢去阿信屋買糖果 一齊買嘢真係好開心呢 買完就各自歸家 lu ~
我覺得 2 隻兔仔好得意呀 仲要係太空糖添 所以買呀
我幾鍾意食呢個牌字嘅糖 估唔到出埋薑味 所以又買黎試下
實在勁飽 所以行埋日本城先番屋企 ~
諗住比電話媽咪朋友 再去花園街行下 但又好似好趕咁 所以就諗住只係去花園街就算 ~
里奧大人又要用 gmail 整電話號碼 起碼 2 個鐘 咁我都開機洗衫 lu ~
佢搞掂哂都 5 點幾 又凍冰冰 所以我話唔出花園街喇 ~
呢期勁想食餃子 所以又去八方雲集喇 不過今次 d 食物唔夠熱囉 ~
超勁飽 里奧大人又話口渴 所以去麥記食冰雪新地 坐陣又行去 Market Place 買生果 再行陣商場就番屋企喇 ~
沖完涼就睇電視休息 都係抖多晚先熨衫 ~
其實唔眼瞓 不過 11 點幾都要瞓架喇 ~


text:
第一機試咗香蕉乳酪雪糕,跟住出場當然係艾菲同米高大愛嘅芒果啦,上次將乳酪雪咗做冰粒之後,出來口感有D似雪葩,今次試吓直接加落部機到整芒果乳酪雪糕,嘩﹗出來效果超香超creamy超好味呀﹗
緊接住出場嘅有艾菲第二最愛嘅菠蘿,不過同熱愛椰汁嘅米高講起,佢就成日提住Pina Colada呢款雞尾酒,為咗同時滿足埋佢嘅胃口,艾菲就買咗包椰奶返來諗住加落去,另外仲有舊同事強烈推介嘅桂格盒Oats & Honey Cereal,諗住燒腩仔夠大食得蜜糖可以畀佢試吓都唔怕.
見包椰奶真係好水,怕就咁倒落去未開機已經流返晒出來,所以都係早一晚同D菠蘿一齊雪咗做冰粒先,然後開機前將D材料輪流放落機到,部機果然好強勁連D cereal都全部碎到,仲要分布得好均勻吓,呢個Pina Colada雪葩甜甜地,加埋cereal嘅口感簡直無得頂﹗
因為有菠蘿多咗出來,於是艾菲就將佢哋就咁放晒落部機到整雪糕,可能係無咗椰奶呢類水份嘢嘅關係,整出來效果好creamy好雪糕,最正係食落仲有啖啖果肉,大愛呀﹗
之後貪得意,用青蘋果,青堤子同啤梨試咗個青色系雪葩,好順手又加咗D cereal落去等佢有多D口感,艾菲其實好鐘意青蘋果嘅香,不過就幾怕佢嘅酸,好少成個放落口食,今次諗住用啤梨同堤子去中和吓,點知...整完之後畀青堤子D味搶晒,但徵酸帶甜嘅雪葩都幾清新幾醒胃嘅.
而最後出場呢,就有香蕉士多啤梨雪糕啦﹗前排朋友上來探燒腩仔,買咗又甜又大粒嘅士多啤梨畀艾菲做手信,不過士多啤梨太易變壞,次次都要趕頭趕命咁將佢哋倒落肚唔可以慢慢歎,不過宜家就無有怕啦, 將佢哋連埋出晒黑點嘅香蕉齊齊放入冰箱雪一晚,第二日放落Yonanas,就變咗右邊呢碗靚靚雪糕,Yummy﹗
整咗一大輪之後,艾菲發現只要唔一次加咁多多水份嘅水果落去,出來嘅效果都會似軟雪糕咁creamy,但如果全部組合嘅水果都係多水份的話,出來嘅效果就會似雪葩多D,不過對於屋企個為食燒腩仔來講,無論雪糕定雪葩佢都一樣咁鐘意,次次都要食到個碗乾淨晒先肯收口,好彩用Yonanas整雪糕可以自己控制份量,鐘意食幾多就整幾多出來,唔似以前用普通雪糕機一定要整成L先搞得郁,咁就一定唔會食到超標over晒啦﹗
另外亦有唔少朋友問艾菲部機難唔難清潔,其實每次用完之後,要洗嘅就只有上面呢幾個parts,因為D材料無奶無糖無蛋無油,基本上用清水一沖已經好乾淨,而且拆同安裝都好容易同安全,如果唔係燒腩仔怕部機開著時D聲(開機時點都有D摩打聲嘅),艾菲都打算叫佢幫手放D材料落部機到一齊親子玩吓,唔...反正呢部機肯定長玩長有(艾菲宜家已經期待緊整荔枝同西瓜雪糕啦),或者等佢遲D愛上呢部機時,再慢慢訓練佢做小廚神啦﹗
香蕉乳酪雪糕 by Yonanas
~~~~~~~~~~~~~~~~
Yonanas簡介
Yonanas是一個嶄新又有趣的新廚房設備,只需簡單步驟,Yonanas能輕易將冰凍的水果,也無需加奶加奶油,便做出美味,低成本,味道像雪糕般的健康甜品!更可讓你發揮創意,加入各種水果材料和配料,配搭出無窮無盡的味道! Yonanas 安全可靠 BPA FREE及有SGS SAFTY CERTIFICATES,絕對安心使用!
購買地點
city'super (尖沙咀,銅鑼灣),Log-on (又一城),永安百貨(太古)
網址:


text:
2008年12月27日(星期六)
來到第四日, 聽日要返香港, 好似過得好快咁....今日我地將會去神戶, 上摩耶山睇日本三大夜景之一的神戶夜景, 同埋會去六甲山牧場. 夜晚就會去Fisherman's Market食buffet.
我地係酒店食完早餐之後, 就搭電鐵去梅田, 再轉搭阪隐電鐵去神戶的三ノ宮站. 由於前幾日去梅田都係睇燈飾, 沒有正式行過街, 所以決定係梅田行吓街先.
去到三ノ宮站都差唔多12點幾, 黎到神戶, 當然要試下呢度最出名既神戶牛柳la, 我地去左三ノ宮站對面既神戶牛ステーキランド, 呢間出左名抵食, 2980yen一個set lunch, 仲有你係睇住個廚師係你面前煮神戶牛柳. 唔....但係我地覺得味道普通, 可能比較平既關係la. 下次都係試下d貴少少, 睇下係咪真係咁好味先.
個廚師會係你面前煮神戶牛柳
食完牛柳之後, 首先我地去左附近既神戶市綜合信息中心(Hello神戶)拎左旅遊指南, 其實係因為指南裡面有coupon, hehe...之後我地就搭巴士上摩耶山既纜車站-摩耶ケーブル下駅. 本身有一架巴士係可以直接去到纜車站門口, 但由於呢架巴士係一個小時得兩班車, 我地怕會錯過搭纜車既時間, 所以搭左另一架2號巴士, 佢係纜車站附近観音寺落車, 落左車之後, 要行大約10分鐘路先到纜車站. 但係呢段路真係....又長又斜, 幾經辛苦行到上去, 終於去到摩耶山既纜車站 - まやビューライン夢散歩, 附近全部都係民居, 估唔到會有一個纜車站係呢個民居裡面. 我地拎左旅遊指南裡面既coupon去買纜車飛. 呢架纜車好得意ga, 為左配合上斜路, 車身都係斜, 成架車都係得我地2個人, 唔知係咪無咩遊客會上去呢個摩耶山呢? 當纜車到達另一個站 - 虹の駅, 我地要落車, 再轉搭另一架吊車上山, 同樣都係得我地2個人, 當吊車去到星の駅, 即係上到山la, 呢個就係摩耶山掬星台, 係我地今晚睇夜景色既地方. 不過而家我地會搭巴士 - 六甲摩耶スカイシャトルバス去六甲山牧場先.
我地就係下面行上黎la, 真係好斜呀!!
中間果架就係纜車
呢條係纜車轉乘吊車必經之路, 夜晚時會燈起所有燈飾, 好靚ga!!
呢架就係係虹の站的吊車
其實呢個六甲山牧場無一本旅遊書有介紹, 只係係網上先搵到資料, 所以初時都無諗住去, 但係上網睇資料時, 發覺六甲山牧場都幾靚咁, 同埋都未去過日本既牧場, 而且又係我地睇夜景既摩耶山附近. 而呢個六甲山牧場都幾出名ga, 係神戶的市立牧場, 尤其佢出產既牛乳產品, 都好受歡迎. 呢個牧場都幾大ga, 同埋有好多不同既動物, 尤其好多綿羊, 真係第一次俾咁多綿羊圍住自己, 佢地會以為你有野食, 係咁追住你ga. 玩完綿羊之後, 我地當然要試下呢度出名既雪糕, 好重奶味, 好濃好滑.
巴士六甲摩耶スカイシャトルバス
離開左六甲山牧場之後, 我地搭返六甲摩耶スカイシャトルバス返到之前上車既地方 - 摩耶山掬星台, 時間只係4點幾, 我地要係度等到夜晚睇夜景, 好彩日本係大約5點幾就會日落, 咁唯有係度等....其實呢度既日景都幾靚, 不過好凍呀....我諗比山下凍左幾度. 我係車站個汽水機買左罐熱飲, 用黎暖下手. 我地係度睇住由日光日白到天都黑齊, 不過因為唔係向住西方, 就睇唔到日落. 原來好多日本人都會上黎呢度影相ga, 越夜越多日本人上黎. 呢個號稱"百萬元美景", 係日本三大夜景之一, 另外兩個係長崎夜景, 同埋函館夜景. 但係我真係好凍, 係凍到唔知點解對腳版好痛, 我見d日本人好勁, 著得好少衫, 都無咩人會著羽絨. 到最後我真係頂唔順, 入左車站保下暖先. 朋友則繼續係出面影夜景.
就快日落既神戶景色
百萬元美景之一 - 神戶夜景
影完夜景之後, 我地搭返まやビューライン夢散歩既吊車同纜車落山, 再轉巴士返三ノ宮站. 係三宮站時, 我地經過一間賣回數卷的金卷店, 諗住問下有無由三宮站去神戶站既JR飛賣, 點知又有bor, 咁我地當然買左la, 之後係三宮站(三ノ宮站)轉乘JR去神戶站, 去我地今晚食飯既地方 - Fisherman's Market. Fisherman's Market位住Mosaic, Mosaic係神戶港臨海複合式商場, 內有多家食肆同店鋪, 而隔離係Mosaic Garden, 有一個50米高既摩天輪, 同埋有不同既遊戲. 而Fisherman's Market係Mosaic2樓, 呢間餐廳主打海鮮自助餐, 2709yen每個人, 都算抵食. 唔...但係我覺得味道普通.
Fisherman's Market的豐富自助餐
夜景-可以見到神戶塔同神戶海洋博物館
已經關左門的煉瓦倉庫
船塢的吊橋遺跡 - はね橋
食到飽飽之後, 就去附近既神戶港欣賞夜景同埋影相. 我地沿住Harbour Walk同埋神戸ガス燈通り行去煉瓦倉庫, 再去到隔離的舊船塢的はね橋影相. 由於我地顧住影相, 差d錯過左返大阪既尾班車, 好彩都趕得切, 如果趕唔切, 真係唔知今晚訓邊呀....
去到大阪梅田站, 又要即刻趕搭尾班電鐵返酒店, 都好彩趕得切....終於完成左第4日旅程, 聽日就返香港la, 真係唔捨得呀!!
參考資料:
神戶觀光網站
神戶市網站


text:
離開左Cars Land 趁未夠鐘睇水幕
我地過去Downtown Disney睇睇先
Downtown Disney有野買 有野食
呢度唔洗門票入場 就可以到Disneyland裡面賣緊嘅精品
就係呢間World of Disney喇
裡面真係好大 咩精品都齊晒
一入門口就見到mami最愛嘅美女與野獸嘅爉燭先生
我掛住睇野 都唔想理mami 唔肯望鏡頭lu
真係好多野買呀!
例行公事 整紀念coins...
超級靚嘅公主睡裙
靚到mami唔睇價錢就買左Tangled
好多公主嘅精緻set同精品
Tangled嘅故事篇 mami諗左好耐
最後唔上當 整張相回味就算啦 keke
好靚呀!!!!!!!Minnie拖鞋
啱d冇腳汗嘅朋友
如果多腳汗嘅 都唔好諗住買
除左Minnie拖鞋 仲有Mickey嘅
好多公仔呀
價錢合理嘅 但可惜我屋企太多don don
mami唔會比我買公仔架喇...
Don Don!!!!!!!!!
呢度d酸糖幾好食架喎
我買左黃色Goofy嗰包酸糖 食到停唔到口
隻水杯好靚呀
如果唔係質地咁膠 mami會買呀
有Mickey頭 有Minnie頭
靚到丫...
仲有阿Jack同Alice隻貓貓
呢度有"Build a car"
完全冇興趣 嘻嘻 好似話架車由頭到腳都可以tailor made
呢度仲有"Build a bear"
上次泰國mami想比我玩 但唔夠時間
今次有時間 反而覺得唔太靚同好貴
唔係好值咁貴買隻唔多鐘意嘅公仔...
如果整嘅話
首先揀隻公仔先
揀好就攞塊"公仔皮"
之後去打綿花
記住喎 打綿花之前要放個"心"比佢喎
充脹左入好綿花就下一個step
最後幫自己嘅公仔完成品揀返件靚衫
如果比我整呢 就一定揀Tangled裙裙啦
行返轉頭 我地要返去Adventure Park睇水幕lu
呢個時候大家先覺得好攰 腳有d酸呢


text:
Peter, Paul & Mary 1960-1970 呢黃金十年, 我係錯過左既, 聽聞Mary同 Peter & Paul私底下冇偈傾, 但係响台上三位又出奇地夾, 佢地既和唱可以講話前無古人, 後無來者, 而我既偏好係專鍾意埋啲我上嗰代(+再上嗰代)既嘢, 自細都係咁架嘞, 亦比較喜歡聽慢歌, 所以對於呢隊三人組合所有既慢歌, 都非常之喜愛
佢地有一首快歌“A Soalin”, 嗰時無乜關注到佢, 覺得佢句句都係好急速hur hur 聲咁去, 近期先了解呢隻快歌其實係唱盡窮苦人家既慘事呀, 哦, 原來佢地係唱緊 : -
唏浩, 鬼叫你窮呀, 頂硬上, 唏浩, 頂硬上,
Hey ho, nobody home, meat nor drink nor money have i none
Yet shall we be merry, hey ho, nobody home
屋裡面鬼影都冇隻, 冇肉, 冇飲嘢, 又冇錢, 梗係閃啦, 仲响度問我地會唔會開心呢可? 唯有望上天打救啦! 呢隻歌令我回憶起中三有一個學期, 為左買支木結他, 不食不飲既嗰段窮苦日
子
每朝起身, 會見到响台上面, 有一杯奶茶, 隔離疊住三個一蚊銀, 由屋企行百級樓梯落到官塘道, 過條馬路到開源道口, 搭3毫子VAN仔到官塘碼頭, 用月票搭船去北角, 跟住用月票搭中巴到學校附近, 多數會响快活谷士多, 用2蚊雞訂定中午飯盒一個, 通常係蕃茄肉片, 炸菜牛肉呢幾味, 食完飯飲番一支維X奶, 原味3毫子, 麥精就4毫, 回程差不多一樣掉轉嚟咁, 不過响官塘碼頭就搭15B番屋企, 兩粒腎, 好, 埋單, 計數, HK$3 - 0.3 –2 - 0.4 - 0.2=HK$0.1, 嘩, 每日儲到一毫子咁大把, 儲成世都儲唔到個結他既錢啦, 乜講啲嘢咁似依家嗰啲有潛質樓宇準買家嘅, 亦係全靠經過中學嗰段洗一分一毫都要諗過度過既日子, 訓練到日後啲數口咁精 好, 嚟個決定, 中午不飲不食, 由屋企到碼頭來回都行路, 經過開源道↓, 咁就一個仙都唔駛洗, 3蚊就可以完完全全儲起嘞, 反而正因為咁, 有 2件好事响我人生當中發生
↑取道呢個側門去官塘道只需行一百級樓梯左右,
樓仲起緊嗰陣我哋試過响右邊爬上嚟,
開初時張椅嗰處有對夫妻檔賣白粥腸粉, 幾粒腎, 好滿足
到中午放食飯, 唔畀留响班房, 會鎖門, 同學一係去飯堂, 一係出去搵食, 得番一支公, 冇入就冇出, 無所事事, 坐响樓梯轉角位, 有功課就做吓功課, 冇就溫吓書咁, 打發吓啲時間, 到咗中三學期尾派成績表, 係排住名次, 由第一名開始叫出去, 通常係訓醒一教都到未到我既, 今次好快就叫我個名, 那位班主任, 又係英文老師, 講左句,“unbelieve, huh ? ”我開心過頭, 未及了解佢呢句咩意思, 好似有啲侮辱成份咁喎, 我嗰期考第8, 未先, 等我講吓我啲往績, 中一, 考尾二, 亞媽話仲係咁既成績, 唔好讀嘞, 去做工廠妹啦, 唉, 發少啲白日夢, 讀吓書囉, 中二嗰年, 考第十, 係由尾數番上嚟呀, 死未
經過嗰期不飲不食之後, 人冇長高過, 人地話女仔中一中二就會停止長高, 我當佢講得啱架嘞, 不過高番2吋會好啲囉, 唔駛大啲嗰時著住對4吋高踭鞋落唔到條螺絲轉 ↓
要改行幾百級樓梯番屋企, 而最大得益係瘦到身形變到標準晒, 直到今時今日都保持住, 從來唔駛為減磅而傷身傷荷包
↓講番, 拎住儲夠既錢, 就由跑馬地爬過一座山去到銅鑼灣老豆工作既銀行
睇番Peter, Paul & Mary响1966年上電視唱Early Morning Rain , Mary纖瘦身軀配埋把金色長髮, 好索, Peter & Paul頭殼頂仲有好多頭髮, 嗰時既一切一切, 都係咁美好


text:
星期二
之前果晚大概2點訓﹗起身返工都唔算好支力﹗可能之前幾日都好早起身,所以一早返工都無咩野﹗放左工就陪Justin去睇醫生﹗
星期三
一放工就返去買送﹗煮左野同細佬一齊食﹗
星期四
放工等Justin羅返一部分韓國手信俾我﹗之後就返學喇﹗Miss好厲害,我第一次見成班同學真係聽話﹗答問題好積極,仲要叫我地睇一篇article成九個字﹗如果係以前d同學一定勁講野﹗無人會睇﹗真係勁Surprise﹗﹗我唔話同學自己講野岩﹗我係想話miss好厲害﹗
星期五
取消飯局之後Justin放工打黎問長問短﹗我話佢好煩,佢cut左我線﹗之後仲要唔聽我電話﹗勁衰﹗原本唔想等佢﹗不過唔得﹗我唔可以俾佢不了了之﹗我要殺左佢﹗見到佢之後 (根本佢就係expected我會等佢﹗勁了解我呀﹗) 佢話佢有講 88 先收線,我話我聽唔到﹗其實我地2個都係笑住咁鬥嘴﹗我衰你都衰呀﹗
之後心有靈犀撞到﹗
買左大閘crab,提子,桔子﹗好抵
返去整返熱,蒸熟左d crab﹗都幾好味﹗我鍾意食公﹗^ ^
一齊睇ball﹗
食得太飽眼訓到死喇﹗
星期六
食食食食訓食﹗^ ^
Home alone
星期日
留左響屋企整理韓國既相﹗
Winnie過左黎搵我﹗佢好唔開心﹗我地傾左好耐﹗
Cheer up babe﹗^ ^
有好多野唔係under我地control﹗想得太多對自己都唔好﹗
只要而家呢個moment開心就夠喇﹗
曬左相﹗^ ^
對於其他朋友仔﹗我真係好幸福﹗
可能係幸運掛﹗


text:
2013年3月21日 星期四
地獄黑仔皇
我正一係超級黑仔皇,
明明搵到份好工可以反五日和好上司好老闆,
點知道比我老闆鬥氣走咗,
之後比離咗2個新同事玩暗杯葛,
你杯葛你嘅事我繼續做我嘅嘢,
做到出年讀完書之後搵過份,
點知…………失業,
我真係都夠黑係啦!
人地同我一樣咩都冇,
成日做錯嘢,
都可以平平安安咁過每一日,
而我就每樣嘢都好小心做,
對完都總會出錯,
每日總會有驚喜,
每日都係咁黑仔,
我唔迷信都唔得,
我諗我應該去改名同改運 .
明明搵到份好工可以反五日和好上司好老闆,
點知道比我老闆鬥氣走咗,
之後比離咗2個新同事玩暗杯葛,
你杯葛你嘅事我繼續做我嘅嘢,
做到出年讀完書之後搵過份,
點知…………失業,
我真係都夠黑係啦!
人地同我一樣咩都冇,
成日做錯嘢,
都可以平平安安咁過每一日,
而我就每樣嘢都好小心做,
對完都總會出錯,
每日總會有驚喜,
每日都係咁黑仔,
我唔迷信都唔得,
我諗我應該去改名同改運 .
2013年3月1日 星期五
中曬candy crush
自從由朋友係咁成日send d requests比我,
我就開始咗我個 candy crush 中毒生涯
我初初玩時都冇咁上癮,
但之後去到3x關時就中曬毒,
佢同其它game唔同
每次開始時只有5個心
用曬就要 send request 比朋友求救
如果冇人救你的話
唔好意思你只可以等時間回服反5個心繼續玩
而且呢個game另到我妹妹,妹夫
都加入戰團而, 佢奶奶之後見到都即刻去
開反個面書一齊玩
可想而之呢個 candy 威力真的不同凡響
之不過我呢個月開始毒癮開始減弱緊
可能我一來呢個月病到癲咗
二來我又要報課冇時間玩
所以毒癮先冇咁大
不3月份都唔好得去邊
因為我記錯咗反學時間
另外一個課程同而家個課程時間重覆咗
仲要係報完過咗成個星期先知道
原來上堂時間重碟咗……
真係作死囉
病到癲咗
訂閱: 文章 (Atom)


text:
琴日同老公去拍拖. 聖誕就快到, 梗係"lur"老公送禮物俾自己啦!
如果讀書時肯打下籃球跳下繩, 今日就未必須要呢對iijin. 想買呢對係隱藏4吋嘅厚底布鞋好耐啦, 如果上年無買到對Ferragamo嚟結婚用, 可能會用呢對嚟襯婚紗, 但最後都買咗. 有咗佢, 我可以好自信地做人喇!!
買對鞋之前, 同老公去睇Tatababy袋. 其實前幾個月已經放棄呢個袋, 偏偏朋友話個袋又輕又噤用, 但我覺得幾千銀一個袋而週街都有人用, 搞到想要又唔想要, 十五十六咁. 但個袋仍然好hit, 但從來無响Liger or Shine見過真身, 得知响金百利一間水貨鋪有得賣, 嘅然行到嚟門口就去睇下有無啦.
果然有, 搞笑嘅係平時响米蘭站見Birkin鑲响玻璃櫃, 金百利果間嘢係將Tatababy鑲响玻璃櫃!
金毛Sales當然樣串啦, 我話想睇下個袋, 佢問我有無訂貨, 好明顯我無啦, 咁佢就話無訂要$3280, 訂貨$2980三月度貨. 但仍然無意識打開個玻璃櫃. 備註: 玻璃櫃show咗2隻色, 地下放咗約十個未處理嘅袋, 仲用個大膠袋入住.
然後我問有無其他色睇, 佢竟然攞叠print out俾我, 咁我話想睇實物, 呀金毛Sales指住地下果堆袋話 "你睇呢D囉". 我等咗約兩秒, 呀金毛Sales仍然無行動, 例如由佢個cashier位行出嚟, 或者打開個玻璃櫃, 或者麻煩响地下拆開個膠袋, 咁我就轉身離開.
三千幾我俾得起,但俾得唔值囉. 一月去日本時會留意一下比Tatababy更棒嘅袋好過!


text:
全新開幕的Q立方王國位於澳門巴黎人嘅6樓,以前去過澳門威尼斯人嘅Q立方,已經玩過番尋味,唔知呢個全新王國又有幾好玩呢?!
Q立方王國處於北翼附近,酒店6樓出咗lift之後步行2-3分鐘就到,入口前左右兩排扭蛋機,呢個係Q立方嘅獨有特色,未入場就要小朋友纏住你!
呢度收費$150,平日$120,戴上手帶後玩2個鐘,職員會喺張單上面寫明完結時間.
呢度冇特別要求小朋友必須穿著長袖衫褲,內設洗手間非常方便,仲有儲物室$20任用
一入場佢哋兩個就去咗睇電影...一睇就睇咗好耐!冇理由嚟Q立方睇戲卦,所以我就叫佢哋即刻起身去周圍玩
場內都有電腦區俾大D嘅小朋友可以上吓網,但係我諗最主要係俾大人喺度Hea就真
唯一較舊場遜色係呢個迷宮,因為地方比較細同埋只有兩層高!
當然唔少得嘅就一定係波波池啦!呢度波波五顏六色同埋都夠深,成個人瞓落去匿埋都得!
頭先講過的儲物櫃,仲有水機設置免費入用
另外都有個衣帽架免費享用,如果冬天嚟到可以將D大褸掛喺度
洗手間門外都放了些拖鞋喺度,裡面都好乾淨企理!
出番嚟去玩Q立方王國嘅主要遊樂區,城堡主題的攀爬架,一嚟就見到有條超激瀡滑梯(6歲或以上),我叫哥哥玩嚟俾我睇,都唔知佢今日做咩扮冇膽唔肯玩!(之前喺另一個場有條近乎80度傾斜瀡滑梯都夠膽,擺明係想番去睇卡通多過玩)
小朋友沿住呢條爬梯就可以上到上層,分別有幾款唔同難度嘅瀡滑梯可以揀!
呢條好明顯係冇難度啦!
妹妹當然玩番D入門級瀡滑梯啦!
見到佢哋兩個Pat就好想打落去
妹妹每次都會交足戲真抵錫
場內仲放咗4部Wii喺度,全部都係賽車Game,佢哋兩個一見到Mario就走埋去玩孖寶賽車
不過又真係幾好玩!想當年超任版我都玩到唔願瞓,同埋去Friend屋企必玩Game之一
打完機繼續玩!再次爬咗去城堡上層,大人如果要跟住小朋友上去就冇咁方便,因為瀡滑梯係唔俾大人玩㗎
所以大朋友就要沿住呢條樓梯落番地下
跟住唔少得梗係波波池啦,呢度D波波都係七彩咩色都有!
玩完波波池就去隔離個迷宮玩,裡面都幾細㗎,大人唔適合行入去啦!其實大家可以放心,因為每個設施基本上都有職員駐守,確保小朋友安全!
向住洗手間方向行,中間會經過Party Room,然後盡頭會見到個出口,原來行出去仲有個城堡可以玩㗎!大家出外可以穿著拖鞋(又或者著住襪都OK)
其實頭先我都覺得室內個小迷宮唔係好夠喉,原來出面真係仲有一個咁大咁高嘅城堡迷宮
呢條3色滑梯唔算長,但係佢質地好跣,所以滑起上嚟都幾激㗎!
睇吓媽咪個樣就知道我冇講笑
沿住城堡側邊行過去有個小食亭
小食亭係同隔離的水世界分享的!今次我哋就冇機會過去玩水,留番出年夏天吧!
穿過小食亭,終於見到澳門巴黎人廣告個旋轉木馬啦!
木馬毋須另外收費,可以任坐唔嬲!只要你唔怕頭暈的話
跟住叫埋哥哥出嚟一齊坐!哥哥真係長大咗...只係坐咗一個圈就番入去打機了...
芊芊玩個不停!我都轉到有D暈
兩個鐘好快就過,如果可以好似香港的室內場可以全日任玩就好!玩咗咁耐哥哥最唔捨得嘅都係...Mario賽車Game!
Photo by CANON 5D Mark III, Len | EF 24-70mm f2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 多了一個戶外城堡迷宮同埋旋轉木馬,就已經加哂分喇!
《Q立方王國》 簡介
地點
Q立方王國擁有超過20,000平方英尺(1,858平方米)的室內及室外遊樂區,炫彩波波池,城堡主題的攀爬架,具有挑戰性的攀登太空艙,滑滑梯,可愛的旋轉木馬等各種遊樂設施,無論大孩子還是小朋友都能樂在其中!
澳門巴黎人6樓
開放時間
每日上午9時30分至晚上9時30分
費用(包括室內和室外空間):
週一至週五:首兩小時澳門幣$120
週六及週日:首兩小時澳門幣$150
儲物櫃:$20


text:
對於兩名凸首候選人先後捲入漏報利益申報同僭建醜聞,法律界選委張達明又發表高論.佢話「當參選人的誠信操守備受質疑時,無論政綱寫得如何冠冕堂皇,也只是空口講白話,還有人會相信嗎?」
張教授早前先牽涉入疑似區選種票醜聞,估唔到咁快又走出嚟講誠信有幾緊要.佢明明搬咗屋,但係唔止冇去選舉事務處改地址,仲走番去舊居嗰區投票.咁啱嗰區有個候選人係張教授嘅友好,真係好難唔令人懷疑佢係咪有種票嘅意圖.事件被揭發後,佢力證自己冇犯法,因為選舉條例冇規定選民搬屋後要喺一定時間內通知有關部門.好,就當咁做係合法,不過又係咪合情合理呢?區議員只係處理自己嗰區嘅事務,如果可以由其他區嘅選民投票揀出嚟,咁當然係唔合理啦.至於係咪合情,咁就要睇張教授點理解呢個「情」字喇.如果係指「賣人情」,咁就梗係合到唔合啦.喺未解釋清楚單嘢,釋除公眾疑慮之前,佢呢番咁冠冕堂皇嘅誠信論,真係令人覺得好刺耳囉!再者,根據張教授嘅邏輯,冇觸犯法例就唔係問題,咁佢呢番高論又係咪應該等到有關凸首候選人被正式定罪先發表呢?
同日又有另一單新聞,一哥話鑒於近年不時有差人喺執法嘅時候俾市民以粗言辱罵,如果情況繼續惡化,會考慮引入辱警罪.對於引入辱警罪,民陣警權關注組召集人王浩賢表示反對,佢話「因草根階層示威者言語或較粗魯,擔心辱警罪會被警方濫用.」
係咪要引入辱警罪,肯定會有唔同意見,不過王某嘅講法又真係太騎呢囉.佢話草根階層言語較粗魯,分明係侮辱連我在內嘅大部分香港人啦.我自認係草根階層架,雖然粗口我都有講,但係一定會睇場合囉.講得最多嘅時候,就係睇報紙或電視新聞,見到啲無厘頭人講埋晒啲無厘頭嘢.我就唔相信我地呢啲草根階層會完全唔識得尊重別人,或者冇晒自制能力,喺任何場合都一定要爆粗.王某亦冇理由唔知啫,根據港鐵附例,喺港鐵範圍講粗口係犯法架,咁啲草根階層係咪唔應該搭港鐵呢?如果佢要反,唔該反咗港鐵附例先啦,搭港鐵嘅草根階層肯定比去示威嘅多好多囉.倒番轉嚟睇,如果喺港鐵講粗口都犯法,咁點解用粗口問候一個執行緊職務嘅差人反而冇問題呢?冇錯,港人有表達意見嘅權利,但係咁唔代表可以隨便侮辱他人.如果連起碼嘅尊重都唔識,我就睇唔出咁嘅人會知道乜嘢係民主同人權囉!
Hyena, Krugger National Park, South Africa


text:
有人話麻雀檯係一塊照妖鏡,真係好有道理.唔怕你道行高深,識得七十二般變化,坐得落嚟就一定會現形.有人平時好斯文,但係打到興起就爆粗掟牌乜都齊.又有人平時好大方,但係打起牌嚟就好賴貓.明明莊家已經打咗第一隻牌,人先至發覺自己小相公,但係就死都要人俾佢摸返隻牌.或者隻牌打咗出街又係都要攞返.又或者輪到自己摸牌但係俾人叫碰,明明只係啱啱攞起隻牌,都要死唔蝕底甩一甩先放返落去.又見過男人老狗居然滿口啋啋揚揚,但係平時都不知幾man.如果閣下俾我講中咗就真係得罪晒喇.總之有則改過,無則嘉勉啦.我自己申報,我係爆粗同拍爛檯嗰隻!
醒目仔
唔好以為醒目仔打牌就一定掂,我就識得一個世界仔,做都算幾精叻,但係打牌就好低能吓.話說有一鋪牌已經去到終局,最後嗰隻牌輪到醒目仔打.其中一家有碰有上,根本冇可能係大牌.另外兩家都係十三隻齊全,而地下么九又寥寥可數,擺明有人做緊十三么啦,仲極有可能兩家都係添.其實醒目仔已經見到風頭火勢,衰就衰在佢手上全部都係么九牌.佢諗咗好耐,卒之打隻東(其實我都唔記得係咪東,當住係先啦)出嚟,俾我食咗十三么.見佢諗咗咁耐,我地就睇吓佢究竟揸住乜牌啦.點知唔睇由自可,一睇就笑到個個反晒艇.原來佢手上仲有另外一隻東,佢係見到東最熟章所以先打出嚟,因為地下已經有兩隻東.其實地下出咗兩隻,佢自己又手揸一對,只要攬住對東唔放就點打都唔會輸啦.雖然佢出沖俾我,但係我都忍唔住鬧咗佢一聲死蠢!
大小相公
做咗大小相公真係好不幸.但係大家有冇諗過,其實下家先係最無辜!如果真係咁不幸做咗大小相公,最緊要係不動聲色,千祈唔好自動投案.我就會全程用手遮住左右兩邊,等人地數唔到牌.點解要咁做?最主要係唔好俾其他人知道打少一家,等佢地有返顧忌.尤其是係上家,如果知道下家廢咗仲唔肆無忌憚咩.仲有係必要時(當然係好緊急嘅關頭啦)可以碰人卡窿,搞喎佢鋪大牌.如果一早現咗形就冇呢支歌仔唱啦.
塘邊鶴
有人好討厭塘邊鶴,而我就覺得冇乜所謂.因為我鍾意打花章,你睇得明咪睇囉.真係有師奶話睇我打牌睇到頭都暈.其實齋睇都冇問題,最衰係口眼並用嗰隻.例如見你打隻六萬,佢就話點解唔打七萬,係都要唱晒你牌出嚟先安樂.又有人睇到兩家牌,但係就一都唔避忌咁俾意見.最誇張嘅係見過有條友睇睇吓忽然起身,圍住張檯行咗個圈,晒其他三家牌,跟住又坐返低繼續做軍師教路.最搞係有次打雀局,有個企堂唔知係咪冇做,居然睇埋一份.睇都算嘞,仲要彈我地屎章,真係火都嚟埋!
竹館
雖然打咗幾十年牌,但係就從來冇入過竹館.自問係一等良民,咁雜嘅地方真係唔敢去.而且喺竹館打牌要好正路,有得上要上,有得碰要碰,又唔可以亂拆牌,完全唔係我嘅風格.我有時會發雞盲,有時會手抽筋,又有時會走吓偏鋒,如果喺竹館就實俾人打都得啦.
白痴Game
自從戒咗打牌之後,唯一接觸到麻雀嘅機會就係玩Mahjong Titans,即係下面幅圖嗰個game.不過呢個game真係唔好玩,睇到眼都花.仲要十鋪有九鋪都係死局,白痴到無倫!


text:
2010‧11‧22 SHCK NCB Picnic 今日阿ti學校旅行呀 我地一早起身向灣仔金紫荊進發 未去到都見到好多小朋友喇 今日係K1同K2嘅同學一齊搞嘅旅行 所以都見到好多班 好多人呢 阿ti同至愛同學仔Tina 今日去嘅地方 西貢北潭涌渡假日營 哈哈 大家都好怕醜 一見到同學仔 都淨係喺媽媽耳邊講同學仔個名 搞左一陣先肯過去同同學仔傾下計 e 未上車就攬實晒 上車喇 阿ti好期待呢次旅行架 個袋啦 頭飾都係佢指定嘅呢 車程一個鐘唔洗 架車一路開 老師一路同佢地唱歌 氣氛好好呀 同學仔都大大聲咁唱 good!
SHCK NCB Picnic
今日阿ti學校旅行呀
我地一早起身向灣仔金紫荊進發
未去到都見到好多小朋友喇
今日係K1同K2嘅同學一齊搞嘅旅行
所以都見到好多班 好多人呢
阿ti同至愛同學仔Tina
今日去嘅地方 西貢北潭涌渡假日營
哈哈 大家都好怕醜
一見到同學仔 都淨係喺媽媽耳邊講同學仔個名
搞左一陣先肯過去同同學仔傾下計
e 未上車就攬實晒
上車喇 阿ti好期待呢次旅行架
個袋啦 頭飾都係佢指定嘅呢
車程一個鐘唔洗
架車一路開 老師一路同佢地唱歌
氣氛好好呀 同學仔都大大聲咁唱 good!
到喇 到喇!
先嚟一張班相
其實淨係同學影咪得咯 d家長都企唔晒
影完班相就自由活動
今日我地痴住Tina一家去玩 嘻嘻
突然 見到sister kwok呀!!!
兩個阿媽即刻推個女去影相 ~_~''
巧現實啊
呢個郭修女就係每年好多人等佢放學親手交信比佢啦
好多人寫信比佢嘅郭修女
佢係家長們嘅偶像....
(冇誇張架)
嘻嘻 影一張唔夠 再加埋自己先
再見sister之後
見到第一個booth 就係跳舞同唱歌
親子唱遊
阿ti唔係同媽媽唱遊 居然走左去同人地d媽媽唱遊
~_~"
呵呵 原來紅樹林區係得呢個牌
等我地好期待好似米埔咁嘅tim
拿 圍住比你睇呀 紅樹林呀!!!! 見到未?
大家都覺得無野睇
都係搵單車玩好過咯
聖心孖T拖住手去排單車
今日係一個好日子
阿ti玩左好多野
單車由完全唔識 到依家識踩喇
(之前教教下冇教到 所以到依家先玩返)
玩完單車 見到老師安排彩虹傘
佢地又玩下
攀石又玩下咁啦
佢地人仔細細 都攀到第二塊石度喎
攀完石 我地心思思出左去花園 睇下有咩玩
點知比我地發現左呢個轉轉
於是擺阿ti上左去
點知 佢唔笑冇反應
得tima自己傻笑 懶high咁 hehe
見到呢d 又"琴"下咯
阿ti又好大膽喎 係咁上 係咁上
下面嗰個轉轉轉好勁架
一訓左落去就可以狂轉 睇下佢暈暈地喇
返返去室內運動場 哇 佢地仲打緊兵bump波
我地又嚟打下咯 hehe
哇 幾有姿勢
未打都知win硬啦 可惜對面都冇人同你打....
打完波就有野食
我地之前訂嘅lunch set 裡面有雞膇呀 粟米呀
仲有一包好耐冇飲過嘅碧泉檸檬茶
阿ti : 哇 脾呀!!!!
食完脾再搵野食
比佢搵到份三文治 再食過
食食下 e 有個老師過嚟特登搵阿ti
阿ti好開心叫 : 劉老師!
食完三文治再嚟多個蘋果
好野 阿囡 你好野!
食完野
孖T去跳彈床
我跳 我跳
Tina爸爸買左bubbles呀
我地玩左一陣
呢種bubbles都幾好吹喎
行行下 見到有得玩roller
唔洗錢 就試下啦
嘻嘻 可能之前玩過一溜冰
衰豬玩得幾好喎
玩完roller 搵返Tina
喺度都可以玩一餐 好開心
去埋老師準備嘅遊戲室
有釣魚樂
見到班主任黎老師特別開心!
釣夠十條可以去修女度攞獎品
玩完釣魚 我地上樓上玩其他games
攞左d貼紙
之後 我地做親子mask
tiba要畫叮噹
就夠鐘喇
我地搵到個好靚嘅地方
個池塘有好多小魚 好可愛呀
哇 原來有繩網玩
仲係啱阿ti玩
難得阿ti肯去玩 tima見到都有d驚
得一條條棍
哎呀 小心呀...
玩到呢度
我地要上車喇 返到中環
今次學校旅行超順利完成
yeah!


text:
今日同妤妤去健康院做發展監察. 結果如下:
體重: 4.23 kg
身長: 56cm
頭圍: 37.5cm
體重算係升o左級去10th percentile o勒. 姑娘話因為妤妤出世輕, 所以依家呢個磅數都算理想. 不過姑娘話我地唔可以再俾佢每三個鐘食一次, 要試o下同佢拉長d 時間喎, 咁佢就自然會每餐食多d 喎. 但係姑娘又講唔到具體o既方法俾我地聽喎. 唯有周圍問o下人啦.
呢d 係同佢去健康院前影o既相:
跟住就去o左私家醫生度打五合一針 + 輪狀疫苗. 個醫生好有心機, 妤妤都係喊o左幾聲就冇事. 之後返到屋企覺得佢有d熱熱地, 就俾o左次退燒水佢食. 媽媽聞到d 藥水係香橙味o架! 可能係咁樣, 妤妤好鐘意食, 會好主動打開個口啜, 食完之後仲要伸條利仔出o黎'lam'埋口邊果d tim.
之後妤妤就訓o左覺. 可能係藥力o既關係, 佢訓得俾平時 lum 同埋多. 不過訓醒o左之後都會同人玩o架.
但係玩到咁上下又要扭人抱o下, 依家佢會識得o係喊之前扁咀:
之後同佢沖涼, 然後用暖袋 full o下個針口同埋用退熱貼痴住額頭仔, 妤妤就好舒服咁訓o左:
醒o左之後又同人玩. 成日咀郁郁想同人講野, 久唔久會發出 'ar ar' 聲, 興奮果陣仲會 ' kit' 一聲笑出o黎 tim. 好彩妤妤打完針之後冇比平時扭多o左計, 食奶情況都ok (只係有時佢眼訓得滯變得難掃風o左). TRACY 姑娘話 bb 打完針之後第一日會發燒同埋支力d, 到第二日d 藥力退o左就會慢慢回復正常.
平時貓頭鷹時間佢都係訓覺居多, 之後到11點幾扭眼訓, 到十二點訓著o左. 十二點半放佢落床, 點知佢俾自己d 口水俗親醒o左, 於是俾多次退燒水佢飲. 放佢落床又 o係度望住媽咪笑, 想人陪佢玩. 但係為o左要培養佢o既睡眠時間, 媽咪熄燈然後觀察佢, 見佢自己o係度望o下玩o下, 跟住就訓o左o勒.
呢幅可以send去俾退熱貼公司做廣告相:


text:
Figure 迷必買 3D 投影箱
早前有位動漫迷排咗咁耐買到 Figure,會將 Figure 拎到返屋企個玻璃箱,裝起佢係到睇,學佢話真係日日 J.仲會話珍藏啲 Figure,唔會拎出嚟玩,仲問番你轉頭,擺喺玻璃箱入面點玩啊?要有意義咁玩 Figure,小記就要介紹一個喺動漫節會場入面吸引超級多人睇嘅…3D 投影箱,包你見到即刻講番句:識玩 Figure 一定係咁玩!
如果無去動漫節的話,呢個由 3DsHK 推出嘅 3D 投影箱,只要將 Figure 擺喺投影箱入面,播放 MPEG4 格式嘅影片,就有唔同嘅視覺特技效果,令到個 Figure 好似識郁咁,非常之型!喺市面上賣緊兩個 Model:3Ds-M7(W320 x D313 x H260 mm)同 3Ds-M12(290x 458x415mm),分別擺到 7 吋同 12 吋嘅 Figure,不過 3DsHK 創辦人 Edward 就話可以任由大家訂製唔同尺寸,Size 最大可以擺到 1:1 嘅Figure.
買番屋企唔需要擔心唔識得用,事實上操作簡單,插上電掣同 USB,投影箱就自動投影出 MP4.隨機仲會附送幾段視覺效果嘅影片,Edward 仲話有好多Fans 買咗投影箱返屋企仲會自己 Download 其他影片,或者用 AfterEffect 等軟件動手製作,再 Send 番畀佢睇,3D 投影完全有電影嘅 Feel 啊!同時間,Edward 就話公司策劃緊一個交流平台,希望可以令用家有一個平台交流心得同分享自製影片.小記分享完畢,睇完呢個 3D 投影箱,本人都想問一句:外行人識條鐵咩?!


text:
唔知由幾時開始, 頭髮開始出油出得越黎越厲害, 而且有頭油味. 秋冬頭油都無咁厲害, 夏天簡直係出油出得尷尬, 俾人聞到一大陣頭油味, 搞到俾人話係唔係都唔洗頭, 認真寃枉呀. 明明日日都洗, 但呢頭洗, 過左一晚之後, 人熱起上黎, 就又出汗又出油, 個頭就一直又油又塌, 簡直想喊. 尤其係頭髮出油既問題, 造成頭髮毛囊阻塞, 阻礙頭髮生長, 頭頂既頭髮少左好多, 洗完頭就變左隻河童咁, 認真討厭, 只想叫一句還我頭髮啦.
頭髮出油, 變得扁塌疏落.
今次我又再接再勵試下呢款係香港有賣既精油洗頭水, 呢次應該唔會有氣候問題掛.
主角出場, Biopha 法國有機迷迭香洗髮露, 適合 中性至油性髮質 $75 / 400ML
翠葉盧薈補充髮質天然水份, 可滋潤秀, 令秀髮更柔軟
有機檸檬及迷迭香精華油, 幫助控制油脂分泌, 保持秀髮清爽豐盈
98.3%的天然植物成分
10.4%總成分為有機植物
而且產品不含苯甲酸等影響肌膚及身體健康既成份
洗髮露是杰身透明的.
加水起泡, 感覺上唔係太多泡.
試用後心得:
個人用法是洗髮露起泡後先潔淨頭頂頭髮, 第二次起泡後再全頭頭髮再洗一次, 這次頭髮起泡量會較多.
用後帶有少許檸檬香, 但香味唔係太持久, 不過用後頭髮出油情況真係有改善左, 唔會唔到一日就開始出油.
優點: 去頭油, 令頭皮乾爽
缺點: 如果日日用, 會因去頭油既關係, 搞到個頭皮勁乾, 居然乾到出左D粒粒, 頭皮屑開始出現.
所以家下我改變左使用既方法, 唔再係日日用, 而係同之前用緊既洗頭水, 兩支梅花間竹咁用, 避免頭皮太乾, 但又可以同油淋淋既頭皮講Bye Bye.
呢支未必係一支最完美既洗頭水, 但絕對係一支解決到我頭油問題既洗頭水, 亦都慶幸當初選擇佢.
感謝 Beautylife X Biopha 令我可以脫離河童行列
有關產係部份萬寧專售店有售, 有興趣既都可以去睇下.


text:
不經不覺妹妮兩歲了, 早兩個星期節目特別多都未報導返妹妮生長近況潻. 兩歲妹妮於生日當日
重31.4磅, 高93cm, 仍然係大隻一簇. 不過聽講過兩歲後生長會轉慢, 應該無之前這兩年的激增了. 話時話, 這兩年買親衫都買大一個甚至大幾個碼希望出年可以再著, 點知到今年又係唔啱著. 最後都係得數件買得特大的今年才勉強可以再著, 所以今年要買都係買返今年著到的算了.
飲食仍然一樣3奶兩粥+湯 另加小食及生果. 已經戒片的妹妮夜晚仍會著片片覺豬以防做賴屎蝦
除了玩, 最叻係把口, 前世可能係雀仔, 因為只要一瞓醒把口就無停過口翕翕直至午睡或夜晚瞓覺至停. 不過我們都習慣了這個熱鬧的環境了.
星期六, 爸b話要去好耐無去過的新蒲崗行下食早餐, 因為以前公公的公司在這褢, 咪me仍替公公打工時爸B經常來新蒲崗陪咪me食早餐, 食晏呢.
下晝無事做爸b又唔願出街, 我見難得放假就同姑媽一齊帶妹妮出海運行街街, 妹妮每次聽到'街街'呢兩個字已經興奮到跑去門口揀鞋著. 而家有主見, 次次都揀呢對七彩波鞋.
哎呀, 今日halloween, 卻忘記幫妹妮著返套扮野衫潻! 去到商場至醒起. 因為連學校都無party, 所以今年無特別買halloween衫, 記得舊年套雞衫真係好爆架!
妹妮其中一樣飛佛係spider, 所以見到有spider就好想要, 猛叫spider
姑媽話第一次同妹妮shopping, 終於領教到要追住甩繩馬騮有幾攰了. 行行下見到有B女展!! 嘩, 好耐無玩B女了, 大概結婚後都好小玩了, 今日見到d B女打扮得好靚,好想玩番呀!可能遲些可以同妹妮一齊玩呢.而家就當妹妮係我隻B女同佢玩換衫先啦.
呢個彩妝同髮型我最鐘意!
其他衫都好靚架!
妹妮仲未識欣賞呢
落到樓下只係經過反斗城, 妹妮已經指住話要 go inside! 其實我地又不常來, 都唔明點解妹妮伯會咁記得?
一入到去更加後悔無著上次生日訂的紫黑色tutu, 原本諗住比妹妮襯頂巫婆帽扮女巫架! 呢度有好多巫婆帽可以襯晒妹妮條裙, 而家casual wear唯有淨係戴帽啦. 妹妮好鐘意戴帽架, 成日見親帽都話係zoe's hat (芝麻街隻Zoe呀!)
又幫咪me戴
貪靚妹又要照下靚唔靚
跟住搵到支丫义唔肯放
原來戴假髮都好爆笑架!
見到老友barney點會唔去撲?
即時拿隻坐底先!
一隻未夠要夠兩隻.
都係波波好玩d
估唔到反斗城都有巡遊, 不過離遠見到長頸鹿我問妹妮do u like giraffe? 佢居然話NO! 仲另歪面潻!
原來係驚, 你睇行埋去已經驚到喊! 妹妮連巴斯光年都挑戰成功點解會驚長頸鹿架? 可能太高呱?
最後由咪me擋住都可以影到合照了.
經過今次, 連姑媽都投降, 話短短出來個零鐘, 卻好似去遊樂場玩了一日一樣, 一個字, 攰!


text:
係人都知夜瞓係not good嘅,不過就硬係點都早瞓唔到!夜瞓會令你身體都精神都唔好,而且最緊要係個樣殘到阿媽都唔認得,嗰對黑眼圈真係嚇死人.今次就同大家分享吓,點先可以瞓得好啲,等你日日都power
up咁去返工返學!
唔好再轆電話!
好多人瞓唔著就一定係玩電話,睇吓呢樣睇吓嗰樣咁.但係有無發覺成日都愈睇愈精神,完全係無催眠作用!電話螢幕嘅藍光會影響你嘅睡眠質素,不如拎本書睇吓仲好啦!
記得要運動!
有時返工返學開咗個掣,夜晚個人都係好tense熄唔到機.咁嘅時候,去郁吓放吓電,可以釋放壓力,身體循環好咗一定會瞓得好啲.
點香氛!
有一個relax嘅環境點都會容易啲瞓著,臨瞓之前點吓香氛,身心放鬆好好瞓!
臨瞓前唔好飲咖啡因飲品!
上床前兩個鐘唔好飲有咖啡因嘅drink,好似咖啡同奶茶咁,飲咗真係想瞓都難.
唔好瞓咁耐!
好多人都係weekend補眠嘅,一瞓就成日,但係你都知咁係唔work㗎囉.太長嘅睡眠時間會令個人更攰,而且個腦成日都醒唔到.
Tune返好個生理時鐘!
每日同一時間瞓同起身一定係最好,一開始當然好唔習慣,不過用幾日去調整返,之後就會有好好嘅睡眠質素㗎喇!
瞓之前沖熱水涼!
沖涼係好舒服㗎,瞓之前沖個熱水涼,可以紓緩吓全日嘅疲勞.
唔好食消夜!
深夜同到朋友post美食相,自不然又好想食嘢.不過食消夜會令腸胃好大負擔,就算瞓得著都唔會瞓得好㗎!
圖片來源:互聯網